title: ইউসুফ আল-আজমা

text:
যুক্তরাজ্য ও ফ্রান্সের মধ্যকার গোপন সাইকস-পিকট চুক্তির অংশ হিসেবে লীগ অব নেশনস ফ্রান্সকে সিরিয়ার মেন্ডেট প্রদান করে। ফরাসি জেনারেল হেনরি গোরাড ১৯২০ সালে সিরিয়ান সরকারকে নিজেদের সৈন্যবাহিনী ভেঙ্গে দিতে ও ফরাসি অধীনতা স্বীকার করে নেয়ার আল্টিমেটাম দেন। দামেস্কের সরকার অনিচ্ছা সত্ত্বেও এই আল্টিমেটাম মেনে নেয় ও নিজের সৈন্যবাহিনী ভেঙ্গে দেয়। রাজা ফয়সাল ফরাসি আল্টিমেটাম মেনে নেয়া সত্ত্বেও ইউসুফ আল-আজমা তা প্রত্যাখ্যান করেন। তিনি ভেঙ্গে দেয়া সেনাবাহিনী ও সাধারণ জনতার মধ্য থেকে একটি ক্ষুদ্র সৈন্যদল গঠন করেন। আধুনিক অস্ত্রে সজ্জিত ফরাসি সেনাদের মোকাবেলায় তাদের কাছে ভারি অস্ত্র ছিল না। যুদ্ধের ফলাফল নিয়ে তার মধ্যে কোনো সন্দেহ না থাকলেও আল-আজমা ফরাসিদের বিরোধিতা করে এটি পরিষ্কার করতে চেয়েছিলেন যে সিরিয়া যুদ্ধ না করে আত্মসমর্পণ করবে না।
মৃত্যু নিশ্চিত জেনেও আল-আজমা তার সেনাদের নিয়ে দামেস্ক ত্যাগ করেন ও দামেস্কের ১২ মাইল পশ্চিমে মায়সালুনের দিকে অগ্রসর হন। ১৯২০ সালের ২৪ জুলাই এখানে দুই বাহিনী একটি অসম যুদ্ধে অবতীর্ণ হয়। যুদ্ধে আল-আজমা নিহত হন। ২৫ জুলাই ফরাসিরা দামেস্কে প্রবেশ করে।


title: ইউসুফ আল-আজমা

text: সিরিয়ানদের কাছে ইউসুফ আল-আজমা একজন জাতীয় বীর ও অণুপ্রেরণা হিসেবে গণ্য হন। দামেস্কের একটি চত্বরে তার ভাস্কর্য স্থাপিত হয়েছে। সমগ্র সিরিয়ায় তার নামে সড়ক ও বিদ্যালয় রয়েছে।


title: .সিডব্লিউ

text: .সিডব্লিউ কারাকাউএর কান্ট্রি কোড টপ-লেভেল ডোমেইন, ইন্টারনেট প্রদত্ত রাষ্ট্রীয় সংকেত ও ডোমেইন সাফিক্স। এটি ১৫ ডিসেম্বর, ২০১০ সালে আইএসও ৩১৬৬ মিইনটেনেন্স এজেন্সি কর্তৃক চালু হয়। এটি চালু হওয়ার পর কাকাউ নেদারল্যান্ডস রাজ্যের মধ্যে একটি নতুন সম্মান আর্জন করে। নেদারল্যান্ডস এন্টিহিল বিশ্ববিদ্যালয় এটি স্পনসর করে থাকে। এই বিশ্ববিদ্যালয়টি একই সাথে .এএন ডোমেইনেরও স্পনসর করে থাকে। ১ ফেব্রুয়ারি, ২০১২ থেকে .সিডব্লিউ ডোমেইনের নিবন্ধন প্রক্রিয়া শুরু হয়। বর্তমানে কারাকাউয়ের অনেক ও য়েবসাইট এখনো পূর্বের .এএন ডোমেইন নাম ব্যবহার করে। এগুলোকে যে কেউ চাইলেই .এসএক্স বা .সিডব্লিউ নামে স্থানান্তর করতে পারবে।


title: .সিএক্স

text: .সিএক্স ক্রিস্টমাস দ্বীপের কান্ট্রি কোড টপ-লেভেল ডোমেইন, ইন্টারনেট প্রদত্ত রাষ্ট্রীয় সংকেত ও ডোমেইন সাফিক্স। খ্রিস্টমাস দ্বীপপুঞ্জ ইন্টারনেট নিয়ন্ত্রন কর্তৃপক্ষ এটি নিয়ন্ত্রন করে থাকে। এই সংস্থাটি দ্বীপপুঞ্জের অধীবাসীদের ইন্টারনেট সার্ভিস প্রদান করে থাকে। প্লানেট থ্রি নামের যুক্তরাজ্য ও অস্ট্রেলিয়া ভিত্তিক একটি সংস্থা পূর্বে এটি নিয়ন্ত্রন করত কিন্তু কম্পানিটি ব্যাংক জালিয়াতির সাথে জড়িত হলে এর নিয়ন্ত্রন স্থানান্তরিত হয়।


title: .সিওয়াই

text: .সিওয়াই সাইপ্রাসের কান্ট্রি কোড টপ-লেভেল ডোমেইন, ইন্টারনেট প্রদত্ত রাষ্ট্রীয় সংকেত ও ডোমেইন সাফিক্স। নিবন্ধন সাইপ্রাসের নাগরিক, কম্পানি, সরকারি সংস্থার জন্য সীমাবদ্ধ। নিবন্ধনের সময় ব্যক্তিগত বা ব্যবসায়িক পরিচিতি নাম্বার প্রয়োজন হয়। এছাড়াও বিভিন্ন সাবডোমেইনে কিছু কিছু সীমাবদ্ধতা রয়েছে তবে .com.cy সাইপ্রাসের সবার জন্য উন্মুক্ত।


title: .সিজেড

text: .সিজেড চেক প্রজাতন্ত্রের কান্ট্রি কোড টপ-লেভেল ডোমেইন, ইন্টারনেট প্রদত্ত রাষ্ট্রীয় সংকেত ও ডোমেইন সাফিক্স। সিজেড.নিক এটি নিয়ন্ত্রন করে থাকে। নিবন্ধনের জন্য অবশ্যই এজেন্টের মাধ্যমে আবেদন করতে হবে।


title: .ডিই

text:
.ডিই জার্মানির কান্ট্রি কোড টপ-লেভেল ডোমেইন, ইন্টারনেট প্রদত্ত রাষ্ট্রীয় সংকেত ও ডোমেইন সাফিক্স। ডিইনিক .ডিই ডোমেইন নাম নিয়ন্ত্রন করে থাকে। এই ডোমেইন নামটি জামর্মানির জার্মান নামের (Deutschland) প্রথম দুই অক্ষর থেকে এসেছে। পূর্বে পূর্ব জার্মানির .ডিডি নামে পৃথক ডোমেইন নাম ছিল।
.ডিই বর্তমানে সবচেয়ে জনপ্রিয় কান্ট্রি কোড টপ লেভেল ডোমেইন। এর সাথে .ইউকে দ্বিতীয় জনপ্রিয় ও .এনএল তৃতীয় জনপ্রিয়। সকল টপ লেভেল ডোমেইনের মধ্যে .কম এর পরেই এর অবস্থান। .ডিই ডোমেইন নিবন্ধনের জন্য সরাসরি ডিইনিক এর কাছে আবেদন করা যায় কিন্তু অনুমোদিত নিবন্ধনকারী সংস্থার কাছ থেকে সংগ্রহ করা তুলনামূলক সহজ।


title: .ডিজে

text: .ডিজে জিবুতির কান্ট্রি কোড টপ-লেভেল ডোমেইন, ইন্টারনেট প্রদত্ত রাষ্ট্রীয় সংকেত ও ডোমেইন সাফিক্স। এই ডোমেইনটি সাধারণত মিউজিক সম্পর্কিত কাজে ব্যবহার বেশি হয়। এর একটি কারণ হল, “ডিজে” (ডিস্ক জকি) শব্দটি বহুল ব্যবহার হয়ে থাকে। এরকম আরো কয়েকটি ডোমেইন নাম হল, .এফএম, .এএম, .টিভি, .সিডি, .এমইউ ও .মি


title: প্যাসারিফর্মিস

text: প্যাসারিফর্মিস (Passeriformes) বর্গটি পক্ষীশ্রেণীর মধ্যে সর্বাপেক্ষা বৃহৎ বর্গ। মোট পাখি প্রজাতির অর্ধেকই এ বর্গের অন্তর্ভুক্ত। প্রায় ৬,৩৫০টি প্রজাতির পাখি নিয়ে এ বর্গটি গঠিত। বর্গটি স্তন্যপায়ীদের সবচেয়ে বড় বর্গ রোডেনশিয়ার থেকে প্রায় দ্বিগুণ প্রজাতি ধারণ করে এবং মেরুদণ্ডী প্রাণীদের বর্গের মধ্যে এটাই দ্বিতীয় সর্বোচ্চ প্রজাতিধারী (প্রথম পার্সিফর্মিস)। এ বর্গের পাখিদের গায়ক পাখি, বৃক্ষচর পাখি ইত্যাদি নামে অভিহিত করা হয়।


title: প্যাসারিফর্মিস

text: প্যাসারিফর্মিস বর্গটি তিনটি উপবর্গে বিভক্ত। উপবর্গগুলো হল: Acanthisitti (অ্যাকানথিসিটি), Tyranni (টাইরানি) ও Passeri (প্যাসারি)। প্যাসারি উপবর্গের প্রজাতিগুলোর বেশ জটিল ভয়েস বক্স রয়েছে। সে জন্য এরা বেশ সুরেলা শিস দিতে পারে বা গান গাইতে পারে। এরাই মূলত গায়ক পাখি নামে পরিচিত। তবে সব প্যাসারিই সুন্দর গান গাইতে পারে তা নয়। পাতিকাক, হাঁড়িচাচা এরা প্যাসারি হলেও হেঁড়ে গলায় ডাকে। প্যাসারি না হলেও কিছু পাখি খুব সুন্দর গান করতে পারে, যেমন- কোকিল, বউ কথা কও ইত্যাদি। টাইরানিদেরও ভয়েস বক্স রয়েছে, কিন্তু তা গঠনগত দিক থেকে বেশ সরল।


title: প্যাসারিফর্মিস

text: অ্যান্টার্কটিকা বাদে পৃথিবীর সর্বত্রই প্যাসারিফর্মিস বর্গের অন্তর্ভুক্ত প্রজাতিগুলোর দেখা মেলে। তবে বিষুবীয় অঞ্চলে এদের ঘনত্ব সবচেয়ে বেশি।


title: প্যাসারিফর্মিস

text: প্যাসারিফর্মিস বর্গের পাখিদের পায়ের গঠন এমন যাতে ডালপালা, কঞ্চি, শর এমনকি ঘাস আকে ধরে থাকতে পারে। কিছু কিছু প্রজাতি খাড়া পাথর বা গাছের ডাল আকড়ে চলাফেরা করতে পারে। যেমন দাগিলেজ গাছআঁচড়া। এদের পায়ে চারটি সরু লম্বা আঙুল থাকে। তিনটি আঙুল থাকে সামনের দিকে আর একটি থাকে পেছনের দিকে।


title: .ডিকে

text: .ডিকে ডেনমার্কের কান্ট্রি কোড টপ-লেভেল ডোমেইন, ইন্টারনেট প্রদত্ত রাষ্ট্রীয় সংকেত ও ডোমেইন সাফিক্স। ডিকে হোস্টমাস্টার এটি নিয়ন্ত্রন করে থাকে। যে কোন নতুন ডোমেইন নামের জন্য অনুমোদিত নিবন্ধনকারীর কাছে আবেদন করতে হয়। ডোমেইন নামে æ, ø, å, ö, ä, ü, ও é অক্ষরগুলোও অনুমোদিত।


title: থুসিডাইডিস

text: থুসিডাইডিস (, "Thoukydídēs"; আনুমানিক: ৪৬০ খ্রিস্ট্রপূর্ব – সি. ৩৯৫ খ্রিস্টপূর্ব) ছিলেন একজন গ্রিক ইতিহাসবিদ ও এথেনিয়ান জেনারেল। তাঁর লেখা "পিলোপনেশিয়ান যুদ্ধের ইতিহাস" গ্রন্থে খ্রিস্টপূর্ব ৫ম শতাব্দীর ৪১১ খ্রিস্টপূর্বের স্পার্টা ও অ্যাথেন্স এর মধ্যকার যুদ্ধের বর্ননা রয়েছে। তার এই লেখা ক্লাসিক বলে ব্যাপকভাবে সমাদৃত ও এটি এই বিষয়ের উপর প্রথম গ্রন্থ হিসেবেও সমাদৃত। থুসিডাইডিসকে "বৈজ্ঞানিক ইতিহাসের" জনক বলে আক্ষায়িত করা হয়। কারণ, তথ্যপ্রমান সংগ্রহের কঠোর মান নিয়ন্ত্রন, ও দেবতাদের হস্তক্ষেপ সম্পর্কিত বিভিন্ন বিষয়ের কারণ এবং প্রভাকে কোন প্রকার উৎস ব্যতীত বিশ্লেষণ করাই ছিল তার প্রধান কাজ। প্রাচীন ইতিহাস হল মূলত সাহিত্য। সেখানে থুসিডাইডিস সর্বজনীন মানবিক সমস্যাগুলো অনুধাবন করতে পেরেছিলেন। তাকে "রাজনৈতিক বাস্তবতার" জনকও বলা হয়ে থাকে।


title: থুসিডাইডিস

text: ৪২৪ খ্রিস্টপূর্বাব্দে তিনি জেনারেল হিসেবে নিযুক্ত হন। স্পার্টার কমান্ডার "ব্রাসিডাস" এথেন্সের গূরত্বপূর্ণ এলাকা এম্ফিপোলিস আক্রমণ করে কিন্তু থুসিডাইডিস তার ছোট বাহিনী নিয়ে যুদ্ধক্ষেত্রে পৌঁছতে দেরি করেন এবং ব্রাসিডাসের আক্রমণ ঠেকাতে ব্যার্থ হন। কিন্তু তিনি তার বাহিনী নিয়ে আইওনের কাছের বন্দরে ব্রাসিডাসের আক্রমণ প্রতিহত করেন। যুদ্ধের এই ব্যার্থতার ফলে তাকে থ্রাসিয়ানে নির্বাসিত করা হয় ও তিনি নির্বাসিত হওয়ার প্রায় বিশ বছর পর এথেন্স ফিরে আসেন।


title: থুসিডাইডিস

text: এথন্স থেকে নির্বাসিত হয়ে তিনি পিলোপনেশিয়ান এলাকাগুলো ভ্রমণ করেন ও "পিলোপনেশিয়ান যুদ্ধের ইতিহাস" গ্রন্থটি রচনা করেন। গ্রন্থটি লেখার সময় তিনি যুদ্ধরত দুই পক্ষের সাক্ষাৎকার গ্রহণের সুযোগ পান ও প্রচুর তথ্য-প্রমান সংগ্রহ করেন।


title: থুসিডাইডিস

text: থুসিডাইডিস ৪৩০ খ্রিস্টপূর্বের এথেন্সের বিখ্যাত প্লেগ সম্পর্কে বর্ণনা করেছেন, যে প্লেগে এথেন্সের জনসংখ্যার প্রায় এক তৃতীয়াংশ নিহত হয়েছিল। এই প্লেগেই এথেন্স নেতা পেরিক্লিস মৃত্যুবরণ করেন।


title: রিক্তের বেদন (কাব্যগ্রন্থ)

text: রিক্তের বেদন কাজী নজরুল ইসলামের রচিত একটি গল্পগ্রন্থ। মোট ৮টি গল্প নিয়ে ১৯২৪ খৃষ্টাব্দে প্রথম প্রকাশিত হয় এই গ্রন্থ। প্রকাশকঃ ওরিয়েন্টাল প্রিন্টার্স এন্ড পাবলিশার্স লিমিটেড, কলিকাতা।


title: রবার্ত লেভানদোস্কি

text: রবার্ত লেভানদোস্কি ; জন্ম: ২১ আগস্ট, ১৯৮৮ একজন পোলিশ ফুটবলার পোলিশ পেশাদার ফুটবলার যিনি বায়ার্ন মিউনিখের স্ট্রাইকার হিসাবে খেলেন এবং পোল্যান্ড জাতীয় দলের অধিনায়ক।


title: রবার্ত লেভানদোস্কি

text: জিন্কেজ প্রুসক্কো-এর সঙ্গে তৃতীয় ও দ্বিতীয় স্তরের পোলিশ ফুটবলের সর্বোচ্চ স্কোরার হওয়ার পরে তিনি শীর্ষ-ফ্লাইট লেচ পজনানে চলে যান এবং ২০০৯-১০ এ একস্ট্রাক্লাসা লীগের শীর্ষে ছিলেন। ২০১০ সালে, তিনি € ৪.৫ মিলিয়ন মার্কিন ডলারের জন্য বুরুশিয়া ডর্টমুন্ডে স্থানান্তরিত হন, যেখানে তিনি লিগের শীর্ষ গোলরক্ষক হিসাবে ধারাবাহিকভাবে দুটি বুন্দেসলিগ শিরোনাম এবং একটি মৌসুমসহ সম্মাননা জিতেছিলেন। ২০১৩ সালে, তিনি ২০১৩ ইউইএফএ চ্যাম্পিয়ন্স লীগের ফাইনালে একটি বর্ষসেরা খেলোয়াড় হিসেবে বুরুশিয়াসের সাথে অর্জন করেন, যেখানে তিনি কেবলমাত্র ক্রিস্টিয়ানো রোনালদোর পিছনে দ্বিতীয় শীর্ষ গোলরক্ষক ছিলেন। [২]


title: রবার্ত লেভানদোস্কি

text: ২০১৪-১৫ মৌসুমে শুরু হওয়ার আগে, লেভ্যান্ডোস্কি তাদের প্রতিদ্বন্দ্বী বায়ার্ন মিউনিখের সাথে বিনামূল্যে স্থানান্তর করার জন্য সম্মত হন। [৩] মিউনিখে, তিনি তার প্রথম তিনটি প্রতিযোগিতায় প্রতিটিতে বুন্দেসলিগা শিরোপা জিতেছিলেন, প্রতি মৌসুমে বুন্দেসলিগ টিম অফ দ্য ইয়ারে স্থান অর্জন করেছিলেন। ২০১৫-১৬ সালে তিনি গোলরক্ষক হিসাবে ৩০ টি গোল করে লীগ নেতৃত্ব দেন এবং ২০১৬-১৭ সালে তিনি বুন্দেসলিগা প্লেয়ার অব দ্য ইয়ার নামে পরিচিত হন। [৪] [৫] গত দুই মৌসুমে প্রতিযোগিতায় ইউইএফএ চ্যাম্পিয়ন্স লিগ স্কোয়াডের নামকরণ করা হয়। [৬] [৭] জার্মানির শীর্ষ বিভাগে বুন্দেসলিগায় তিনি ১৮০ টিরও বেশি গোল করেছেন এবং অন্য কোনও বিদেশী খেলোয়াড়ের চেয়ে দ্রুত সেঞ্চুরিতে পৌঁছেছেন। ২২ সেপ্টেম্বর ২০১৫ তারিখে, লেভ্যান্ডোস্কি ৯ মিনিটে ভিএফএল ওল্ফসবার্গের বিরুদ্ধে পাঁচ গোল করেন, রেকর্ড থেকে যে কোনও ইউরোপীয় ফুটবল লিগে দ্রুততম। [৮]


title: রবার্ত লেভানদোস্কি

text: ২০০৮ সাল থেকে পোল্যান্ডের জন্য একটি পূর্ণ আন্তর্জাতিক, লেভান্ডোস্কি ৯০ টিরও বেশি লাভ করেছে এবং ইউরো ২০১২ এবং ইউরো ২০১৬ এ তার দলের সদস্য ছিলেন। ৫৫ আন্তর্জাতিক গোলের সাথে,  লেভান্ডোস্কি পোল্যান্ডের সর্বকালের সেরা স্কোরার। ২০১৫ সালে, তিনি পোলিশ স্পোর্টসপারিটিটি অফ দ্য ইয়ার নির্বাচিত হন এবং ২০১৬ সালে ফিফা ব্যালন ডি'অর অ্যাওয়ার্ডে চতুর্থ স্থান অর্জন করেন। তিনি পোলিশ প্লেয়ার অফ দ্য ইয়ার নামে সাতবার রেকর্ড করেছেন। ২০১৫ সালে গ্রহটির পঞ্চম সেরা ফুটবলার হিসেবে গার্ডিয়ান তাঁকে স্থান দিয়েছেন। [৯]


title: মুই বোরান

text: মুই বোরান (, , , উচ্চারণ "প্রাচীন বক্সিং") ১৯৩০ সালের পূর্বে আধুনিক যন্ত্রপাতি ও নিয়মের আগে থাইল্যান্ডের নিরস্ত্র মার্শাল আর্টের জন্য একটি সহায়ক শব্দ। এটা আধুনিক মুই থাইয়ের সরাসরি পূর্ববর্তী মার্শাল আর্ট।


title: মুই বোরান

text: মৌলিক মুই বোরান লড়াইয়ের অবস্থান অনেক কম এবং মুয়ে থাই তুলনায় ব্যাপকতর অনেকটা প্রথাগত চীনা ও ভারতীয় মার্শাল আর্টের মত। যোদ্ধাদের দ্রুততা, নমনীয়তা এবং গতি, সেইসাথে লাফ দিয়ে হাঁটু মারার নিয়ম আছে। লাথিটা প্রথাগত ভারতীয় বক্সিং এবং দক্ষিণ চীনা মার্শাল আর্টের মত হয়।


title: .ডিও

text: .ডিও ডোমিনিকান প্রজাতন্ত্রের কান্ট্রি কোড টপ-লেভেল ডোমেইন, ইন্টারনেট প্রদত্ত রাষ্ট্রীয় সংকেত ও ডোমেইন সাফিক্স। ১৯৯১ সাল থেকে নিক.ডিও এটি নিয়ন্ত্রন করে থাকে।


title: দাগি ছাতারে

text: দাগি ছাতারে (বৈজ্ঞানিক নাম: "Turdoides earlei") বা ডোরা সাতভায়লা Leiothrichidae (লিওথ্রিকিডি) গোত্র বা পরিবারের অন্তর্গত "Turdoides" (টুর্ডোইডিস) গণের অন্তর্গত এক প্রজাতির মাঝারি গায়ক পাখি। এরা সাধারণত ছয় থেকে দশটির দলে বিচরণ করে, অধিকাংশ সময়ে সাতটি ছাতারেকে একসাথে দেখা যায়। দাগি ছাতারের বৈজ্ঞানিক নামের অর্থ "আর্লির দামার সহজাত" (লাতিন: "turdus" = দামা, "oides" = সাদৃশ্য, "earlei" = উইলিশ আর্লি, ব্রিটিশ বণিক, ১৮৫৫)। পাখিটি বাংলাদেশ, ভারত ছাড়াও দক্ষিণ এশিয়ার বিভিন্ন দেশে দেখা যায়। সারা পৃথিবীতে এক বিশাল এলাকা জুড়ে এদের আবাস, প্রায় ৯ লক্ষ ৫৭ হাজার বর্গ কিলোমিটার। বিগত কয়েক দশক ধরে এদের সংখ্যা কমছে, তবে আশঙ্কাজনক পর্যায়ে যেয়ে পৌঁছেনি। সেকারণে আই. ইউ. সি. এন. এই প্রজাতিটিকে ন্যূনতম বিপদগ্রস্ত বলে ঘোষণা করেছে। বাংলাদেশের বন্যপ্রাণী আইনে এ প্রজাতিটি সংরক্ষিত।


title: দাগি ছাতারে

text: দাগি ছাতারে সাধারণত নলখাগড়ার বন, শনবন, নদীর ধার, ছোট ঝোপ এবং বর্ধিষ্ণু জলায় বিচরণ করে। এরা বেশ সামাজিক পাখি। এরা দলবদ্ধভাবে বসবাস করে। চলেও দলবদ্ধভাবে। দলনেতা আছে কি না, তা জানা যায়নি। তবে দলের প্রথম পাখিটি যে দিকে উড়ে যাবে, অন্যরা তাকেই অনুসরণ করবে। কেউ পথ হারালে অন্যরা ডাকাডাকি করে তাকে পথ চিনতেও সাহায্য করে।


title: দাগি ছাতারে

text: দাগি ছাতারে ডোরাযুক্ত মাঝারি আকারের পাখি। লেজ লম্বা। দেহের দৈর্ঘ্য চার ইঞ্চি (২১ সেমি)। পালক মেটে বাদামি, তার ওপর কালচে বাদামি রেখা থাকে, যা মাথা, ঘাড়, পিঠ হয়ে লেজের আগ পর্যন্ত বিস্তৃত থাকে। চোখের মণি হলুদ, ঠোঁট হালকা হলুদ, পা সিসা রঙের ও নখর গোলাপি। প্রজননের সময় মার্চ থেকে অক্টোবর। পানির কাছাকাছি নিচু ঝোপে, ঘাসবনে বাসা বানায়। বাসার উপকরণ ঘাস, লতাপাতা। বাসা গোলাকার ও মজবুত। তিন-চারটি ডিম পাড়ে, রং ফ্যাকাশে নীল। দলের সব পাখি ছানাদের দেখাশোনা করে।


title: জগন্ময় মিত্র

text: জগন্ময় মিত্র (জন্ম: ১৯১৮ – মৃত্যু: ২০০৩) ছিলেন বাংলা কাব্য সঙ্গীতের শিল্পী। বাংলা আধুনিক ও নজরুল গীতির পাশাপাশি, ধ্রুপদ, খেয়াল, ঠুংরি, টপ্পা সহ সঙ্গীতের প্রায় সব প্রচলিত ধারায় তাঁর ছিল স্বচ্ছন্দ পদচারনা। অসংখ্য কালজয়ী বাংলা গানের শিল্পী ছিলেন তিনি, তবে ১৯৪৮ সালে রেকর্ড করা “চিঠি – তুমি আজ কত দূরে” গানটি তাঁকে অমরত্ব এনে দেয়। লক্ষ কোটি শ্রোতা, রোমান্টিকতায় আচ্ছন্ন হয়ে গানটিকে যেন নিজেরই প্রেমপত্র হিসেবে গ্রহন করে নেন। ফলে বাংলা আধুনিক / কাব্য সঙ্গীতের ইতিহাসে এটিই সর্বাধিক শ্রুত ও বিক্রীত একক সঙ্গীত হিসেবে অদ্যাবধি পরিগনিত (এইচ এম ভি’র হিসাবে, ৭৮ আরপিএম রেকর্ড থেকে ক্যাসেট যুগ পর্যন্ত গানটির ২৫ লক্ষ কপি বিক্রি হয়েছে)।


title: জগন্ময় মিত্র

text: কলকাতার এক সঙ্গীতমনস্ক পরিবারে ১৯১৮ সালে জগন্ময় মিত্রের জন্ম। পরিবারটির জন্য সময়টি ছিল শোকের, কারণ তার মাত্র মাসাধিক কাল আগেই জগন্ময়ের বাবা, যতীন্দ্র নাথ মিত্র, মাত্র ২৫ বছর বয়সে পরলোকগমন করেন। বাবার একমাত্র সন্তান ছিলেন তিনি। পিতৃহারা, ভাই বোন হীন জগন্ময়, এক শোকাবহ পরিবেশে জীবনযাত্রা শুরু করেন। প্রাথমিক পড়াশোনা শুরু হয় বাড়ীতেই, তারপর এন্ট্রান্স পাস করেন ১৯৩৪ সালে। তবে এর মাঝেই শুরু হয় তাঁর সঙ্গীত সাধনা। জগন্ময় মিত্রের পিতামহ বিধুভূষণ মিত্র এবং কাকা পঞ্চানন মিত্র সংগীতের প্রতি অনুরাগী ছিলেন। কাকা চমত্কার হারমোনিয়াম বাজাতেন, ওস্তাদের কাছে রাগ-রাগিনীর তালিম নিতেন। সেই সময় জগন্ময় মিত্র পাশে বসে তা শুনতেন। ১০ বা ১১ বছর বয়সে তিনি প্রথম কেশব মুখোপাধ্যায়ের কাছে ধ্রুপদ, খেয়াল, ঠুংরি, টপ্পা ইত্যাদির তালিম নেন। ১৯৩৮ সালে বেঙ্গল মিউজিক অ্যাসোসিয়েশনের সঙ্গীত প্রতিযোগিতায় ধ্রুপদ, টপ্পা, ঠুংরি, রাগ প্রধান বাউল ও কীর্তনের প্রতিটি বিভাগে প্রথম হন। তবে কাব্য সঙ্গীতে তিনি তৃতীয় হয়েছিলেন।


title: জগন্ময় মিত্র

text: ১৯৩৮ সালেই জগন্ময় মিত্র এইচএমভিতে গান রেকর্ড করার সুযোগ পান ও সেই সাথে শুরু হয় তাঁর জয়যাত্রা। প্রণব রায়ের কথায় কমল দাসগুপ্তের সুরে ‘প্রিয় হতে প্রিয়তর’ এবং ‘তোমার মতন কত না নয়ন’ গান দুটি তাঁকে প্রথম খ্যাতি এনে দেয়। এইচএমভিতে-ই ‘যদি বাসনা মনে দিবে দহন জ্বালা’ গানটি জগন্ময় মিত্রের কণ্ঠে শুনে কাজী নজরুল ইসলাম মুগ্ধ হয়ে খুব তারিফ করেছিলেন। সে থেকেই কাজী দা’র সাথে জগন্ময় মিত্রের আজীবনের হৃদ্যতা শুরু।


title: জগন্ময় মিত্র

text: অনেক নজরুল গীতি রেকর্ড করার পাশাপাশি, ১৯৪১ এ কয়েকটি রবীন্দ্র সঙ্গীতও গান জগন্ময় মিত্র।


title: জগন্ময় মিত্র

text: ১৯৪২-এর পুজোর রেকর্ড ‘চিঠি’ গেয়েই গানের জগতে প্রতিষ্ঠা পেয়েছিলেন জগন্ময় মিত্র। তাঁর সাড়া জাগানো পুজোর আরেকটি রেকর্ড ১৯৪৮-এ প্রকাশিত ‘সাতটি বছর আগে পরে’। রেকর্ড করেন দুটি অসামান্য কাব্য গীতি – ‘সাতটি বছর আগে’ ও ‘সাতটি বছর পরে’। গান দুটি, পরবর্তীকালে গীত ‘চিঠি – তুমি আজ কত দূরে’ গানটির সাথে গড়ে তোলে এক অবিস্মরণীয় মরমী ট্রিলজি।


title: জগন্ময় মিত্র

text: এরপর ১৯৪০, ১৯৫০ এর দশক জুড়ে ‘ভালোবাসা মোরে ভিখারি করেছে’, ‘আমি দুরন্ত বৈশাখী ঝড়’, ‘যাদের জীবন ভরা শুধু আঁখিজল’, ‘তুমি কি এখন দেখিছ স্বপন’, ‘ভুলি নাই ভুলি নাই’, ‘মেনেছি গো হার’, ‘আমি স্বপন দেখেছি’, ‘স্বপন সুরভী মাখা’, ‘গভীর নিশিথে ঘুম’, ‘প্রেমের তাজমহল’, ‘হৃদয় যেন কাহারে চেয়েছিল’, ‘তোমারে তো আজও ভুলি নাই’, ‘ভালোবাসা মোরে ভিখারি করেছে’, ‘শাওনও রাতে যদি’ এমন অসংখ্য কালজয়ী বাংলা গান গেয়ে জগন্ময় মিত্র শ্রোতাদের মনমুকুরে চিরস্থায়ী আসন গড়ে নেন।


title: জগন্ময় মিত্র

text: ১৯৮৮ সালে কিশোর কুমারের মৃত্যুর পরে ওঁর গাওয়া একটা গান রিলিজ করেছিল জ্যোতি চলচ্চিত্রে । সঙ্গীত নির্দেশক ছিলেন পুণ্যব্রত সেন এবং জগন্ময় মিত্র, জনপ্রিয় ভাবে যাঁদের জুটির নাম ছিল স্বপন-জগমোহন।


title: জগন্ময় মিত্র

text: ২০০৩ সালে ৮৫ বছর বয়সে জগন্ময় মিত্র কোলকাতায় পরলোকগমন করেন। আর শ্রোতাদের জন্যে রেখে যান মর্মবেদনা ও গাঢ় রোমান্টিকতার এমন এক চিরায়ত ভুবন, যেখানে চিরকালের প্রিয়তম, চিরকালের প্রিয়তমার আশায় চিরকাল তপস্যা করে।


title: কুইন্স পার্ক ওভাল

text: কুইন’স পার্ক ওভাল () ত্রিনিদাদ ও টোবাগো’র রাজধানী পোর্ট অফ স্পেনে অবস্থিত বিখ্যাত ক্রিকেট মাঠ। ক্যারিবিয় দ্বীপপুঞ্জ ওয়েস্ট ইন্ডিজের সর্বাধিক দর্শক ধারণ ক্ষমতাসম্পন্ন মাঠ হিসেবে এর সবিশেষ পরিচিতি রয়েছে। এটি ২৫,০০০ দর্শক ধারণে সক্ষম। ক্যারিবিয় দ্বীপপুঞ্জে অবস্থিত যে-কোন স্টেডিয়ামের তুলনায় এখানে সবচেয়ে বেশী টেস্ট ম্যাচ অনুষ্ঠিত হয়েছে। এছাড়াও, ২০০৭ সালের বিশ্বকাপ ক্রিকেটের বেশ কয়েকটি একদিনের আন্তর্জাতিক ক্রিকেট খেলা অনুষ্ঠিত হয়। কুইন্স পার্ক ক্রিকেট ক্লাবের নিজস্ব মাঠ এটি। ত্রিনিদাদ ও টোবাগো ক্রিকেট দল তাদের নিজস্ব অধিকাংশ খেলাই এ মাঠে খেলে থাকে। এ মাঠে ক্রিকেট ছাড়াও ঘরোয়া এবং আন্তর্জাতিক ফুটবল খেলাও অনুষ্ঠিত হয়।


title: ট্যাবলেট কম্পিউটার

text: একটি ট্যাবলেট কম্পিউটার (সাধারণভাবে ট্যাবলেট নামে পরিচিত), হল এক ধরণের মোবাইল কম্পিউটার। প্রচলিত কম্পিউটার মাউসের পরিবর্তে এই যন্ত্রে থাকে স্পর্শকাতর পর্দা, যা হাতের আঙুলের স্পর্শ বা অন্যান্য অঙ্গভঙ্গী বুঝতে সক্ষম। টাইপিং এর জন্য এই যন্ত্রে ব্যবহৃত হয় পর্দায় প্রদর্শিত ভার্চুয়াল কিবোর্ড। ট্যাবলেট কম্পিউটার স্মার্টফোন এবং পার্সোনাল ডিজিটাল অ্যাসিস্ট্যান্টের চেয়ে আকারে কিছুটা বড় হয়। এটি আড়াআড়িভাবে ৭ ইঞ্চি বা তার চেয়েও আকারে বড় হয়।


title: ট্যাবলেট কম্পিউটার

text: যদিও এটি সাধারণভাবে স্বয়ংসম্পূর্ণ, তবুও এটিকে ভৌত কিবোর্ড বা অন্যান্য যন্ত্রের সাথে যুক্ত করা যায়। অপসৃতপূর্ণ কিবোর্ড যুক্ত কিছু হাইব্রিড কম্পিউটার ১৯৯০ এর মাঝামাঝি সময় থেকে বিক্রয় শুরু হয়। পরিবর্তনীয় স্পর্শকাতর পর্দা যুক্ত নোটবুক কম্পিউটারে একীভূতকৃত কিবোর্ড থাকে যা সুইভেল বা স্লাইড সংযোগের মাধ্যমে লুকানো যায়। বুকলেট ট্যাবলেটে দ্বৈত স্পর্শ পর্দা থাকে এবং এটিকে নোটবুক হিসেবেও ব্যবহার করা যায় এবং এর একটি পর্দায় ভার্চুয়াল কিবোর্ড প্রদর্শিত হয়।


title: ট্যাবলেট কম্পিউটার

text:
এর ধারণা করা হয় বিংশ শতাব্দীর মাঝামাঝি সময়ে এবং শতাব্দীর শেষ দুই দশকে এর উন্নয়ন করা হয়। ২০১০ সালে এসে এই যন্ত্র জনপ্রিয় হয়ে ওঠে।
২০১২ সালের মার্চ অনুযায়ী, যুক্তরাষ্ট্রে ইন্টারনেট ব্যবহারকারীদের ৩১ শতাংশই ট্যাবলেট ব্যবহার করেন। যা বিশেষ করে ভিডিও বা সংবাদ প্রদর্শনের জন্য ব্যবহৃত হয়। ২০১২ সালে, ট্যাবলেটের মধ্যে সর্বোচ্চ বিক্রিত হয় অ্যাপলের আইপ্যাড। ২০১০ সালের ৩ এপ্রিল, বাজারে ছাড়ার পর থেকে ২০১২ সালের অক্টোবরের মাঝামাঝি সময় পর্যন্ত এটি প্রায় ১০০ মিলিয়ন বিক্রিত হয়। এর পরেই রয়েছে অ্যামাজনের কিন্ডল ফায়ার (৭ মিলিয়ন) এবং বার্নেস এবং নোবেলসের নুক (৫ মিলিয়ন)।


title: ট্যাবলেট কম্পিউটার

text: পেন কম্পিউটিং এর উন্নয়নের সাথেই ট্যাবলেট কম্পিউটার এবং এর সাথে সম্পর্কিত অপারেটিং সিস্টেমের উদ্ভব ঘটে। একটি সমতল ডিসপ্লেতে ডাটা ইনপুট এবং আউটপুট সমৃদ্ধ বৈদ্যুতিক যন্ত্র ১৮৮৮ সাল থেকেই অস্তিমান ছিল। এধরণের যন্ত্রে ডিসপ্লে হিসেবে ব্যবহৃত হয় একটি কাগজ এবং ইলেক্ট্রোমেকানিক্যাল অ্যাক্টুয়েটরের সাথে সংযুক্ত একটি কলম। বিংশ শতাব্দির পুরোটা জুড়েই এধরণের বৈশিষ্ট্য সমৃদ্ধ যন্ত্র কল্পনা করা হয় এবং উদ্ভাবনও করা হয়, কখনও ব্লুপ্রিন্ট, প্রোটোটাইপ হিসেবে অথবা কখনও বানিজ্যিক পণ্য হিসেবে। ১৯৮০ এর দশকে বিভিন্ন কোম্পানি কিছু বাণিজ্যিক পণ্য অবমুক্ত করে।


title: স্কটল্যান্ড জাতীয় ক্রিকেট দল

text: স্কটল্যান্ড জাতীয় ক্রিকেট দল () স্কটল্যান্ডের দল হিসেবে আন্তর্জাতিক ক্রিকেট খেলায় প্রতিনিধিত্ব করছে। ১৯৯৪ সালে আন্তর্জাতিক ক্রিকেট কাউন্সিলের সদস্যপদ লাভ করে। এরপূর্বে দুই বছর পূর্বে দলটি ইংল্যান্ড ক্রিকেট দলের সাথে সম্পর্কচ্ছেদ ঘটিয়ে স্বতন্ত্র দল গঠন করে। ২০১০ সাল থেকে ২০১৩ সাল পর্যন্ত গর্ডন ড্রুমন্ড দলের অধিনায়কত্ব করেন। বর্তমানে দলের অধিনায়কের দায়িত্ব পালন করছেন কাইল কোয়েতজার। এপ্রিল ২০১৪ সালে নিউজিল্যান্ডের গ্র্যান্ট ব্র্যাডবার্ন কোচের দায়িত্বে রয়েছেন। তিনি অস্ট্রেলীয় পিটার স্টেইনডলের স্থলাভিষিক্ত হয়েছেন।


title: স্কটল্যান্ড জাতীয় ক্রিকেট দল

text: ১৯৯৯ সালে দলটি বিশ্বকাপ ক্রিকেটে খেলার যোগ্যতা অর্জন করলেও পাঁচটি খেলাতেই হেরে যায়। পরবর্তীতে ২০০৩ সালের ক্রিকেট বিশ্বকাপে দলটি যোগ্যতা অর্জন করতে পারেনি। দলটি ২০০৪ সালে প্রথমবারের মতো আইসিসি আন্তঃমহাদেশীয় কাপে খেলতে নামে। শারজায় অনুষ্ঠিত এ প্রতিযোগিতায় আয়ারল্যান্ড এবং নেদারল্যান্ডকে হারিয়ে সেমি-ফাইনালে পৌঁছে। এরপর কেনিয়াকে হারিয়ে ফাইনালে যায় ও কানাডাকে হারিয়ে কাপ জয় করে। ২০০৫ সালে পুণরায় এ প্রতিযোগিতায় অংশগ্রহণ করলেও প্রথম পর্ব পেরুতে পারেনি। ৭ জুলাই, ২০০৫ তারিখে অনুষ্ঠিত ২০০৫ সালের আইসিসি ট্রফি প্রতিযোগিতায় সেমি-ফাইনালে উত্তোরণের মাধ্যমে দলটি একদিনের আন্তর্জাতিকে অংশগ্রহণের মর্যাদা পায় ১ জানুয়ারি, ২০০৬ থেকে পরবর্তী ২০০৯ সালের আইসিসি বিশ্বকাপ বাছাইপর্ব পর্যন্ত।


title: স্কটল্যান্ড জাতীয় ক্রিকেট দল

text: বিশ্বকাপের বাইরে দলটি প্রথম একদিনের আন্তর্জাতিক ক্রিকেট অংশ নেয় জুন, ২০০৬ সালে পাকিস্তানের বিরুদ্ধে। এরপর আগস্টে ইউরোপীয় চ্যাম্পিয়নশীপে আয়ারল্যান্ড এবং নেদারল্যান্ডের বিপক্ষে পূর্ণাঙ্গভাবে একদিনের আন্তর্জাতিকে খেলে।


title: উপুল থারাঙ্গা

text: ওয়ারুশাভিথানা উপুল থারাঙ্গা (); জন্ম: ২ ফেব্রুয়ারি, ১৯৮৫) বালাপিতিয়ায় জন্মগ্রহণকারী শ্রীলঙ্কার প্রথিতযশা আন্তর্জাতিক ক্রিকেটার। সচরাচর তিনি উপুল থারাঙ্গা নামেই সমধিক পরিচিত। শ্রীলঙ্কা দলে একাধারে বামহাতি উদ্বোধনী ব্যাটসম্যান এবং উইকেট-রক্ষকের ভূমিকায় অবতীর্ণ হয়ে থাকেন।


title: উপুল থারাঙ্গা

text: আম্বালাঙ্গোদা এলাকার ধর্মসোকা কলেজে অধ্যয়ন করেন উপুল থারাঙ্গা। বিদ্যালয়ে অধ্যয়নকালীন কিশোর অবস্থাতেই ক্রিকেটের সাথে জড়িয়ে পড়েন। ১৫ বছর বয়সে নন্দেস্ক্রিপ্টস দলে খেলেন। এরপর শ্রীলঙ্কার অনূর্ধ্ব-১৫, অনূর্ধ্ব-১৭ ও অনূর্ধ্ব-১৯ দলে খেলেন। ২০০৪ সালের অনূর্ধ্ব-১৯ ক্রিকেট বিশ্বকাপে সফলভাবে অংশগ্রহণ করেন। এরপর শ্রীলঙ্কান ক্রিকেটিং বোর্ডের তরফে এসেক্সের লটন ক্রিকেট ক্লাবের পক্ষ হয়ে লীগ ক্রিকেট খেলেন।


title: উপুল থারাঙ্গা

text: ২০০৫ সালটি মিশ্রভাবে কাটে থারাঙ্গা’র। এ বছরই যেমন শ্রীলঙ্কার জাতীয় দলে ডাক পান, তেমনি এশীয় সুনামিতে তার পরিবার গৃহহীন হয়ে পড়ে। এরফলে তিনি কুমার সাঙ্গাকারা’র খেলার সরঞ্জামাদি ব্যবহার করতে বাধ্য হয়েছেন। এ দল থেকে উত্তরণ ঘটিয়ে পূর্ণাঙ্গ দলের সদস্য নির্বাচিত হন তিনি।


title: উপুল থারাঙ্গা

text: ২০০৬ সালের ইংল্যান্ড সফরে একদিনের ক্রিকেটে বেশ উন্নয়ন ঘটে থারাঙ্গা’র। সিরিজে তিন শতাধিক রান করলেও স্বাগতিক ইংল্যান্ডের কাছে ৫-০ ব্যবধানে হোয়াইটওয়াশ হয় শ্রীলঙ্কা দল। তবে চূড়ান্ত খেলায় সনাথ জয়াসুরিয়া’র সাথে প্রথম উইকেট জুটিতে নতুন রেকর্ড গড়েন। ঐ খেলায় তিনি ১০২ বলে ১০৯ রান করেন।


title: উপুল থারাঙ্গা

text: ২০০৭ সালের বিশ্বকাপ ক্রিকেটে তার ক্রীড়াশৈলী দূর্বলতর হতে থাকে। প্রতিযোগিতায় তিনি কেবলমাত্র নিউজিল্যান্ডের বিরুদ্ধে অর্ধ-শতক করেন। এরপর ২০০৭ সালে নিজ দেশে অনুষ্ঠিত ইংল্যান্ডের বিপক্ষে এ ধারা অব্যাহত থাকে। প্রায়শঃই ১০ম ওভারের পূর্বে আউট হয়ে যাওয়ায় মাঝারিসারির পতন হতে থাকে। এরফলে দলে থাকাবস্থায় একদিনের ক্রিকেটে মালিন্দা ওয়ার্নাপুরা এবং টেস্ট ক্রিকেটে মাইকেল ভ্যানডর্টের কাছে নিজ স্থানচ্যুত হন।


title: উপুল থারাঙ্গা

text: তিলকরত্নে দিলশান এবং উপুল থারাঙ্গা’র ১ম উইকেট জুটিতে ২৮২ রান আসে। ২৬ মার্চ, ২০১১ সালে পাল্লেকেলে আন্তর্জাতিক ক্রিকেট স্টেডিয়ামে অনুষ্ঠিত খেলায় জিম্বাবুয়ের বিরুদ্ধে বিশ্বকাপ ক্রিকেটের এ সর্বোচ্চ রানের জুটি গড়েন।


title: উপুল থারাঙ্গা

text: বিশ্ব ক্রিকেটের ইতিহাসে ২য় ব্যাটসম্যান হিসেবে একদিনের আন্তর্জাতিক ক্রিকেটে সাতবার দুই শতাধিক রানের জুটি গড়েছেন থারাঙ্গা। তার পূর্বে এ কৃতিত্ব গড়েছেন অস্ট্রেলিয়ার প্রথিতযশা ব্যাটসম্যান ও অধিনায়ক রিকি পন্টিং।


title: উপুল থারাঙ্গা

text: ২ জুলাই, ২০১৩ তারিখে শ্রীলঙ্কার একদিনের ক্রিকেট ইতিহাসে দ্বিতীয় সর্বোচ্চ অপরাজিত ১৭৪* রান করেন ওয়েস্ট ইন্ডিজে অনুষ্ঠিত ত্রি-দেশীয় সিরিজে ভারতের বিরুদ্ধে। একই দলের বিরুদ্ধে শ্রীলঙ্কার পক্ষে সর্বোচ্চ রানের কৃতিত্ব রয়েছে সনাথ জয়াসুরিয়া’র ১৮৯ রান। এ রান করার পথে শ্রীলঙ্কার ৯ম ব্যাটসম্যান হিসেবে পাঁচ সহস্রাধিক রানের মাইলফলক স্পর্শ করেন।


title: থানকুনি

text: থানকুনি (বৈজ্ঞানিক নাম: "Centella asiatica";;


title: মোবাশ্বের হোসেন

text: মোবাশ্বের হোসেন () একজন বাংলাদেশী স্থপতি, নগর পরিকল্পনাবিদ এবং শিক্ষাবিদ।


title: মোবাশ্বের হোসেন

text:
মোবাশ্বের হোসেন বাংলাদেশ প্রকৌশল বিশ্ববিদ্যালয় থেকে স্থাপত্যের স্নাতক সম্পন্ন করেন। তিনি এসোকনসাল্ট লিমিটেড-এর প্রধান স্থপতি। বর্তমানে তিনি কমনওয়েলথ এসোসিয়েশন অফ আর্কিটেক্টস এবং বাংলাদেশ স্থপতি ইনস্টিটিউট-এর প্রেসিডেন্ট। তিনি আর্কিটেক্টস রিজিওনাল কাউন্সিল, এশিয়া
(আর্কেশিয়া)-এর প্রেসিডেন্টও ছিলেন।


title: ধলাকোমর মুনিয়া

text: ধলাকোমর মুনিয়া (বৈজ্ঞানিক নাম: "Lonchura striata") Estrildidae (ইস্ট্রিল্ডিডি) গোত্র বা পরিবারের অন্তর্গত "Lonchura" (লঙ্কুরা) গণের অন্তর্গত এক প্রজাতির ছোট তৃণচর পাখি। ধলাকোমর মুনিয়ার বৈজ্ঞানিক নামের অর্থ "ডোরাদার সুঁইলেজ" (গ্রিক; "lonkhe" = সূঁচালো, "ura" = লেজ; লাতিন: "striatus" = ডোরাযুক্ত)। পাখিটি বাংলাদেশ, ভারত ছাড়াও দক্ষিণ ও দক্ষিণ-পূর্ব এশিয়ার বিভিন্ন দেশে দেখা যায়। সারা পৃথিবীতে এক বিশাল এলাকা জুড়ে এদের আবাস, প্রায় ৫৪ লক্ষ ৩০ হাজার বর্গ কিলোমিটার। বিগত কয়েক দশক ধরে এদের সংখ্যা স্থির রয়েছে, তবে আশঙ্কাজনক পর্যায়ে যেয়ে পৌঁছেনি। সেকারণে আই. ইউ. সি. এন. এই প্রজাতিটিকে ন্যূনতম বিপদগ্রস্ত বলে ঘোষণা করেছে। বাংলাদেশের বন্যপ্রাণী আইনে এ প্রজাতিটি সংরক্ষিত।


title: ধলাকোমর মুনিয়া

text: এখন পর্যন্ত ধলাকোমর মুনিয়ার সাতটি উপপ্রজাতি সনাক্ত করা গেছে। উপপ্রজাতিগুলো হল:ধলাকোমর মুনিয়া সাদা কোমর ও কালো লেজবিশিষ্ট ছোট আকারের পাখি। এর দৈর্ঘ্য কমবেশি ১০ সেমি, ডানা ৫.২ সেমি, ঠোঁট ১.২ সেমি, পা ১.৫ সেমি, লেজ ২.৭ সেমি ও ওজন ১২ গ্রাম। গায়ের রঙে গাঢ় কালচে বাদামি ও সাদার প্রাধান্য। হঠাৎ দেখলে সাদা-কালোই মনে হবে। প্রাপ্তবয়স্ক পাখির পুরো পিঠ কালচে বাদামি, কোমর সাদা। দেহের পেছনে সূক্ষ্ম ফিকে শরযুক্ত লম্বা দাগ রয়েছে। লেজ-উপরি ঢাকনি ও ডানা-ঢাকনি কালো। লেজ সূচালো ও কালো। বুকে সূক্ষ্ম ফিকে আঁশের দাগ রয়েছে। পেট হালকা পিত-সাদা। পেটে কিছু লম্বালম্বি কালচে দাগ রয়েছে। বুক কালচে-বাদামি ও অবসারণী কালচে। এর ঠোঁট দুই রঙের। উপরের ঠোঁট কালো এবং নিচের ঠোঁট স্পষ্ট নীলচে ধূসর। চোখ লালচে বাদামি। পা ও পায়ের পাতা কালচে ধূসর। স্ত্রী ও পুরুষ পাখির চেহারা একই রকম। অপ্রাপ্তবয়স্ক পাখির কোমর হালকা রঙের এবং দেহতলে নানান বাদামি ছোপ থাকে।


title: ধলাকোমর মুনিয়া

text: ধলাকোমর মুনিয়া মাঝারি ঝোপ, বনের ভেতরের পরিষ্কার জায়গা, তৃণভূমি ও ক্ষুদ্র ঝোপে বিচরণ করে। সচরাচর ১০-১৫টি পাখির ঝাঁকে থাকে। মাটিতে লাফিয়ে লাফিয়ে বা ঘাসের মধ্যে এরা খাবার খুঁজে বেড়ায়। খাদ্যতালিকায় রয়েছে ঘাসবীজ ও বাঁশবীজ, তবে ছানারা পোকা খায়। এরা সচরাচর করুণ কণ্ঠে ডাকে "ট্রি-ট্রি-ট্রি...প্রিট..." অথবা "ব্রিট..."। মে-আগস্ট প্রজননকাল। ছোট ছোট গাছের উঁচু শাখায় বড় আকারের ঘাস বা বাঁশপাতা দিয়ে ছোট্ট গোল বাসা বানায়। বাসায় ঢোকার পথ সরু নলের মতো। ঘাসফুল দিয়ে পথের ভেতরটা মুড়ে নেয়। বাসার ভেতরেও থাকে ঘাসফুলের গদি। স্ত্রী মুনিয়া তিন থেকে আটটি ধবধবে সাদা ডিম পাড়ে। ডিমের মাপ ১.৫ × ১.০ সেমি। ডিম ফোটে ১৩-১৪ দিনে। বাবা-মা বাচ্চাদের পোকামাকড় খাইয়ে বড় করে তোলে।


title: মেধা কচ্ছপিয়া জাতীয় উদ্যান

text: মেধা কচ্ছপিয়া জাতীয় উদ্যান বাংলাদেশের কক্সবাজার জেলায় অবস্থিত একটি জাতীয় উদ্যান। এই বনটি তার সুবিশাল মাদার গর্জন গাছের জন্য সুপরিচিত। মেধা কচ্ছপিয়া একটি প্রাকৃতিক বন। ২০০৪সালে উদ্যানটি প্রতিষ্ঠিত হয় এবং ২০০৮ সালের আগস্ট মাসে আনুষ্ঠানিকভাবে জাতীয় উদ্যান হিসেবে ঘোষিত হয়। এই জাতীয় উদ্যানের আয়তন প্রায় ৩৯৫.৯২ হেক্টর।


title: স্থপতি

text: স্থপতি হলেন একজন ব্যক্তি যিনি ভবনের পরিকল্পনা, নকশা ও নির্মাণ ব্যবস্থাপনার জন্য বিশেষভাবে প্রশিক্ষিত এবং লাইসেন্সপ্রাপ্ত। "স্থাপত্য অনুশীলন" বলতে কোন সাইটের পারিপার্শ্বিক অবস্থার সাথে সম্মিলন করে কোন ভবন এবং এর স্পেসের ডিজাইন ও নির্মাণের জন্য প্রদানকৃত পরিষেবাকে বোঝায়। ব্যুৎপত্তিগতভাবে "স্থপতি" শব্দটি ইংরেজি "আর্কিটেক্ট" (Architect) শব্দটি থেকে এসেছে। এ শব্দটি আবার ল্যাটিন "আর্কিটেক্টাস" থেকে এসেছে, যার উৎপত্তি গ্রীক "আর্খিটেক্টন" ("আর্খি-", প্রধান + "টেক্টন", নির্মাতা; অর্থাৎ, প্রধান নির্মাতা) থেকে।


title: স্থপতি

text: পেশাগতভাবে একজন স্থপতির কাজ জননিরাপত্তায় গুরুত্বপূর্ণ ভূমিলা রাখে। এজন্য স্থপতিকে বিশেষায়িত শিক্ষা ও প্রশিক্ষণ অর্জন করতে হয়। স্থাপত্য চর্চার জন্য স্থপতির লাইসেন্সের প্রয়োজন হয়, যা একজন স্থপতির যোগ্যতার উপর নির্ভর করে প্রদান করা হয়। স্থপতি ও স্থাপত্য শব্দ দুইটি ল্যান্ডস্কেপ স্থাপত্য, নৌযান স্থাপত্য এবং তথ্য প্রযুক্তির ক্ষেত্রেও ব্যবহৃত হয়। অধিকাংশ ক্ষেত্রে "স্থপতি" ও "ল্যান্ডস্কেপ স্থপতি" শব্দ দুইটি পেশাগত ও বাণিজ্যিক ব্যবহারের জন্য আইন দ্বারা সুরক্ষিত।


title: স্থপতি

text: প্রাচীন এবং মধ্যযুগীয় ইতিহাসে অধিকাংশ স্থাপত্য নকশা ও নির্মাণ কারিগর দ্বারা সম্পন্ন হতো। প্রধান নির্মাতার ভূমিকা পালন করতো সেখানে রাজমিস্ত্রি বা ছুতারমিস্ত্রীরাই। আধুনিক সময়ের আগ পর্যন্ত স্থপতি ও প্রকৌশলী মধ্যে স্পষ্ট কোন প্রভেদ ছিলনা।


title: স্থপতি

text: অধিকাংশ উন্নত দেশেই সংশ্লিষ্ট প্রতিষ্ঠান থেকে প্রাপ্ত যথাযথ লাইসেন্স, সনদ কিংবা নিবন্ধন অর্জনকারী যোগ্যতাসম্পন্ন ব্যক্তিরাই শুধুমাত্র আইনত স্থাপত্য অনুশীলন করতে পারে। এ ধরনের লাইসেন্সের জন্য সাধারণত সংশ্লিষ্ট প্রতিষ্ঠান কর্তৃক স্বীকৃত কোন বিশ্ববিদ্যালয়ে অধ্যয়ন, স্নাতক পরীক্ষার উত্তীর্ণ হওয়া এবং নির্ধারিত প্রশিক্ষণকালীন সময় সফলভাবে সমাপ্ত করতে হয়। 'স্থপতি' পদবীটি কেবল মাত্র যোগ্যতা সম্পন্ন ব্যক্তির জন্য আইন দ্বারা সংরক্ষিত করা হয়েছে।


title: ফকার এফ২৭ ফ্রেন্ডশিপ

text: ফকার এফ ২৭ ফ্রেন্ডশিপ হল ডাচ কোম্পানি ফকারের তৈরী দুইটি টার্বোপ্রপ ইঞ্জিনবিশিষ্ট স্বল্প পাল্লার ছোট আকারের বিমান। এই বিমানটি সাধারনত ৪৮ থেকে ৫৬ জন যাত্রী বহন করতে সক্ষম। ১৯৫৫ সাল থেকে আজ পর্যন্ত এই বিমানটি বিশ্বের বিভিন্ন এয়ারলাইন্স কোম্পানিতে ব্যবহৃত হয়ে আসছে। ফকার কোম্পানি প্রায় ৫৮৬ টি এফ ২৭ তৈরী করার পর ১৯৮৭ সালে এর উৎপাদন বন্ধ করে দেয়।


title: ফকার এফ২৭ ফ্রেন্ডশিপ

text: এই বিমানটি পঞ্চাশের দশকের ব্যবসা সফল বিমান ম্যাকডোনাল ডগলাস ডিসি-৩ কে প্রতিস্থাপন এবং একই প্রকারের অন্যান্য কিছু বিমানের সাথে প্রতিযোগিতার জন্য নকশা করা হয়েছিল। প্রথমদিকে বিমানটি রোলস রয়েস ইঞ্জিন দিয়ে ২৮ জন যাত্রী জন্য নকশা করা হয়েছিলো কিন্তু পরবর্তীতে বিভিন্ন সময়ে নকশায় পরিবর্তন করে এর ধারনক্ষমতা ক্ষেত্রবিশেষে ৫৬ পর্যন্ত উন্নিত করা হয়।


title: ফকার এফ২৭ ফ্রেন্ডশিপ

text: ৫ আগস্ট, ১৯৮৪ সালে বিমান বাংলাদেশ এয়ারলাইন্সে সংযুক্ত এ বিমানটি চট্টগ্রাম থেকে ঢাকার শাহজালাল আন্তর্জাতিক বিমানবন্দরে আসার পথে দূর্ঘটনায় বিধ্বস্ত হয়। ৪৫ জন আরোহী ও ৪ জন ক্রু’র সকলেই নিহত হন। বিমানটি পরিচালনা করছিলেন দেশের প্রথম নারী পাইলট কানিজ ফাতেমা রোকসানা।


title: তিলা মুনিয়া

text: তিলা মুনিয়া (বৈজ্ঞানিক নাম: "Lonchura punctulata") বা তিলে মুনিয়া Estrildidae (ইস্ট্রিল্ডিডি) গোত্র বা পরিবারের অন্তর্গত "Lonchura" (লঙ্কুরা) গণের অন্তর্গত এক প্রজাতির ছোট তৃণচর পাখি। তিলা মুনিয়ার বৈজ্ঞানিক নামের অর্থ "তিলা সুঁইলেজ" (গ্রিক; "lonkhe" = সূঁচালো, "ura" = লেজ; লাতিন: "punctulatus" = তিলাযুক্ত)। পাখিটি বাংলাদেশ, ভারত ছাড়াও দক্ষিণ ও দক্ষিণ-পূর্ব এশিয়ার বিভিন্ন দেশে দেখা যায়। এছাড়া কয়েকটি দেশে পাখিটি অবমুক্ত করা হয়েছে। সারা পৃথিবীতে এক বিশাল এলাকা জুড়ে এদের আবাস, প্রায় ৭১ লক্ষ ৯০ হাজার বর্গ কিলোমিটার। বিগত কয়েক দশক ধরে এদের সংখ্যা স্থির রয়েছে, আশঙ্কাজনক পর্যায়ে যেয়ে পৌঁছেনি। সেকারণে আই. ইউ. সি. এন. এই প্রজাতিটিকে ন্যূনতম বিপদগ্রস্ত বলে ঘোষণা করেছে। বাংলাদেশের বন্যপ্রাণী আইনে এ প্রজাতিটি সংরক্ষিত। "Lonchura" গণের অন্যসব প্রজাতির মত এদের উৎপত্তিও সম্ভবত এশিয়ায়। বিশ্বজুড়ে শখের পোষা পাখি হিসেবে এরা বেশ জনপ্রিয়।


title: তিলা মুনিয়া

text: ক্যারোলাস লিনিয়াস ১৭৫৮ সালে প্রকাশিত "সিস্টেমা নেচারি" ("Systema Naturae") গ্রন্থের দশম খণ্ডে সর্বপ্রথম যে কয়টি পাখির দ্বিপদ নামকরণ করেছিলেন, তিলা মুনিয়া তার একটি। লিনিয়াস পাখিটির নাম দিয়েছিলেন "Loxia punctulata"। পরবর্তীতে ১৮২৩ সালে উইলিয়াম হেনরি সাইক্স পাখিটিকে "Lonchura" গণে অন্তর্ভুক্ত করেন এবং নতুন নাম দেন "Lonchura punctulata"।


title: তিলা মুনিয়া

text: এখন পর্যন্ত তিলা মুনিয়ার মোট ১১টি স্বীকৃত উপপ্রজাতির সন্ধান পাওয়া গেছে। উপপ্রজাতিগুলো হল:তিলা মুনিয়া বাদামি রঙের ছোট ছটফটে পাখি। এর দৈর্ঘ্য কমবেশি ১১.৫ সেমি, ডানা ৫.৬ সেমি, ঠোঁট ১.৩ সেমি, পা ১.৫ সেমি, লেজ ৩.৮ সেমি ও ওজন ১৩.৬ গ্রাম। প্রাপ্তবয়স্ক পাখির পুরো পিঠ জলপাই-বাদামি। কোমরে সাদা ডোরা থাকে। লেজ-উপরি ঢাকনি লালচে-কমলা। লেজ খাটো ও সূচালো এবং লালচে-কমলা রঙের। থুতনি কালচে। বুকের উপরের অংশ তামাটে এবং দেহতল সাদা। বগলে ও পেটে কালো আঁশের মত তিলা থাকে। এর ত্রিকোণাকার ঠোঁট স্লেট কালো। চোখ কমলা-বাদামি। পা ও পায়ের পাতা স্লেট রঙের। স্ত্রী ও পুরুষ পাখির চেহারা একই রকম; তবে পুরুষ পাখির দেহতল ও থুতনি স্ত্রী পাখির তুলনায় গাঢ়। অপ্রাপ্তবয়স্ক পাখির পিঠ বাদামি; দেহতল লালচে-পীত ও হালকা পীত বর্ণ। ঠোঁট শিঙ বাদামি ও চোখ বাদামি। অপ্রাপ্তবয়স্ক পাখিদের অনেকসময় অপ্রাপ্তবয়স্ক কালোমাথা মুনিয়া বলে মনে হয়।


title: তিলা মুনিয়া

text: তিলা মুনিয়া ফসলের খেত, মাঠ, নলখাগড়ার বন, বাগান ও ঝোপে ঝাঁকে ঝাঁকে বিচরণ করে। মাঝে মাঝে ১০০ বা তারও বেশি পাখির ঝাঁক দেখা যায়। মাটি, ঘাস বা ধানের মধ্যে এরা খাবার খোঁজে। এদের ঠোঁট খাটো ও বেশ শক্ত। ধান বা অন্যান্য শস্যদানা মুখে রেখেই তা থেকে শক্ত খোসা ছাড়িয়ে নিতে পারে। এছাড়া ঘাসবীচি, রসালো ফল ও কীটপতঙ্গও খায়। অন্যান্য মুনিয়া ও বাবুইয়ের সাথে দল বেঁধে এরা ঝোপ, আখখেত বা ঘাসবনে রাত কাটায়। সচরাচর শ্রুতিকটু স্বরে ডাকে: "কিটি-কিটি-কিটি...", "কিটি-ইইইইই...", "কি-কি-কি-কি-কি-টিইই...", "চিক্", "ট্র্যাট-ট্র্যাট"। মে-সেপ্টেম্বর প্রজননকাল। খেজুরগাছের পাতার আড়ালে, লতার ঝোপে, বাবলা, ঝাউ, কেয়া, কান্তা, দেবদারু বা অন্যান্য ঝোপাকৃতির গাছে ২ থেকে ৫ মিটার উঁচুতে গোলাকৃতির বাসা বোনে। ঘাস-লতা-ধানের পাতা, পালক ইত্যাদি দিয়ে সুন্দর, নরম ও তুলট বাসার ভিত্তি রচনা করে। কাশফুল দিয়ে চারপাশটা মুড়ে নেয়। বাসার ভেতরে থাকে কাশফুলের গদি। বাসায় ঢোকার জন্য গোপন সরু পথ বানায়, যেন শত্রুরা না দেখে। এছাড়া কার্নিশের নিচে বা খালি কার্টনেও বাসা করে। স্ত্রী মুনিয়া চার থেকে দশটি ধবধবে সাদা ডিম পাড়ে। ডিমের মাপ ১.৬ × ১.১ সেমি। স্বামী-স্ত্রী মিলে ১৩ থেকে ১৬ দিন তা দিয়ে বাচ্চা ফোটায়।


title: তিলা মুনিয়া

text: শহুরে মানুষের কাছে পোষা পাখি হিসেবে তিলা মুনিয়া বেশ জনপ্রিয়। খাঁচাবন্দী মুনিয়া রাস্তাঘাট ও পোষা পশুপাখির দোকানে বিক্রি হয়। ক্রেতার দৃষ্টি আকর্ষণের জন্য বিক্রেতারা এদের গায়ে নীল, হলুদ, সবুজ বা উজ্জ্বল রং লাগিয়ে দেয়, যা গোসল করালেই উঠে যায়। বাংলাদেশে গাজীপুরসহ বিভিন্ন স্থানে এদের জাল দিয়ে ধরে টঙ্গী, ঢাকার কাঁটাবন ও অন্যান্য স্থানে প্রচুর সংখ্যায় বিক্রি করা হয়। সেজন্য বর্তমানে বাংলাদেশে এদের অবস্থা বেশ খারাপ।


title: জনসন চার্লস

text: জনসন চার্লস (; জন্ম: ১৪ জানুয়ারি, ১৯৮৯) সেন্ট লুসিয়া’য় জন্মগ্রহণকারী ওয়েস্ট ইন্ডিজের ক্রিকেটার। দলে তিনি উইকেট-রক্ষক ও ব্যাটসম্যানের ভূমিকায় অবতীর্ণ হয়ে থাকেন। সেন্ট লুসিয়া’র দ্বিতীয় ক্রিকেটার হিসেবে ওয়েস্ট ইন্ডিজ দলে খেলছেন। প্রথম খেলোয়াড় ছিলেন ড্যারেন স্যামি, যিনি চার্লসের আন্তর্জাতিক ক্রিকেটে অভিষেকের সময় ওয়েস্ট ইন্ডিজ দলের অধিনায়কত্ব করেছেন।


title: জনসন চার্লস

text: তার প্রথম টি২০আই হচ্ছে ইংল্যান্ডের বিরুদ্ধে সেপ্টেম্বর, ২০১১ সালে। মার্চ, ২০১২ সালে অস্ট্রেলিয়ার বিরুদ্ধে অনুষ্ঠিত একদিনের আন্তর্জাতিক ক্রিকেটে অভিষিক্ত হন চার্লস সেপ্টেম্বর-অক্টোবর, ২০১২ সালে অনুষ্ঠিত আইসিসি বিশ্ব টুয়েন্টি২০ প্রতিযোগিতায় ওয়েস্ট ইন্ডিজের ১৫-সদস্যের দলে অন্যতম সদস্য ছিলেন চার্লস। প্রথম খেলায় প্রথম উইকেট পতনের পর খেলতে নামেন এবং দ্বিতীয় খেলায় বৃষ্টিজনিত কারণে খেলতে পারেননি। তৃতীয় খেলায় মারকুটে ব্যাটসম্যান ক্রিস গেইলের সাথে উদ্বোধন করতে নেমে শতরানের জুটি গড়েন। তার নিজস্ব সর্বোচ্চ ৮৪ রানের বদৌলতে ইংল্যান্ডের বিপক্ষে জয়ী হয় ওয়েস্ট ইন্ডিজ। কিন্তু পরের মাসে বাংলাদেশের বিপক্ষে অনুষ্ঠিত পাঁচটি একদিনের খেলায় দল থেকে তাকে বাদ দেয়া হয়।


title: মেরিন কর্পস মার্শাল আর্টস প্রোগ্রাম

text: মেরিন কর্পস মার্শাল আর্ট প্রোগ্রাম (এমসিএমএপি ) মনোবল এবং টিম-ভবন ফাংশনের জন্য হাতাহাতি এবং বন্ধ ত্রৈমাসিক যুদ্ধ কৌশল যেটি মার্কিন যুক্তরাষ্ট্রের মেরিন কর্পস দ্বারা বিকশিত একটি যুদ্ধ সিস্টেম। ২০০১ সালে শুরু হওয়া প্রোগ্রামটি, নিরস্ত্র যুদ্ধ কৌশল (সামুদ্রিক ইউনিট সংযুক্ত মার্কিন নৌবাহিনী কর্মিবৃন্দ), অস্ত্রশস্ত্র, সুযোগ অস্ত্র, রাইফেল এবং বেয়নেটের ব্যবহার শিখায়। তাছাড়া নেতৃত্ব, দলবদ্ধভাবে সম্পাদিত কর্মসহ, মানসিক এবং চরিত্র উন্নয়নের ওপরও জোর দেয়।


title: মেরিন কর্পস মার্শাল আর্টস প্রোগ্রাম

text: এমসিএমএপি ২০০২ সালে মেরিন কর্পস আদেশ ১৫০০,৫৪ অনুসারে "মেরিনদের জন্য মার্শাল আর্ট দক্ষতার উন্নয়নে বিপ্লবী পদক্ষেপ ও ভূমিকা যা পূর্ববর্তী অন্যান্য সমস্ত বন্ধ যুদ্ধ সম্পর্কিত সিস্টেম প্রতিস্থাপন করবে।"


title: মেরিন কর্পস মার্শাল আর্টস প্রোগ্রাম

text: এমসিএমএপি মানসিক, চরিত্র এবং শারীরিক নিয়মানুবর্তিতার সংমিশ্রণ যা পূর্ণ সহিংসতায় আক্রমণ করবে।


title: মেরিন কর্পস মার্শাল আর্টস প্রোগ্রাম

text: এমসিএমএপি বক্সিং, জুজুৎসু, জুডো, স্যামবো, ক্রেভ মাগা, কারাতে, আকিদো, এস্ক্রিমা, হাপকিদো, তায়কোয়ান্দো, কুংফু, এবং কিকবক্সিং সহ বিভিন্ন নিয়মানুবর্তিতা থেকে প্রভাবিত।


title: আয়রন ডৌম

text: আয়রন ডৌম (; , ', আক্ষরিক অর্থ "লৌহ কিপ্পাহ") অতি পরিচিত লোহার পুলিশ হল রাফায়েল অ্যাডভান্সড ডিফেন্স সিস্টেমের বিকশিত একটি সমস্ত-আবহাওয়ায় চলমান বিমান বিধ্স্তি পদ্ধতি। এটি অন্তঃপ্রক্ষেপণ এবং স্বল্প-সীমা রকেটসমূহ ধংস এবং ৪ থেকে ৭০ কিলোমিটার দূরে থেকে আসা আর্টিলারি শেল হামলা প্রতিহত করতে নকশা করা হয়েছে। ইসরায়েল আসা করছে যে তারা ভবিষ্যতে ইণ্টারেসেপ্টিং রেঞ্জ ৭৫ কিলোমিটার (৪৫ মাইল) থেকে ২৫০ কিলোমিটার পর্যন্ত বাড়ানোর পরিকল্পনা আছে এবং একে আরো ভারসেটাইল করার চিন্তা রয়েছে যাতে করে এটি দু'দিক থেকে আসা হামলাকে প্রতিহত করতে পারে।


title: আয়রন ডৌম

text: এই পদ্ধতি স্বল্প-সীমা রকেটসমূহের মোকাবেলা করার জন্য নকশা করা হয়েছে এবং ১৫৫ মিমি বিশিষ্ট্য আর্টিলারি শেল যার পরিসীমা ৭০ কিলোমিটারের উপরে। আয়রন ডৌম দিন এবং রাতের যে কোন প্রতিকূল আবহাওয়াতে কাজ করার উপোযোগী। এটি একই সাথে কয়েকটি রকেট হামলা প্রতিহত করতে পারে।


title: আয়রন ডৌম

text: তিনটি কেন্দ্রীয় উপাদান রয়েছে:


title: আয়রন ডৌম

text: দক্ষিণ ইসরাইলে ২০১১ সালে যুদ্ধক্ষেত্রে এটি প্রথম ব্যবহার করা হয়। গাজা সীমান্ত বরাবর উল্লেখযোগ্য উদ্দীপন সময়ের একে অন্য স্থানে, যেমন, সদেরোত শহরে, স্থাপন করার জন্য নকশা করা হয়েছিল।


title: আয়রন ডৌম

text: এর ওজন ৯০ কেজি (২০০ পাউন্ড), দৈর্ঘ্য ৩ মিটার (৯.৮ ফুট), ডায়ামিটার ১৬০ মিমি, ডেটোনেশন মেকানিজম Proximity Fuze, নিক্ষেপণ প্ল্যাটফর্ম : তিনটা মিসাইল বহনকারী প্ল্যাটফর্ম যার প্রত্যেকটা ২০টা করে আটককারী বহন করতে পারবে। ইউনিট কস্টঃ প্রতিটি মিসাইল এর মূল্য $৩৫০০০- $৫০০০০ এবং প্রত্যেকটা ব্যাটারির মূল্য ৫০ মিলিয়ন ডলার।


title: শার্লত এডওয়ার্ডস

text: শার্লত মেরি এডওয়ার্ডস, সিবিই (; জন্ম: ১৭ ডিসেম্বর, ১৯৭৯) ক্যামব্রিজশায়ারের হান্টিংডনে জন্মগ্রহণকারী সাবেক ইংরেজ মহিলা ক্রিকেটার। তিনি ইংল্যান্ড মহিলা ক্রিকেট দলের অধিনায়কের দায়িত্ব পালন করেছেন। মে, ২০১৬ সালে আন্তর্জাতিক ক্রিকেট থেকে নিজের অবসরের কথা ঘোষণা করেন তিনি।


title: শার্লত এডওয়ার্ডস

text: বিশ্বের একমাত্র মহিলা ক্রিকেটার হিসেবে টুয়েন্টি২০ আন্তর্জাতিকে দুই সহস্রাধিক রান সংগ্রাহক তিনি।


title: শার্লত এডওয়ার্ডস

text: ১৯৯৫ সালে ইংল্যান্ড দলে অভিষিক্ত হন। ঐ সময়ে তিনি ইংল্যান্ডের সর্বকনিষ্ঠ নারী ক্রিকেটার ছিলেন যা পরবর্তীকালে হলি কলভিন ভেঙ্গে ফেলেন। ১৯৯৭ সালে সফরকারী দক্ষিণ আফ্রিকা দলের বিরুদ্ধে ১২ সেঞ্চুরি করেন। নিজস্ব অষ্টাদশ জন্মদিনের পূর্ব-দিন ক্রিকেট বিশ্বকাপ প্রতিযোগিতায় আয়ারল্যান্ড দলের বিরুদ্ধে তৎকালীন অপরাজিত ১৭৩* রানের বিশ্বরেকর্ড গড়েন।


title: শার্লত এডওয়ার্ডস

text: ২০০০ থেকে ২০১০ সালের মধ্যে ক্লেয়ার টেলরকে সাথে নিয়ে ইংল্যান্ডের ব্যাটিংয়ে নেতৃত্ব দেন। উভয়ে সম্মিলিতভাবে তিন সহস্রাধিক রান সংগ্রহ করেন।


title: শার্লত এডওয়ার্ডস

text: ২০০৫ সালের পূর্ব পর্যন্ত তিনি দলের সহকারী অধিনায়ক ছিলেন। এরপর তৎকালীন ইংরেজ অধিনায়ক ক্লেয়ার কনর আহত হলে দলের চলতি অধিনায়কের দায়িত্ব পালন করেন। মার্চ, ২০০৬ সালে কনর অবসর নিলে তিনি পূর্ণাঙ্গভাবে অধিনায়ক নিযুক্ত হন। এছাড়াও, শার্লত নিজ কাউন্টি দল কেন্টের অধিনায়ক হিসেবে আসীন রয়েছেন।


title: শার্লত এডওয়ার্ডস

text: অস্ট্রেলিয়া সফরে তিনি শততম একদিনের আন্তর্জাতিকে অংশ নেন। বোর‌্যালে অনুষ্ঠিত একমাত্র টেস্টে দলকে নেতৃত্ব দিয়ে অ্যাশেজ পুণরায় দেশে ফিরিয়ে নিয়ে আসেন।


title: শার্লত এডওয়ার্ডস

text: অস্ট্রেলিয়ায় অনুষ্ঠিত ২০০৯ সালের প্রমিলা বিশ্বকাপে দলকে নেতৃত্ব দিয়ে নিউজিল্যান্ডের বিপক্ষে একটি অর্ধ-শতকসহ নিজস্ব সেরা ৪/৩৭ করে দলকে সুপার সিক্স পর্বে উত্তরণ ঘটান। পরে সিডনিতে অনুষ্ঠিত ফাইনালে একই দলের বিপক্ষে ৪ উইকেটে বিজয়ী হয় তার দল।


title: শার্লত এডওয়ার্ডস

text: ১৭ নভেম্বর, ২০১০ তারিখে তিনি ১৪২তম একদিনের আন্তর্জাতিকে শ্রীলঙ্কার বিপক্ষে অংশ নেন। এরফলে তিনি অস্ট্রেলীয় কারেন রোল্টনের সর্বাধিক ওডিআইয়ের রেকর্ড ভেঙ্গে ফেলেন। ইংল্যান্ড এবং ওয়েলস ক্রিকেট বোর্ডের মহিলা ক্রিকেটের প্রধান ক্লেয়ার কনর তার এ অর্জনকে ঘিরে বলেছেন, শার্লত বৈশ্বিকভাবে মহিলাদের ক্রিকেটকে অনেক দূর এগিয়ে নিয়েছেন এবং নিজ দেশের নারীদের আদর্শ হয়ে রয়েছেন।


title: শার্লত এডওয়ার্ডস

text: দুবাইয়ে অনুষ্ঠিত ২০০৮ সালের আইসিসি পুরস্কার বিতরণী অনুষ্ঠানে শার্লত এডওয়ার্ডস আইসিসি মহিলা বর্ষসেরা খেলোয়াড় মনোনীত হন। ২০০৯ সালে রাণীর জন্মদিনের সম্মানে তিনি মেম্বার অব দি অর্ডার অব দ্য ব্রিটিশ এম্পায়ার (এমবিই) মনোনীত হন। ২০১৪ সালে উইজডেন কর্তৃক বর্ষসেরা ক্রিকেটার মনোনীত হন। ২০১৩-১৪ ও ২০১৪-১৫ মৌসুমে ইসিবি'র বর্ষসেরা ক্রিকেটার হন তিনি।


title: জন্মভূমি

text: জন্মস্থান বা জন্মভূমি () একটি স্থান ও সাংস্কৃতিক বিষয়ক ধারণা যেখানে একটি নির্দিষ্ট জাতিগোষ্ঠী কর্তৃক দীর্ঘদিনের ইতিহাস ও গভীর সাংস্কৃতিক সম্পর্ক বিদ্যমান। এর মাধ্যমে একটি দেশে তাদের স্বতন্ত্র জাতীয়তাবোধ ও জাতিস্বত্ত্বার পরিচয় বহন করে। সাধারণ অর্থে কোন ব্যক্তি কর্তৃক নির্দিষ্ট জন্মস্থানকে তুলে ধরে। জন্মভূমিকে অনেক সময় পিতৃভূমি কিংবা মাতৃভূমিরূপে আখ্যায়িত করা হয়। এটি নির্ভর করে সাংস্কৃতিক এবং ভাষাগত দিকের উপর। বাংলাদেশে জন্মগ্রহণকারী ব্যক্তি বাংলাদেশী নামে পরিচিত হবেন অর্থাৎ বাংলাদেশ তাঁর জন্মভূমি।


title: জন্মভূমি

text: মাতৃভূমি বলতে কোন ব্যক্তির মায়ের দেশকে বুঝায়। যেমন: কোন ব্যক্তির জাতিগোষ্ঠী সংশ্লিষ্ট স্থানে অবস্থান বা অভিবাসিত হয়ে যে দেশে ভূমিষ্ঠ বা জন্মগ্রহণ করবে, তা-ই তার মাতৃভূমি। রুশ জনগোষ্ঠী একে "মাদার রাশিয়া" নামে তাদের দেশের স্বতন্ত্র ব্যক্তিস্বত্ত্বাকে তুলে ধরেন। অনেক রুশই বিশ্বের বিভিন্ন স্থানে রাশিয়াকে তাদের মাতৃভূমি নামে চিত্রিত করেন। ফরাসীরা "লা মেরে পাত্রি" নামে ফ্রান্সে বলে থাকেন; লাতিন আমেরিকানরাও একইভাবে নিজেদেরকে পরিচয় করেন। স্পেনে "লা মাদ্রে পাত্রিয়া" নামে বললেও তার কোন আদর্শগত অর্থ নেই।


title: জন্মভূমি

text: কোন পিতা বা পূর্ব-পুরুষের দেশকে "ফাদারল্যান্ড" বা পিতৃভূমি নামে বলা হয়। এটি জাতীয়তাবাদী ধ্যান-ধারণার অন্তর্ভুক্ত; কেননা এটি কোন দেশের সাথে সম্পৃক্ত। ফাদারল্যান্ড বা "ভাতারল্যান্ড" পরিভাষাটি ডাচসহ জার্মানভাষী ইউরোপের বিভিন্ন দেশে ব্যবহৃত হয়ে আসছে। "উইন নিরল্যান্ডস ব্লোয়েদ" ১৮১৫ থেকে ১৯৩২ সালের মধ্যে জাতীয় সঙ্গীত হিসেবে ব্যবহার করা হতো যা ব্যাপক এবং উদ্দীপনামূলকভাবে ডাচ শব্দের পাশাপাশি প্রচলিত ছিল। জার্মান যুদ্ধ প্রচারণায় ভাতারল্যান্ড শব্দ ব্যবহারের পরিবর্তে ইংরেজিতে ফাদারল্যান্ডের প্রচলন ঘটে যা দ্বিতীয় বিশ্বযুদ্ধকালীন সময়ে ব্রিটেন ও আমেরিকার নাজিবিরোধী প্রচারণার সমূহ জবাব।


title: জন্মভূমি

text: জার্মান ভাষায় পিতৃভূমিকে -


title: জন্মভূমি

text: মার্কিন যুক্তরাষ্ট্রের "জন্মভূমির নিরাপত্তাবিষয়ক মন্ত্রণালয়" ১১ সেপ্টেম্বর, ২০০১ তারিখে সন্ত্রাসী আক্রমণের পর বিভিন্ন ধরণের হুমকি থেকে রক্ষা পেতে গঠন করে। রিপাবলিকান পরামর্শক এবং বক্তা পেগি নুনান মন্তব্য সহযোগে আশাবাদ ব্যক্ত করেন যে,


title: কলিন্স ওবুয়া

text: কলিন্স ওমন্ডি ওবুয়া (; জন্ম: ২৭ জুলাই, ১৯৮১) নাইরোবিতে জন্মগ্রহণকারী কেনীয় ক্রিকেটার। ডানহাতি ব্যাটসম্যান ও লেগ স্পিন বোলার হিসেবে কেনিয়া জাতীয় ক্রিকেট দলে খেলে আসছেন। বর্তমানে তিনি দলের অধিনায়কত্ব পালন করছেন। ২০০৩ সালের বিশ্বকাপে দলের সেরা সাফল্য হিসেবে সেমি-ফাইনালে উত্তরণে অন্যান্য খেলোয়াড়দের সাথে তিনিও সমান দক্ষতা প্রদর্শন করেছেন।


title: কলিন্স ওবুয়া

text: নাইরোবিতে শ্রীলঙ্কার বিরুদ্ধে জয়ের নেপথ্যে ওবুয়ার অবদান ছিল অবিসংবাদিত। ২০০৩ সালের বিশ্বকাপ ক্রিকেটের ঐ খেলায় তিনি ২৪ রানের বিনিময়ে নিজস্ব সেরা ৫ উইকেট দখল করেন ও ম্যান অব দ্য ম্যাচের পুরস্কার লাভ করেন। বিশ্বকাপে তিনি ২৮.৭৬ রান গড়ে ১৩ উইকেট লাভ করেন। এরফলে তিনি ২০০৩ মৌসুমে কাউন্টি ক্রিকেটে খেলার জন্য ওয়ারউইকশায়ার কাউন্টি ক্রিকেট ক্লাবের সাথে এক বছর মেয়াদের চুক্তিতে আবদ্ধ হন।


title: কলিন্স ওবুয়া

text: অ্যাপেনডিসাইটিসে আক্রান্ত হওয়ায় ২০০৪ সালের আইসিসি চ্যাম্পিয়ন্স ট্রফি প্রতিযোগিতায় যোগ দিতে পারেননি। অপর্যাপ্ত খেলায় অংশগ্রহণের ফলে প্রথমে বোলিং নিয়ে তাকে সমস্যায় পড়তে হয়। পরে ব্যাটিংয়ের দিকে নজর দেন।


title: কলিন্স ওবুয়া

text: প্রথম-শ্রেণীর ক্রিকেটে তার সর্বোচ্চ রান হচ্ছে ১০৩। একদিনের আন্তর্জাতিক ক্রিকেটে ২০১১ সালের আইসিসি বিশ্বকাপ ক্রিকেট প্রতিযোগিতায় অস্ট্রেলিয়ার বিপক্ষে অপরাজিত ৯৮ রান করে ম্যান অব দ্য ম্যাচ নির্বাচিত হন।


title: দি অ্যাশেজ

text: অ্যাশেজ বা দি অ্যাশেজ () ক্রিকেটের ট্রফিবিশেষ। ইংল্যান্ড এবং অস্ট্রেলিয়ার মধ্যকার অনুষ্ঠিত টেস্ট সিরিজ বিজয়ী দলকে ১৮৮২ সাল থেকে এই ট্রফি প্রদান করা হয়। ঊনবিংশ শতকের শেষদিকে ইংরেজ ক্রিকেট দল অস্ট্রেলিয়ার কাছে ওভালে পরাভূত হলে ইংরেজরা বিদ্রুপাত্মকভাবে শোক প্রকাশ করে। এ প্রেক্ষিতেই ধারাবাহিকভাবে ইংরেজরা একটি "ছাইপূর্ণ পাত্র" উপস্থাপন করে যা পরবর্তীতে ট্রফির মর্যাদা লাভ করে।


title: দি অ্যাশেজ

text: এটি আন্তর্জাতিক ক্রীড়ায় প্রতিপক্ষ দুই দলের মধ্যে সবচেয়ে উদযাপিত বিষয়রূপে চিহ্নিত হয়ে আছে। বর্তমানে এটি দ্বি-বার্ষিকাকারে পালাক্রমে ইংল্যান্ড ও অস্ট্রেলিয়ায় ১৮ থেকে ৩০ মাসের ব্যবধানে অনুষ্ঠিত হচ্ছে। অ্যাশেজে পাঁচটি টেস্ট ম্যাচ, প্রতি ম্যাচে দুই ইনিংস নিয়ে টেস্ট ক্রিকেটের যাবতীয় আইন-কানুন প্রতিপালন করে অনুষ্ঠিত হয়। কোন কারণে সিরিজ ড্র হলে পূর্বেকার অ্যাশেজ বিজয়ী দলের কাছেই ট্রফিটি রক্ষিত থাকে।


title: দি অ্যাশেজ

text: ১৯৯৮-৯৯ মৌসুমের অ্যাশেজ সিরিজ থেকে ওয়াটারফোর্ড ক্রিস্টাল কর্তৃপক্ষ অ্যাশেজ পাত্র প্রদর্শন করে ও অ্যাশেজ বিজয়ী দলকে আনুষ্ঠানিকভাবে ট্রফি আকারে প্রদান করে। অস্ট্রেলিয়া দল বর্তমানে এ ট্রফিটির ধারক। তারা ২০১৩-১৪ মৌসুমে অস্ট্রেলিয়ায় অনুষ্ঠিত অ্যাশেজ সিরিজ জয় করে। পরবর্তী অ্যাশেজ ২০১৫ সালে ইংল্যান্ডে অনুষ্ঠিত হচ্ছে।


title: দি অ্যাশেজ

text:
অ্যাশেজ সিরিজের নামকরণ হয়েছে বিদ্রুপাত্মকভাবে, শোকের প্রতীকিরূপে। অস্ট্রেলিয়ার ক্রিকেট ইতিহাসে উল্লেখযোগ্য ঘটনা ছিল ১৮৮২ সালে ওভাল টেস্টে ইংল্যান্ডের বিরুদ্ধে জয়লাভ। ৪র্থ ইনিংসে ফ্রেড স্পফোর্থের অবিস্মরণীয় ক্রীড়ানৈপুণ্যে ইংল্যান্ড মাত্র ৮৫ রানের লক্ষ্যমাত্রায়ও পৌঁছুতে পারেনি। এতে স্পফোর্থ ৪৪ রানের বিনিময়ে ৭ উইকেট লাভ করেছিলেন। ফলে, ইংল্যান্ড তার নিজ ভূমিতে অনুষ্ঠিত প্রথম সিরিজে ঐ মাঠে প্রথমবারের মতো ১–০ ব্যবধানে হেরে যায়। ফলে লন্ডনের প্রধান সংবাদপত্র দ্য স্পোর্টিং টাইমস্ তাদের প্রতিবেদনে ইংরেজ ক্রিকেট নিয়ে বিদ্রুপাত্মকভাবে বিখ্যাত উক্তি মুদ্রিত করে:
ইংরেজ গণমাধ্যমগুলো ১৮৮২-৮৩ সালে অস্ট্রেলিয়ায় পরবর্তী ইংরেজ দলের সফরে "অ্যাশেজ পুণরুদ্ধারে যাত্রা শুরু ..." উল্লেখ করে। ঐ সফরে মেলবোর্নের একদল নারী ইংল্যান্ড অধিনায়ক আইভো ব্লাইকে ছোট্ট ভস্ম স্তুপাকারে প্রদান করে। পাত্রে রক্ষিত ছাই হিসেবে ক্রিকেটের অন্যতম উপকরণ বেইলের ভস্ম ছিল। এভাবেই বিখ্যাত অ্যাশেজ সিরিজের সূত্রপাত ঘটে যাতে কেবলমাত্র অস্ট্রেলিয়া-ইংল্যান্ডের মধ্যকার টেস্ট সিরিজই অন্তর্ভুক্ত থাকে। যে দল সিরিজ জয় করে তারা অ্যাশেজ ট্রফিটি লাভ করে। দুই দলের মধ্যকার টেস্ট সিরিজ নিয়ে গঠিত এ প্রতিযোগিতাটিকে ঘিরে অদ্যাবধি ক্রীড়া বিশ্বে ব্যাপক আগ্রহ-কৌতূহলের সৃষ্টি করে আসছে।


title: দি অ্যাশেজ

text: অ্যাশেজ পাত্রটিকে ভুলবশতঃ কেউ কেউ অ্যাশেজ সিরিজের ট্রফি হিসেবে বিবেচনা করেছেন। তবে, এটি কখনো আনুষ্ঠানিকভাবে গ্রহণ করা হয়নি। কিন্তু ব্লাই সর্বদাই এটিকে ব্যক্তিগত উপহার হিসেবে বিবেচনা করতেন। প্রায়শঃই পাত্রের অনুলিপি বা রেপ্লিকাকে অ্যাশেজ সিরিজ বিজয়ের প্রতীক হিসেবে প্রদান করা হয়। কিন্তু এভাবে প্রকৃত পাত্রটিকে কখনো প্রদান কিংবা প্রদর্শন করা হয়নি। ব্লাইয়ের মৃত্যুর পর তাঁর বিধবা স্ত্রী লর্ডসে অবস্থিত এমসিসি’র যাদুঘরে প্রকৃত পাত্রটি দান করেন।


title: দি অ্যাশেজ

text: ১৮৮২ সালে ওভালে অস্ট্রেলিয়ার অবিস্মরণীয় বিজয়ের পর ব্লাই ইংল্যান্ড দলের নেতৃত্ব দিয়ে অস্ট্রেলিয়া সফর করেন। সেখানে তিনি অ্যাশেজ পুণরুদ্ধারের কথা বলেন। সাধারণের মাঝেও এ সিরিজকে ঘিরে বেশ উত্তেজনা ছিল। একসময় মনে করা হচ্ছিল যে অ্যাশেজ পাত্রটি বোধহয় ইংল্যান্ডে চলে যাবে। অস্ট্রেলিয়া প্রথম টেস্টে বিজয়ী হলেও ইংল্যান্ড পরবর্তী দুই টেস্টে বিজয়ী হয়। তৃতীয় টেস্ট শেষে ইংল্যান্ডকে ২-১ ব্যবধানে জয়ী হওয়ায় অ্যাশেজ বিজয়ী হিসেবে বিবেচনা করা হয়। চতুর্থ খেলায় "একীভূত অস্ট্রেলীয় একাদশ" ইংল্যান্ডের বিপক্ষে খেলতে নামে। দলটিকে পূর্বেকার তিন খেলায় অংশগ্রহণকারী মূল একাদশের চেয়েও অধিকতর শক্তিশালীরূপে বিবেচনা করা হয়েছিল। কিন্তু, এ খেলাটিকে সচরাচর ১৮৮২-৮৩ সিরিজের খেলা হিসেবে গণ্য করা হয় না। এটিকে টেস্ট হিসেবে গণ্য করা হলেও তা ছিল নামেমাত্র। খেলাটি অস্ট্রেলিয়াকে বিজয়ের স্বাদ প্রদান করেছিল।


title: দি অ্যাশেজ

text: অ্যাশেজ অধিকারের জন্য একটি দলকে অবশ্যই সিরিজ বিজয় নিশ্চিত করতে হবে। সিরিজ ড্র হলে পূর্বেকার অ্যাশেজ অধিকারী দলের নিয়ন্ত্রণে থাকবে। মার্চ, ২০১৪ পর্যন্ত ৬৮টি সিরিজ অনুষ্ঠিত হয়েছে যাতে অস্ট্রেলিয়া ৩২ এবং ইংল্যান্ড ৩১ সিরিজ জয় করেছে। বাকী ৫ সিরিজ ড্র হওয়ায় অস্ট্রেলিয়া ১৯৩৮, ১৯৬২-৬৩, ১৯৬৫-৬৬ এবং ১৯৬৮ মৌসুমে ও ইংল্যান্ড ১ বার মাত্র ১৯৭২ সালে অ্যাশেজ নিজেদের দখলে রাখে। অ্যাশেজ টেস্টের জয়-পরাজয়ের অনুপাত হচ্ছে (২০৩-১৪ সিরিজসহ এ পর্যন্ত) অস্ট্রেলিয়া ১২৮, ইংল্যান্ড ১০৩ জয়, ৮৮ ড্র।


title: দি অ্যাশেজ

text: অ্যাশেজ সিরিজ সাধারণতঃ পাঁচ বা ততোধিক টেস্টের হয়ে থাকে। তন্মধ্যে ১৯৩৮ এবং ১৯৭৫ মৌসুমে চার টেস্ট ও ১৯৭০-৭১, ১৯৭৪-৭৫, ১৯৭৮-৭৯, ১৯৮১, ১৯৮৫, ১৯৮৯, ১৯৯৩ এবং ১৯৯৭ সালে ছয় টেস্টের হয়েছিল। অস্ট্রেলীয়রা ২৭১ সেঞ্চুরি করে, তন্মধ্যে দুই শতাধিক রান আসে ২৩টি। ইংরেজরা ২১৩ সেঞ্চুরি করে ও ১০ বার দুই শতাধিক রানের ইনিংস গড়ে। টেস্টে ১০ উইকেট লাভকারী অস্ট্রেলীয়দের সংখ্যা ৪১, ইংরেজদের ৩৮।


title: দি অ্যাশেজ

text: যুক্তরাজ্য ও অস্ট্রেলিয়ার সিরিজগুলো পালাক্রমে অনুষ্ঠিত হলেও ৫টি খেলা বিভিন্ন ক্রিকেট মাঠে অনুষ্ঠিত হয়েছে।T


title: দি অ্যাশেজ

text: অস্ট্রেলিয়ায় ব্রিসবেনের গাব্বা, অ্যাডিলেড ওভাল, পার্থের ওয়াকা গ্রাউন্ড, মেলবোর্ন ক্রিকেট গ্রাউন্ড (এমসিজি) ও সিডনি ক্রিকেট গ্রাউন্ড (এসসিজি)-তে অনুষ্ঠিত হয়। ১৯২৮-২৯ মৌসুমে ব্রিসবেন এক্সিবিশন গ্রাউন্ডে একমাত্র টেস্ট অনুষ্ঠিত হয়েছিল। সনাতনী ধারায় মেলবোর্নে বক্সিং ডে টেস্ট এবং সিডনি নববর্ষের টেস্টের আয়োজন করে থাকে। ক্রিকেট অস্ট্রেলিয়া ২০১০-১১ মৌসুমে ছয় টেস্টের প্রস্তাবনা দিয়েছিল যাতে হোবার্টের বেলেরিভ ওভালে অতিরিক্ত খেলার কথা ছিল। ইংল্যান্ড এবং ওয়েলস ক্রিকেট বোর্ড তা অনুমোদন না করলেও পাঁচের অধিক টেস্ট অনুষ্ঠিত হয়।


title: করচ

text: করচ (; বৈজ্ঞানিক নাম: "Pongammia pinnata") Liguminosae গোত্রের অন্তর্ভুক্ত, মাঝারি আকারের, বহুবর্ষজীবী, দ্রুত-বর্ধনশীল, ঘন ডালপালা সমৃদ্ধ চিরসবুজ উদ্ভিদ। দেখতে অনেকটা বট গাছের মতো। ভারত ছাড়াও, এটি বাংলাদেশের নিম্নাঞ্চল, মায়ানমার, নেপাল, শ্রীলঙ্কা, মালয়েশিয়া, দক্ষিণ চীন, ফিজি, অস্টেলিয়া ও থাইল্যান্ডের স্থানীয় উদ্ভিদ। সাধারণত, বাংলায় করচ, হিন্দিতে করঞ্জ (करंज), তামিল ভাষায় পোঙ্গাম এবং ইংরেজিতে ইন্ডিয়ান বিচ বলে এই গাছটি পরিচিত।


title: করচ

text:
১০-১২ মিটার উচু, ছড়ানো-মাথা, পত্রমোচী গাছ। যৌগপত্র পক্ষল, পত্রিকা ৫-৭টি, গাড় সবুজ।
গ্রীষ্মে ছোট ছোট থোকায় লালচে বা হালকা বেগুনি ফুল ফোটে।
বীজ ১-৩টি। মূলত বীজ থেকে উৎপন্ন হয় অভোজ্য তেল।


title: করচ

text: বাত এবং মানুষ ও পশুর চর্মরোগের চিকিৎসায় এর তেল ব্য‌বহার করা হয়। তেল বের করে নেওয়ার পর পড়ে থাকা পদার্থটি নাইট্রোজেন-সমৃদ্ধ। তাই মাটির উর্বরতা বৃদ্ধির কাজে একে লাগানো যায়। ওই পদার্থ মাটিতে দিলে কীটনাশকের কাজ করে বিশেষ করে নিমাটোড প্রতিরোধ করে।


title: পান্না কোকিল

text: পান্না কোকিল (বৈজ্ঞানিক নাম: "Chrysococcyx maculatus"), এশীয় শ্যামাপাপিয়া, এশীয় সবুজাভ কোকিল বা শ্যামা পাপিয়া কোকিল (কুকুলিডি) গোত্র বা পরিবারের অন্তর্গত "Chrysococcyx" (ক্রাইসোকক্কিজ) গণের অন্তর্গত এক প্রজাতির সবুজ পাখি। পান্না কোকিলের বৈজ্ঞানিক নামের অর্থ "তিলা সোনাপাপিয়া" (গ্রিক; "khrusos" = সোনা, "cuculus" = পাপিয়া; লাতিন: "maculatus" = তিলাযুক্ত)। পাখিটি বাংলাদেশ, ভারত ছাড়াও দক্ষিণ ও দক্ষিণ-পূর্ব এশিয়ার বিভিন্ন দেশে দেখা যায়। সারা পৃথিবীতে এক প্রায় ১৮ লক্ষ ৭০ হাজার বর্গ কিলোমিটার এলাকা জুড়ে এদের আবাস। বিগত কয়েক দশক ধরে এদের সংখ্যা স্থির রয়েছে, আশঙ্কাজনক পর্যায়ে যেয়ে পৌঁছেনি। সেকারণে আই. ইউ. সি. এন. এই প্রজাতিটিকে ন্যূনতম বিপদগ্রস্ত বলে ঘোষণা করেছে। বাংলাদেশের বন্যপ্রাণী আইনে এ প্রজাতিটিকে সংরক্ষিত ঘোষণা করা হয় নি।


title: পান্না কোকিল

text: হিমালয়ের গাড়ওয়ালের পূর্বাঞ্চল থেকে নেপাল হয়ে আসাম, মণিপুর, বাংলাদেশ, দক্ষিণ-পূর্ব তিব্বত, দক্ষিণ চীন, মায়ানমার, থাইল্যান্ড, লাওস, কম্বোডিয়া ও মধ্য ভিয়েতনাম এদের মূল আবাস। শীতকালে বাংলাদেশ, আন্দামান দ্বীপপুঞ্জ, মালয় উপদ্বীপ ও সুমাত্রায় পরিযান করে।


title: পান্না কোকিল

text: পান্না কোকিল লম্বায় মাত্র ১৮ সেন্টিমিটার। এর ডানা কমবেশি ১১ সেমি, ঠোঁট ১.৫ সেমি, পা ১.৫ সেমি ও লেজ ৬.৭ সেমি। স্ত্রী ও পুরুষের রঙে ভিন্নতা রয়েছে। পুরুষের পিঠের ওপরটা চকচকে পান্না-সবুজ, তাতে সোনালি-ব্রোঞ্জ আভা। থুতনি, গলা ও বুকেও তাই। বুক-পেটের নিচটা সাদা, তার ওপর ধাতব ব্রোঞ্জ-সবুজ ডোরা। লেজের নিচটা ধাতব সবুজ, তাতে সাদা ডোরা। স্ত্রীর মাথা ও ঘাড়ের পেছনটা সোনালি লাল। পিঠের পালকের রং ব্রোঞ্জ-সবুজ। গলা-বুক-পেটে সাদার ওপর বাদামি-ব্রোঞ্জ ডোরা। লেজে খয়েরি-কালো ডোরা, ডগা সাদা। স্ত্রী ও পুরুষ উভয় পাখির চোখ ও চোখের পাতা গাঢ় লাল। ঠোঁট কমলা-হলুদ, আগা কালো। পা ও পায়ের পাতা গাঢ় বাদামি-সবুজ। অপ্রাপ্তবয়স্ক পাখি দেখতে স্ত্রীপাখির মতোই, কেবল কাঁধ-ঢাকনি ও ডানায় লালচে-কমলা ডোরা থাকে। এছাড়া মাথার চাঁদিতেও ডোরা দেখা যায়। যুবা পাখির মাথার চাঁদি ও ঘাড়ের পেছন দিক পান্না-সবুজ রঙের। এছাড়া বাকিসব স্ত্রীপাখির মত।


title: পান্না কোকিল

text: পান্না কোকিল সাধারণত পিঁপড়া, শুঁয়োপোকা, ছারপোকা ও নরম পোকামাকড় খেতে পছন্দ করে।


title: পান্না কোকিল

text: পান্না কোকিল প্রধানত চিরসবুজ বনের বাসিন্দা। তবে নিচু ভূমি, হালকা বন, পাহাড়ঘেরা বাগান ও পাহাড়ের ১৫০০ মিটার উঁচুতেও দেখা যায়। এরা একাকী, জোড়ায় বা চার-ছয়টির দলে বিচরণ করে। গাছের মগডালে পাতার আচ্ছাদনে লুকিয়ে থাকে, তাই সহজে দেখা যায় না। গাছের মগডাল থেকে বাতাসে ভেসে শিকার ধরে।


title: পান্না কোকিল

text: এপ্রিল-জুলাই মাস এর প্রজনন ঋতু। প্রজননের সময় পুরুষ পাখি দিনভর "চিরর্-চিরর্-চিরর্..." স্বরে ডাকে। স্ত্রী কোকিল চুপিসারে মৌটুসি বা মাকড়মারের বাসায় ডিম পাড়ে। অনেকসময় এরা পোষকের বাসার ক্ষুদে প্রবেশপথেও ডিম পেড়ে রাখে। সাদা রঙের ডিমগুলোয় বাদামি বা লালচে ছিট থাকে। ডিমের মাপ ১.৬ × ১.২ সেমি।


title: সুমাত্রা

text: সুমাত্রা (ইন্দোনেশিয়ান :Sumatera) ইন্দোনেশিয়ার পশ্চিমে অবস্থিত একটি দ্বীপ। এককভাবে ইন্দোনেশিয়ার দ্বীপ হিসেবে সুমাত্রা বৃহত্তম (এ অঞ্চলে বোর্নিও আর নিউগিনি সুমাত্রার চেয়ে বড় হলেও এসব দ্বীপে অন্য দেশের অংশ রয়েছে)। সুমাত্রার আয়তন ৪,৭৩,৪৮১ বর্গ কিলোমিটার এবং পৃথিবীর দ্বীপগুলোর মধ্যে এটি আয়তনের দিক থেকে ৬ষ্ঠ। সংশ্লিষ্ট ছোটখাটো দ্বীপের অধিবাসীসহ সুমাত্রার জনসংখ্যা প্রায় পাঁচ কোটি।


title: সুমাত্রা

text: ভারত মহাসাগর সুমাত্রার উত্তর-পশ্চিম, দক্ষিণ-পশ্চিম ও সমগ্র পশ্চিমাঞ্চল ঘিরে রেখেছে। উত্তর-পূর্বে দ্বীপটি মূল ভূখণ্ড মালয় উপদ্বীপ থেকে মালাক্কা প্রণালীর মাধ্যমে বিচ্ছিন্ন হয়েছে। দক্ষিণ-পূর্বে সুন্দা প্রণালীর মাধ্যমে জাভা থেকে এটি পৃথক হয়ে গেছে। দ্বীপটির উত্তর মাথায় আন্দামান দ্বীপপুঞ্জ অবস্থিত। এর পূর্বে জাভা সাগর আর গুটিকয়েক ছোট ছোট দ্বীপ অবস্থিত। বুকিত বারিসান পর্বতমালা দ্বীপটির প্রায় সমগ্র পশ্চিম দিক জুড়ে রয়েছে। এ পর্বতমালা অসংখ্য জীবন্ত আগ্নেয়গিরি ধারণ করে আছে। উত্তর-পশ্চিমাঞ্চলে অসংখ্য নদীনালার জটিল বিন্যাস নিম্নভূমি, জলাভূমি আর প্যারাবন সৃষ্টি করেছে। বিষুব রেখা এ দ্বীপের উপর অবস্থিত এবং এর ফলে এর জলবায়ু বিষুবীয়, উষ্ণ এবং আর্দ্র। এ অঞ্চলে প্রাধান্য বিস্তার করেছে বিষুবীয় রেইনফরেস্ট।


title: সুমাত্রা

text: সুমাত্রায় মানব বসতির শুরু খ্রিস্টপূর্ব ৫০০ অব্দে। ১২৯২ সালে বিখ্যাত পর্যটক মার্কো পোলো সুমাত্রা ভ্রমণ করেন। এ দ্বীপের প্রায় ৮৭% মানুষ মুসলিম। ইন্দোনেশিয়ার মোট জনসংখ্যার ২২ শতাংশের বাস এখানে। সুমাত্রার জীববৈচিত্র্য বিস্ময়করভাবে সম্বৃদ্ধ। কিন্তু বিগত ৩৫ বছরে এখানকার ৫০ শতাংশ বনভূমি ধ্বংস হয়ে গেছে। সুমাত্রার বাঘ, সুমাত্রার গন্ডার, সুমাত্রার ওরাংওটাংসহ অসংখ্য প্রাণী বর্তমানে বিলুপ্তির দ্বারপ্রান্তে।


title: চাতক

text: চাতক (বৈজ্ঞানিক নাম: "Clamator jacobinus"), পাকড়া পাপিয়া বা পাপিয়া Cuculidae (কুকুলিডি) গোত্র বা পরিবারের অন্তর্গত "Clamator" (ক্ল্যামেটর) গণের অন্তর্গত এক প্রজাতির বড় আকারের বাসা পরজীবী পাখি। বাংলাদেশে করুণ পাপিয়া ("Cacomantis merulinus") নাম আরেকটি পাখি পাপিয়া নামে পরিচিত। চাতকের বৈজ্ঞানিক নামের অর্থ "জ্যাকোবিনের চেঁচানো পাখি" (লাতিন: "clamator" = আর্তনাদকারী পাখি, "jacobinus" = জ্যাকোবিনের, মধ্যযুগীয় ধর্মপ্রচারক গোষ্ঠী)।


title: চাতক

text: পাখিটি বাংলাদেশ, ভারত ছাড়াও দক্ষিণ এশিয়া ও আফ্রিকার বিভিন্ন দেশে দেখা যায়। সারা পৃথিবীতে এক বিশাল এলাকা জুড়ে এদের আবাস, প্রায় ৩৬ লক্ষ ৮০ হাজার বর্গ কিলোমিটার এলাকা জুড়ে এদের আবাস। বিগত কয়েক দশক ধরে এদের সংখ্যা স্থির রয়েছে, আশঙ্কাজনক পর্যায়ে যেয়ে পৌঁছেনি। সেকারণে আই. ইউ. সি. এন. এই প্রজাতিটিকে ন্যূনতম বিপদগ্রস্ত বলে ঘোষণা করেছে। বাংলাদেশের বন্যপ্রাণী আইনে এ প্রজাতিটি সংরক্ষিত।


title: চাতক

text: চাতক মোট তিনটি উপপ্রজাতি সনাক্ত করা গেছে। উপপ্রজাতিগুলো হল:


title: জর্জ স্পারলিং

text:
ক্যালিফোর্নিয়া বিশ্ববিদ্যালয়ের কগনিটিভ বিজ্ঞান, অণুজীববিজ্ঞান এবং আচরণ বিভাগের অধ্যাপক জর্জ স্পারলিং ১৯৩৪ সালে আমেরিকায় জন্মগ্রহণ করেন।
তিনি প্রথম আইকনিক স্মৃতির ( সংবেদী স্মৃতির প্রকারভেদ ) অস্থিত্ত সম্পর্কে ধারণা দিয়েছেন একইসঙ্গে অনেকগুলো পরীক্ষণের মাধ্যমে প্রমাণ করে দেখিয়েছেন মানুষ যা দেখে তা একটি ছবির মতো অত্যন্ত অল্প সময়ের জন্য মস্তিষ্কে স্থায়ী হয় যতক্ষণ পর্যন্ত তা মস্তিষ্ক থেকে মুছে না যায় ।


title: জর্জ স্পারলিং

text:
মিশিগান বিশ্ববিদ্যালয় থেকে ১৯৫৫ সালে স্পারলিং স্নাতক ডিগ্রি অর্জন করেন । ১৯৫৬ সালে কলম্বিয়া বিশ্ববিদ্যালয় থেকে স্নাতকোত্তর সম্পন্ন করেন । পি, এইচ, ডি, সম্পন্ন করেন হার্ভাড বিশ্ববিদ্যালয় থেকে । পদার্থ বিজ্ঞান, রসায়ন বিজ্ঞান অথবা জীববিজ্ঞান এর মত মৌলিক বিষয়ে বিজ্ঞানী হওয়ার স্বপ্ন ছিল তাঁর । আকস্মিকভাবে বিশ্ববিদ্যালয় ছাত্রকালীন অবস্থায় শারীরতাত্তিক মনোবিজ্ঞান-এ আগ্রহী হয়ে পড়েন এবং পরবর্তীতে কগনিটিভ মনোবিজ্ঞানে প্রচুর গবেষণা করেন এবং সাফল্য লাভ করেন ।
১৯৫৮ সালের গ্রীষ্মে স্পারলিং বেল ল্যাবরেটরীতে যোগদান করেন । স্পারলিং মূলত মনোবিজ্ঞানের প্রতি আকৃষ্ট ছিলেন কিন্তু মানসিক অবস্থা নিয়ন্ত্রণকারীমস্তিষ্কের সূক্ষ্মপ্রক্রিয়াগুলোকে পদার্থবিদদের দ্বারা ব্যবহৃত পরিমাণ নির্ণয় পদ্ধতি ও তত্ত্বের সাহায্যে ব্যাখ্যা করার আকাঙ্খায় বেল ল্যাবরেটরিতে যুক্ত হয়েছিলেন । ১৯৬০-এর শুরুর দিকে জর্জ স্পারলিং দর্শানুভূতির স্থায়িত্ত্বকাল নির্ণয়ের একটি পদ্ধতি প্রস্তাব করেন । এই পদ্ধতিতে শব্দ এবং আলোর যুগপৎ ব্যবহার হয় ।


title: সূরা আত-তাওবাহ্

text: সূরা আত-তাওবাহ্, (, "অনুশোচনা"), যা সূরা "বার'আহ" বা "বার'আত" (প্রত্যাখ্যান) নামেও পরিচিত মুসলমানদের ধর্মীয় গ্রন্থ কুরআনের নবম সূরা। এই সূরাটি মদিনায় অবতীর্ণ হয়েছে এবং এর আয়াত সংখ্যা ১২৯ টি। আরবি "তওবা" অর্থ ক্ষমা (Ultimatum) - একে সূরা তওবা বলা হয়, কারণ এতে মুসলমানদের তওবা কবুল হওয়ার বর্ণনা রয়েছে। সূরাটির অন্য নাম হলো বারা'আত - একে বারা'আত বলা হয় কারণ, এতে কাফেরদের তথা অবিশ্বাসীদের সাথে সম্পর্কচ্ছেদ ও তাদের ব্যাপারে দায়িত্ব-মুক্তির উল্লেখ আছে।


title: সূরা আত-তাওবাহ্

text: এই সূরার বৈশিষ্ট্য হলো এর শুরুতে "বিসমিল্লাহির রাহমানির রাহিম" লেখা হয় না। কারণ কোরআন শরীফের বিভিন্ন অংশ ২৩ বছরের দীর্ঘ পরিসরে অবতীর্ণ হয়েছিল। কখনও একটি পূর্ণাঙ্গ সূরাও ভেঙে ভেঙে অবতীর্ণ হতো। জিব্রাইল (আ:) তা কোথায় বসাতে হবে, তা বলে দিতেন। যখন "বিসমিল্লাহ" অবতীর্ণ হতো তখন বোঝা যেত, আগের সূরার অবতরণ শেষ হয়েছে। কিন্তু সূরা তওবা অবতরণে কোনো বিসমিল্লাহ অবতীর্ণ হয়নি এবং রাসুল(সা:)ও তা লিখে যেতে নির্দেশ দেননি। এই অবস্থায় রাসুল(সা:) ইন্তেকাল করেন। পরবর্তিতে খলীফা ওসমান গনী [রাঃ] বিসমিল্লাহ দেখতে না পেয়ে একে অন্য সূরার অন্তর্ভুক্ত মনে করেন। অনেকে একে সূরা আনফালের অংশ মনে করেন। তাই আয়াত-সংখ্যার দিক দিয়ে বেশি হওয়াসত্ত্বেয় সাবধানতার খাতিরে কোরআন সংকলনের সময় একে সূরা আনফালের পরে স্থান দেয়া হয়েছে।


title: সূরা আত-তাওবাহ্

text: যেহেতু অবতরণের সময়ই এর শুরুতে বিসমিল্লাহ ছিল না, তাই বিজ্ঞ 'আলেমদের বক্তব্য হলো, কেউ যদি সূরা আনফালের পরে সূরা তওবা পড়ে, তাহলে সে বিসমিল্লাহ পড়বে না; তবে কেউ যদি পরম্পরাহীনভাবে সূরা তওবাই প্রথমে পড়ে, তাহলে বিসমিল্লাহ জুড়ে নিবে। অনেকে বিসমিল্লাহ'র বদলে " 'আঊযুবিল্লা-হি মিন না-র" পড়ে থাকেন, যার কোনো ভিত্তি কোনো বিশুদ্ধ হাদিস থেকে প্রমাণিত নয়।


title: সূরা আত-তাওবাহ্

text: সূরা তওবার সর্বত্র কিছু যুদ্ধ (মক্কা বিজয়, হোনাইন যুদ্ধ, তাবুক যুদ্ধ), যুদ্ধ সংক্রান্ত ঘটনাবলী এবং এসংক্রান্ত হুকুম, মাসায়েল ইত্যাদির বর্ণনা রয়েছে। এসকল যুদ্ধের প্রেক্ষিতে আরবের সকল গোত্রের সাথে সকল চুক্তি বাতিলের নির্দেশ আসে।


title: মিহরাব

text: মিহরাব, মসজিদ-স্থাপত্যে এক অবিচ্ছেদ্য অংশ - যা মূলত ইসলাম ধর্মের "ক্বিবলা" বা উপাসনার দিক লক্ষ করে তৈরি করা হয়। মুসলমানদের ক্বিবলা যেহেতু এখন "ক্বাবা ঘর" বা "মসজিদুল হ্বারাম", তাই মসজিদের অবস্থান থেকে সেদিকে অবতলভাবে এই স্থাপত্য-নকশা করা হয়ে থাকে। যেমন: মসজিদের অবস্থান থেকে ক্বিবলার দিক উত্তর দিকে হলে, মসজিদের উত্তরদিকের দেয়ালে মিহরাব করা হবে। মসজিদের সম্মুখভাগে বাড়তি একটি অংশ বানিয়ে সাধারণত মিহরাব তৈরি করা হয়, যেখানে ইমাম দাঁড়িয়ে নামাযে নের্তৃত্ব দেন।


title: মিহরাব

text: একটি মসজিদের সাধারণত তিনটি অংশ থাকে- (১) "জুল্লাহ" বা নামাযঘর, (২) "সাহন" বা চত্বর, এবং (৩) "রিত্তয়াক" বা চারদিকের ছাউনিযুক্ত বারান্দা। তন্মধ্যে 'মিহরাব', নামাযঘরের অংশ বিবেচিত হয়।


title: মিহরাব

text: মিহরাবে যেহেতু ইমাম দাঁড়িয়ে নামাযে নের্তৃত্ব দেন, তাই মিহরাবের অবস্থান, সাধারণ নামায-আদায়কারীদের সারির একটু সামনে করা হয়ে থাকে, বেশিরভাগ ক্ষেত্রেই তা সম্পূর্ণ একসারি পরিমাণ দীর্ঘায়িত করে নামাযঘরের বাইরের দিকে বাড়তি অংশে করা হয়। অধিকাংশ ক্ষেত্রে মিহরাব ডিম্বাকৃতিতে অবতলভাবে বাইরের দিকে তৈরি করা হয়ে থাকে। তবে আয়তাকৃতি কিংবা গোলাকৃতির মিহরাবও বিরল নয়।


title: মিহরাব

text: মিহরাবে যেহেতু ইমাম নামায আদায় করেন, তাই সেখানে সাধারণত জায়নামায পাতা থাকে। এর একপাশে রাখা থাকে মিম্বর বা মিন্‌বার, যা মূলত একটা মঞ্চ, যেখানে দাঁড়িয়ে ইমাম, তার পেছনে নামায আদায়কারীদের উদ্দেশ্যে বক্তৃতা (খুৎবা) দিয়ে থাকেন। মিম্বর সর্বনিম্ন তিনধাপ থেকে বহুধাপবিশিষ্ট উঁচু মঞ্চও হয়ে থাকে।


title: শাহ সুজা

text: শাহ সুজা বাংলার সুবাদার মোগল সম্রাট শাহজাহানের দ্বিতীয় ছেলে। তিনি বাংলার সুবাদার ছিলেন ১৬৩৯ থেকে ১৬৬০ খ্রিস্টাব্দ পর্যন্ত। তিনি আপন ভাই শাহ জামানকে সরিয়ে সাত বছর ধরে মসনদে অধিষ্ঠিত থাকেন।


title: শাহ সুজা

text: স্থাপত্যকর্মের প্রতি তাঁর বিশেষ অনুরাগ ছিল। ঢাকা থেকে তিনি মুর্শিদাবাদে রাজধানী স্থানান্তর করলেও ঢাকা ও আশপাশের এলাকায় বেশ কিছু স্থাপনা নির্মিত হয়েছিল তাঁর সময়ে। তন্মধ্যে সবচেয়ে বিখ্যাত স্থাপনাটি হলো বড় কাটরা, আরো আছে ধানমন্ডির শাহী ঈদগাহ এবং লালবাগ মসজিদ। এ ছাড়া কুমিল্লায় রয়েছে শাহ সুজা মসজিদ।


title: মৈত্রেয় বুদ্ধ

text: মৈত্রেয় বুদ্ধ () বলতে বৌদ্ধ ধর্মের ভবিষ্যতের অনাগত বুদ্ধকে বোঝানো হয়ে থাকে। বৌদ্ধ ঐতিহ্যানুসারে, বোধিসত্ত্ব মৈত্রেয় ভবিষ্যতে পৃথিবীতে অবতীর্ণ হয়ে বুদ্ধত্ব লাভ করবেন। বৌদ্ধ পুথিগুলি অনুযায়ী, মৈত্রেয় বর্তমান বুদ্ধ গৌতম বুদ্ধের উত্তরসূরী। ভবিষ্যতে অধিকাংশ মানুষ ধর্ম ভুলে গেলে মৈত্রেয় আবির্ভূত হবেন বলে থেরবাদ, মহাযান ও বজ্রযান বৌদ্ধ ধর্মের সাহিত্যগুলিতে উল্লেখ করা হয়েছে।


title: মৈত্রেয় বুদ্ধ

text: খৃষ্টীয় ষোড়শ শতাব্দীতে (১৫৩০ খৃঃ) থাইল্যান্ডের ভিক্ষু শ্রীমত্ ফ্রা রতন পঞঞা স্থবির কর্তৃক দেশিত "জিনকাল মালীপকরণ" নামক পুস্তক হতে জানা যায় যে,আমাদের ভবিষ্যত বুদ্ধ আর্য মৈত্রেয় মারজয়ী তথাগত মহুত সম্যক সম্বুদ্ধ হতে বুদ্ধ হওয়ার বর প্রাপ্ত হয়েছিলেন।মৈত্রেয় বুদ্ধের বর প্রাপ্তির পর তিনি ষোল অসংখ্যেয় কালসহ লক্ষাধিক কল্প পারমী পূর্ণ করেছেন।বর্তমানে তিনি তুষিত স্বর্গে (১৩) অবস্থান করেছেন।ভবিষ্যতে জগতে তিনি সম্যক সম্বুদ্ধরূপে আবির্ভূত হবেন ।


title: মৈত্রেয় বুদ্ধ

text: মানুষের আয়ু তাদের অকুশল কর্মের প্রভাবে ত্রূমে ১০ বত্‍সরে এসে পৌঁছবে এবং কুশল কর্মের প্রভাবে তাদের আয়ু বাড়তে থাকবে।যখন তাদের আয়ু ৮০ হাজার বত্‍সর হবে তখন জগতে মৈত্রেয় বুদ্ধের আর্বিভাব হবে।কিন্তু অটঠকথায় উল্লেখ আছে যে,সংবর্ত কল্পে (৩০) বুদ্ধের আবির্ভাব হয় না।তাহলে মানুষেয় আয়ু অসংখ্যেয় বত্‍সর হয়ে আবার যখন ত্রূমে ৮০ হাজার বত্‍সর হবে তখন জগতে আর্য মৈত্রেয় বুদ্ধের আর্বিভাব হবে।গৌতম বুদ্ধ ও আর্য মৈত্রেয় বুদ্ধের সময়ের কোন নির্দিষ্ট পরিমাণ নেই।তবে অনাগতবংশ গ্রন্থে উল্লেখ আছে যে,আর্য মৈত্রেয় বুদ্ধ দশ কোটি বত্‍সর পর জগতে আবির্ভূত হবেন।কিন্তু অটঠকথা মতে ইহাতে অনেক শত সহস্র বত্‍সরেয় কোটিগুণ বুঝায়।আর্য মৈত্রেয় বোধিসত্ত্ব ষোল অসংখ্যেয় কালসহ লক্ষাধিক কল্প পারমী পরিপূর্ণ করে বর্তমানে তুষিত স্বর্গে অবস্থান করতেছেন।তিনি সেখানে স্মৃতিমান হয়ে অবস্থান করতেছেন।তিনি তাঁর পূর্বজন্ম সম্বন্ধে অবগত আছেন।তিনি তুষিত স্বর্গে দেবতাদের আয়ুষ্কাল পর্যন্ত অবস্থান করবেন।এখানকার দেবতাদের আয়ুষ্কাল ৫৭ কোটি ৬০ লক্ষ বত্‍সর।জগতে বুদ্ধরূপে আবির্ভাব হওয়ার এক হাজার বছর পূর্বে দেব ব্রক্ষাগণ তার আবির্ভাবের ঘোষণা দেবেন।এই ঘোষণাকে "বুদ্ধ কোলাহল" বলা হয়।


title: মৈত্রেয় বুদ্ধ

text: আর্য মৈত্রেয় বোধিসত্ত্ব তুষিত দেবলোক হতে চ্যুত হয়ে স্মৃতিমান ও সম্প্রজ্ঞান সমন্বিত অবস্থায় মাতৃগর্ভে প্রবেশ করবেন।বোধিসত্ত্বের প্রতিসন্ধি গ্রহণকালে নিম্নলিখিত আশ্চর্য ও অদ্ভুত ঘটনার আবির্ভাব হবে।যখন বোধিসত্ত্ব তুষিত দেবলোক হতে চ্যুত হয়ে মাতৃকুক্ষিতে প্রবেশ করবেন,তখন,দেবলোক,মারভুবন,ব্রক্ষলোক এবং শ্রমণ ব্রাহ্মণ ও দেব মনুষ্য সহিত এই পৃথিবীতে দেবতাগণের দেবানুভাব অতিক্রম করে অপরিমিত মহান আলোকের প্রকাশ হবে।অনন্ত ঘন অন্ধকারাচ্ছন্ন লোকান্তরিক নিরয় যে স্থানে মহাবলশালী চন্দ্র ও সূর্যের কিরণ প্রবেশ করতে অক্ষম,সে স্থান ও দেবতাগণের দেবতানুভাব অতিক্রম করে অপরিমিত মহান আলোকের প্রকাশ হবে।যে সকল প্রাণী ঐ স্থানে উৎপন্ন তারা ঐ আলোকে পরস্পর জানতে সক্ষম হবে, “ওহে অন্যান্য প্রাণীও এ স্থানে উৎপন্ন হয়েছে।দশ সহস্র জগৎ সম্পন্ন এই ব্রক্ষান্ড কম্পিত হবে,প্রকম্পিত হবে,সঞ্চারিত হবে।এ দেবতাগণের দেবানুভাব অতিক্রম করে অপরিমেয় বিপুল দীপ্ত বিশ্বে প্রাদুর্ভূত হবে।এইরূপ অদ্ভুত ঘটনার আবির্ভাব হবে।আর্য মৈত্রেয় বোধিসত্ত্ব মাতৃকুক্ষিতে প্রবিষ্ট হলে তাঁর রক্ষার জন্য চার দেবপুত্র আগমন করবেন যাহাতে মনুষ্য অথবা অমনুষ্য কেহই বোধিসত্ত্ব অথবা তাঁর মাতার কোন অনিষ্ট সাধন করতে না পারে।বোধিসত্ত্ব মা্তৃকুক্ষিতে প্রবিষ্ট হলে তার মাতা স্বভাবতঃ শীলবর্তী হবেন;প্রাণাতিপাত,অদত্তের গ্রহণ,ব্যভিচার,মুষাবাদ,সুরামেয়াদি মদ্যপান হতে বিরত হবেন এবং তিনি পুরুষের প্রতি রাগোপসংহিত চিত্ত উৎপাদন করবেন না।তিনি রক্তচিত্ত পুরুষের প্রভাবের অতীত হবেন।বোধিসত্ত্বের মাতা পঞ্চেন্দ্রিয়ের পরিতৃপ্তিরূপে সুখের অধিকারী হবেন এবং এই সুখের উপকরণরুপ ভোগ্য বস্তুসমূহের দ্বারা পরিবেষ্টিত ও সেবিত হয়ে বিহার করবেন।তিনি কোন প্রকার রোগাক্রান্ত হবেন না,অক্লান্ত দেহে সুখ অনুভব করবেন।কুক্ষিগত বোধিসত্ত্বকে সর্বাঙ্গ ও সর্বেন্দ্রিয় সম্পন্ন দেখতে পাবেন।


title: মৈত্রেয় বুদ্ধ

text: ভগবান আর্য মৈত্রেয় বুদ্ধের আয়ুষ্কাল হবে বিরাশি (৮২) হাজার বৎসর,তিনি উচ্চতায় অষ্টাশি (৮৮) হাত হবেন।প্রস্থে পঁচিশ (২৫) হাত হবেন এবং উচ্চতা ও প্রস্থানুযায়ী অন্যান্য বিষয়ের দৈর্ঘ্য প্রস্থ হবে।পায়ের তলা হতে হাটু পর্যন্ত তাঁর পরিমাপ হবে বাইশ (২২) হাত,হাটু হতে নাভিমন্ডলের পরিমাণ হবে বাইশ (২২) হাত,নাভিমন্ডল হতে কন্ঠাস্থির পরিমাণ হবে বাইশ (২২) হাত,কন্ঠাস্থি হতে মস্তকশীর্ষ পর্যন্ত পরিমাপ হবে বাইশ (২২) হাত,তাঁর উভয় বাহুদ্বয়ের দৈর্ঘ্য হবে পাঁচ (৫) হাত,প্রত্যেক আঙ্গুল হবে চার (৪) হাত,প্রত্যেক হাতের তালু পাঁচ (৫) হাত,নাকের উচ্চতা সাত (৭) হাত,প্রত্যেক চক্ষুগর্ত সাত (৭) হাত,প্রত্যেক চক্ষু সাত (৭) হাত,চক্ষুদ্বয়ের মধ্যে ফাঁক পাঁচ (৫) হাত,প্রত্যেক কান সাত (৭) হাত এবং প্রত্যেক কানের পরিধি পঁচিশ (২৫) হাত হবে।তিনি বত্রিশ মহাপুরুষ লক্ষণ এবং অশীতি অনুব্যঞ্জন যুক্ত হবেন।চন্দ্র সূর্য আলোক উজ্জ্বলতার মধ্যে সুবর্ণ তারকার ন্যায় তাঁর শরীর হতে ষড়রশ্মি (৩১) নির্গত হবে।এই ষড়রশ্মি দশ সহস্র চক্রবাল পর্যন্ত আলোকিত করবে।সর্বক্ষণ বুদ্ধের রশ্মি বিদ্যমান থাকবে এবং দিবারাত্রির মধ্যে তারতম্য প্রত্যক্ষ করতে অসম্ভব হয়ে পড়বে।জনসাধারণ জলপদ্ম ও স্থলপদ্মের পাতা ও পাঁপড়ি দেখে এবং পক্ষীদের কলরব শুনে সন্ধ্যা এবং সূর্যাস্ত নির্ণয় করবে।মানুষেরা পক্ষীর কলরব শুনে সূর্যোদয় এবং সকাল সম্বন্ধে অবগত হবে এবং বাহির হয়ে জল পদ্ম ও স্থল পদ্মের পাতা ও পাঁপড়ির উন্মোচন দেখে দিবা সম্বন্ধে অবগত হবে।আর্য মৈত্রেয় বুদ্ধ যখন মাটিতে পা স্থাপন করবেন তখন তাঁর পাদতল হতে ত্রিশ হাত বহিঃ পাঁপড়ি,পঁচিশ হাত অন্তঃ পাঁপড়ি,ষোল হাত পুষ্পবৃন্ত,দশ হাত পুষ্প রেণু বিশিষ্ট পদ্ম প্রস্ফুটিত হবে।জনসাধারণ বাণিজ্য ও কৃষিকার্যে নিয়োজিত না হয়েও সুস্বাদু ভাত খেয়ে কোন রোগবালাই ছাড়া স্বচ্ছন্দে জীবন যাপন করবে।বুদ্ধের মহিমায় এবং করুণায় জনসাধারণ ধর্মের প্রতি উৎসাহিত হয়ে সংসার হতে মুক্ত হয়্র সুন্দর কাপড়ে ও অলংকারে সুসজ্জিত হবে।আর্য মৈত্রেয় বুদ্ধের পারমীর পরিপূর্ণ করার সময় অন্যান্য বুদ্ধের হতে সম্পূর্ণ পারমীর বৈশিষ্ট্যের জন্য একইরূপ হবে।


title: মৈত্রেয় বুদ্ধ

text: আর্য মৈত্রেয় বুদ্ধ চক্রবর্তীরাজা শঙ্খের রাজধানী কেতুমতী (বর্তমান বারাণসী) নগরে জন্মগ্রহণ করবেন।তখন জম্বুদ্বীপে ৮৪ হাজার নগর থাকবে।নব্বই কোটি রাজপুত্র থকবে।জম্বুদ্বীপের পরিধি হবে ১ লক্ষ লীগ।কেতুমতী নগর কন্টক বিহীন স্বচ্ছ সবুজ তৃণাবৃত থাকবে।এই তৃণের উচ্চতা হবে আঙ্গুলের মত এবং উহা নরম কাপড়ের মত সুকোমল হবে।আবহাওয়া সব সময় অনুকূলে থাকবে।বৃষ্টিপাত সময়োপযোগী হবে এবং বাতাস অতি উষ্ণ হবে না,অতি শীতল হবে না।নদ-নদী ও পুষ্করিনীতে জল পূর্ণ থাকবে।মটর এবং শিমের আকৃতিতে মসৃণ শ্বেত বালুরাশি হবে।সমস্ত জম্বুদ্বীপ ফুলে ফুলে সজ্জিত থাকবে।গ্রামে নিগমে জনসাধারণ খুব কাছাকাছি বসবাস করবে।তারা শান্ত নিরাপদ এবং নিঃশংক থাকবে।তাদের প্রীতি,সুখ ও আনন্দ মুখর আয়োজন অনুষ্ঠান হবে।তাদের খাদ্য পানীয় প্রচুর পরিমাণে থাকবে।কুরুরাজ্যের রাজধানী অলকানন্দের ন্যা্য জম্বুদ্বীপ সদা উল্লাসিত থাকবে।কেতুমতী ১২ লীগ লম্বা এবং ৭ লীগ প্রস্থ জম্বুদ্বীপের রাজধানী।রাজধানীতে পদ্ম প্রস্ফুটিত পুষ্করিনী থাকবে।পুষ্করিনীর জল স্বচ্ছ,পরিষ্কার,সুস্বাদু ও সুগন্ধযুক্ত।জনসাধারণের পক্ষে সহজেই পুষ্কারিনীতে সকল সময়ে উঠতে নামতে কোন অসুবিধা হবে না।কেতুমতী নগরের সপ্ত রং সজ্জিত সাত সারি তাল গাছ থাকবে।কেতুমতী শহরের অভ্যন্তরে পীত লোহিত শ্বেত কল্পতরু (২৪) সজ্জিত থাকবে।এই কল্পতরু হতে স্বর্গীয় মনিরত্ন ঝুলতে থাকবে এবং ইচ্ছানুযায়ী ধন-সম্পদ কল্পতরু হতে পাওয়া যাবে।এই কেতুমতী নগরে শঙ্খ নামে একজন চক্রবর্তী রাজার আবির্ভাব হবে।অতীত জন্মে তিনি ও তাঁর পিতা একজন পচ্চেক বুদ্ধের জন্য একটা পর্ণকুটির তৈরী করে দিয়েছিলেন।তাঁরা পচ্চেক বুদ্ধকে এখানে তিন মাস বর্ষাবাসের জন্য আহবান করেছিলেন এবং বর্ষাবাসের পর ত্রিচীবর (৩৫) দান করেছিলেন।এই পর্ণকুটিরে সাতজন পচ্চে বুদ্ধ(৩৫) কে এইভাবে বসবাস করার জন্য অনুরোধ করেছিলেন।মৃত্যেুর পর তাঁরা তাবতিংস দেবলোকে উৎপন্ন হয়েছিলেন।শক্র তাঁর পিতাকে মর্তে মহাপনাদ রাজপুত্র হিসেবে জন্মগ্রহণ করার অনুরোধ করেন।দেবতাদের মধ্যে স্থপতি বিশ্বকর্মা মহাপনাদের জন্য একটা প্রাসা্দ নি্র্মাণ করেছিলেন।গৌতম বুদ্ধের সময় মহাপনাদ ভদ্দজী স্থবির ছিলেন।এক সময় গঙ্গা নদীর তলদেশ হতে মহাপনাদের প্রাসাদ স্বোদর হয়ে এসেছিল।এই প্রাসাদ ভবিষ্যত শঙ্খের জন্যে অপেক্ষা করছে।এই শঙ্খরাজ অতীত জন্মে পচ্চেক বুদ্ধকে পর্ণকুটির নির্মাণ করে দিয়েছিলেন।যখন চক্রবর্তী শঙ্খ জগতে আবির্ভূত হবেন,তখন কেতুমতী নগরের মধ্যস্থলে মহাপনাদ প্রাসাদ স্বতঃস্ফুর্তভাবে বের হয়ে আসবে।এই প্রাসাদ এত চোখজ্বলসানো যে উহার প্রতি দৃষ্টি নিক্ষেপ করা কঠিন হবে।রাজা শঙ্খ সপ্তরত্নের অধিকারী হবেন।যথা-চক্ররত্ন,হস্তীরত্ন,অশ্বরত্ন,মনিরত্ন,স্ত্রীরত্ন,গৃহপতিরত্ন ও বিনায়ক রত্ন।রাজার শীল প্রভাবে রাজ্যে কল্পতরুর আবির্ভাব হবে।রাজ্যের জনসাধারণের শীল প্রভাবে বিনা চাষে স্বয়ং জাত তন্ডুল উৎপন্ন হবে।উহা বিশুদ্ধ,সুগন্ধযুক্ত এবং কনবদ্ধ তুষবিহীন হবে।কেতুমতী বাসীদের যে যত তন্ডুল চাইবে,সে তত পরিমাণ তন্ডুল পাবে।কেতুমতী বাসীগণ অত্যন্ত ধনী হবে,তারা মানসিক ও শারিরীক দিক দিয়ে অত্যন্ত সুখী হবে।রাজা শঙ্খের ৮৪ হাজার নর্তকী থাকবে।তাঁর এক সহস্র পুত্র থাকবে।তাঁর শ্রেষ্ঠ পুত্র তার প্রধান মন্ত্রী হবে।রাজা বিনা অস্ত্রে বিনা যুদ্ধে ধর্মানুসারে সসাগরা জম্বুদ্বীপ জয় করবেন।আর্য মৈত্রে্য বুদ্ধ কেতুমতী রাজ্যর এক বিখ্যাত ব্রাহ্মণ পরিবারে জন্মগ্রহণ করবেন।তাঁর পিতার নাম হবে সুব্রক্ষ।তিনি চক্রবর্তী রাজা শঙ্খের প্রধান পুরোহিত হবেন।তাঁর মাতার নাম হবে ব্রক্ষবর্তী।আর্য মৈত্রেয় বুদ্ধের গৃহী নাম হবে অজিত।আর্য মৈত্রেয় বুদ্ধ কেতুমতী নগরের এক অরণ্যে জন্মগ্রহণ করবেন।তাঁর মাতা ব্রক্ষবতীর দন্ডায়মান অবস্থায় বুদ্ধের জন্ম হবে।তিনি যখন মাতৃকুক্ষি হতে নিষ্ক্রান্ত হবেন,প্রথমে দেবগণ তাঁকে গ্রহণ করবেন।মাতৃকুক্ষি হতে নিষ্ক্রান্ত হয়ে ভূমিস্পর্শে আসার আগে দেবগণ তাঁকে গ্রহণ করে তাঁর মাতার সম্মুখে স্থাপন করে ব্লবেনঃ-দেবী!সুপ্রসন্ন হউন,আপনার মহাশক্তি সম্পন্ন পুত্র জন্মগ্রহণ করেছেন।বোধিসত্ত্ব যখন তাঁর মাতৃকুক্ষি হতে নিষ্ক্রান্ত হবেন তখন তিনি সুনির্মল থাকবেন;জল,শ্রেষ্মা,রুধির অথবা কোন প্রকার অশুচি দ্বারা লিপ্ত হবেন না।মাতৃকুক্ষি হতে নিষ্ক্রান্ত হওয়ার সাথে সাথে অন্তরীক্ষ হতে দুটা জল ধারা নির্গত হবে একটা শীতল,অপরটা উষ্ণ।এই জল ধারায় বোধিসত্ত্ব ও তাঁর মাতার প্রক্ষালন কার্য সম্পন্ন হবে।তারপর তিনি সমপাদদোপরি স্থিত হবেন এবং উত্তরাভিমুখী হয়ে সপ্ত পদ গমন করবেন।দেবগণ তাঁর মস্তকপরি শ্বেতছত্র ধারণ করবেন।তিনি সর্বদিকে দৃষ্টিপাতপূর্বক এই মহত্ব ব্যঞ্জক বাক্য উচ্চারণ করবেন-এই পৃথিবীতে আমি অগ্র,আমি জ্যেষ্ঠ এবং আমি শ্রেষ্ঠ।ইহাই আমার সর্বশেষ জন্ম আর আমার পুনঃজন্ম নাই।বোধিসত্ত্বের জন্মের সাথে দেবলোক,মারভুবন,ব্রক্ষলোক এবংশ্রমণ ব্রাহ্মণ ও দেব-মনুষ্য সহিত এই পৃথিবীতে দেবগণের দেবানুভাব অতিক্রম করে অপ রিমেয় বিপুল দীপ্তি বিশ্বে প্রাদুর্ভূত হবে।অনন্ত ঘন অন্ধকারাচ্ছন্ন লোকান্তরিক নিরয় যে স্থানে মহাবলশালী চন্দ্র ও সূর্যের কিরণ ও প্রবেশ করতে অক্ষম,সে স্থানেও দেবগণের দেবানুভাব অতিক্রম করে অপরিমেয় বিপুল দীপ্তি প্রাদুর্ভূত হবে।যে সকল প্রানী ঐ স্থানে উৎপন্ন হয়েছে তারাও এই আলোকে পরস্পরকে জানতে সক্ষম হবে ওহে,অন্যান্য প্রাণীও এই স্থানে উৎপন্ন হয়েছে।দশ সহস্র জগৎ সম্পন্ন ব্রক্ষান্ড কম্পিত হবে,প্রকম্পিত হবে,সঞ্চারিত হবে।দেবতাগণের দেবতানুভাব অতিক্রম করে অপরিমেয় বিপুল দীপ্তি বিশ্বে প্রাদুর্ভূত হবে।আর্য মৈত্রেয় বোধিসত্ত্বের জন্মের পর নৈমিত্তিক ব্রাহ্মণ তাঁকে দেখে তাঁর বত্রিশ মহাপুরুষ লক্ষণের প্রতি আকৃষ্ট হবেন।এই বত্রিশ মহাপুরুষ লক্ষণ সমন্বিত ব্যক্তির মাত্র দুই গতি,অন্য গতি নাই।যদি তিনি গৃহবাসী হন,তাহলে তিনি চক্রবর্তী রাজা হবেন,ধার্মিক ধর্মরাজ চতুরন্ত বিজেতা হন,তাঁর রাজ্য শান্তি দৃঢ় প্রতিষ্ঠিত হয়,তিনি সপ্ত রত্নের অধিকারী হন,যথা-চক্ররত্ন,হস্তীরত্ন,অশ্বরত্ন,মনিরত্ন,স্ত্রীরত্ন,গৃহপতিরত্ন ও মন্ত্রীরত্ন।তিনি সুর বীর শত্রু সেনা মর্দনক্ষম সহস্রাধিক পুত্র লাভ করেন।তিনি এই সসাগরা পৃথিবী দন্ড ও অস্ত্রবিনা ধর্ম্মানুসারে জয় করে বাস করেন।যদি তিনি গৃহত্যাগ করে প্রবজ্যা আশ্রয় নেন,তাহলে জগতে তিনি মায়াবরণ মুক্ত অর্হৎ সম্যক সম্বুদ্ধ হন।নৈমিত্তিক ব্রাক্ষণদের ভবিষ্যৎ বাণী শুনে বোধিসত্ত্বের পিতা সুব্রক্ষ তাঁকে যাতে সংসার ত্যাগী সন্ন্যাসী হতে না পারেন তজ্জন্য সচেষ্ট হবেন।তিনি তাঁর ভোগ বিলাসের বিবিধ ব্যবস্থা গ্রহণ করবেন।


title: মৈত্রেয় বুদ্ধ

text: আর্য মৈত্রেয় বোধিসত্ত্ব আট হাজার বৎসর গৃহী জীবন যাপন করবেন।তাঁর জন্য চারটা প্রাসাদ নির্মাণ করা হবে।যথা-(১) শ্রীবদ্ধ,(২)বর্দ্ধমান,(৩)সিদ্ধার্থ ও (৪)ছন্দক।তাঁর শত সহস্র নর্তকী পরিচারিকা থাকবে।আর্য মৈত্রেয় বোধিসত্ত্বের স্ত্রীর নাম হবে চন্দ্রমুখী এবং তাঁর পুত্রের নাম হবে ব্রক্ষবর্ধন।আট হাজার বৎসর গৃহীজীবন যাপনের পর একদিন আর্য মৈত্রেয় বোধিসত্ত্ব কেতুমতী নগরের উদ্যানভূমি দর্শনার্থে সারথী নিয়ে রথে যাত্রা করবেন।তাঁর রথ স্বর্গীয় সুষমন্ডিত প্রাসাদের মত দেখাবে।তিনি চার প্রকার নিমিত্ত দেখে সংসার জীবনের প্রতি বীতশ্রদ্ধ হবেন।চারনিমিত্ত হল-(১)জরাগ্রস্থ বৃদ্ধ ব্যক্তি,(২)ব্যাধিগ্রস্থ জীর্ণ ব্যক্তি,(৩)মৃত ব্যক্তি শ্মশানের দিকে বহন করার দৃশ্য ও (৪)প্রব্রজিত সন্ন্যাসী।এই চারনিমিত্ত দেখে সংসারত্যাগের জন্য অত্যন্ত উদগ্রীব হবেন।


title: মৈত্রেয় বুদ্ধ

text: আর্য মৈত্রেয় বোধিসত্ত্ব সোভিত,পদুমুত্তর,ধর্মদর্শী এবং কশ্যপ বুদ্ধের মত আপন প্রাসাদ নিয়ে মহাভিনিষ্ক্রমন করবেন।বুদ্ধবংশ অর্থকথায় উল্লেখ আছে যে,উদ্বায়ী ভাসমান প্রাসাদ আকাশে,উড্ডীয়মান হয় এবং যে বোধিবৃক্ষ মূলে বোধিসত্ত্ব বুদ্ধ হবেন সেই বৃক্ষে পরিবেষ্টিত হয়ে পৃথিবীতে নেমে আসেন।প্রাসাদের মহিলাবৃন্দ নিজ নিজ ইচ্ছামত প্রাসাদ ত্যাগ করে চলে যায়।বোধিসত্ত্ব বোধিবৃক্ষ মূলে একাকী ধ্যান মগ্ন হন।আর্য মৈত্রেয় বোধিসত্ত্ব প্রাসাদে অবস্থান করে যখন অভিনিষ্ক্রয়মনের কথা চিন্তা করবেন,এই প্রাসাদ আকাশে উত্থিত হবে এবং বোধিসত্ত্বের সপরিষদ এই প্রাসাদে অবস্থান করবেন।তখন দশ সহস্র চক্রবালে দেবগণ পুষ্প দিয়ে তাঁকে পূজা করবেন।জম্বুদ্বীপের ৮৪ হাজার নগরের এবং দেশের জনগণ তাঁকে ফুল সুগন্ধি দিয়ে পূজা করবেন,অসুর পুরীর রাজাগণ আর্য মৈত্রেয় বোধিসত্ত্বের প্রাসাদ পাহাড়া দেবেন। নাগরাজগণ বোধিসত্ত্বকে মূল্যবান মনি দিয়ে পূজা করবেন।সুপর্ণ রাজাগণ তাদের গলার মনিরত্ন খচিত মালা উপহার দেবেন।গন্ধর্বগণ তাঁকে নৃত্য বাদ্য সহকারে সম্মান প্রদর্শন করবেন।বোধিসত্ত্বের সহিত কেতুমতী রাজ্যের চক্রবর্তী রাজসহ সকল রাজপরিষদ থাকবেন।চক্রবর্তী রাজা ও মহাসত্ত্বের মহিমায় সকল পরিষদ প্রবজ্যা গ্রহণ করবেন।তারা মহাসত্ত্বের সহিত বোধিবৃক্ষের মূলে সমবেত হবেন তখন মহাব্রক্ষা ষাট লীগ বিশিষ্ট শ্বেতছত্র নিয়ে বোধিসত্ত্বের মস্তকোপরি উত্তোলন করবেন।দেবরাজ শক্র বিজুত্তর শঙ্খধ্বনি করবেন।যাম স্বর্গের দেব রাজ সুযাম চমরীধেনুর পূচ্ছানির্মিত পাখা দিয়ে বোধিসত্ত্বকে পূজা করবেন।তুষিত স্বর্গের দেবপুত্র সন্তষিত মনিরত্নময় পাখা ধরবেন।গন্ধর্বরাজ পঞ্চসিখ স্বর্গীয় বীণা বেলুপণ্ড নিয়ে বাজাতে থাকবেন।চতুর্মহারাজিক দেবগণ প্রাসাদের চারদিকে বেষ্টন করে অবস্থান করবেন এবং প্রাসাদ পাহাড়া দেবেন।এই স্থানের দেবগণ,মনুষ্যগণ,গন্ধর্বগণ,যক্ষগণ,নাগগণ,সুপর্ণগণ বোধিসত্ত্বের সম্মুখে পশ্চাতে পাশে থেকে তাঁর সহিত গমন করবেন।এইভাবে মহাজাকজমকে বোধিসত্ত্ব দেব মনুষ্য পরিবেষ্টিত হয়ে আকাশে প্রাসাদোপরি অবস্থান করবেন।এই সময়ে মহাব্রক্ষা ব্রক্ষলোক হতে অবতরণ করবেন এবং তাঁর ঋদ্ধিবলে অষ্টপরিষ্কার (৩৬) সৃষ্টি করে বোধিসত্ত্ব্কে অর্পণ করবেন।বোধিসত্ত্ব তাঁর মাথার কেশ কর্তন করে আকাশের দিকে ছুঁড়ে দেবেন।তারপর তিনি মহাব্রক্ষা প্রদত্ত অষ্টপরিষ্কার পরিধান করে প্রবজ্জিতরূপে সজ্জিত হবেন।এই বোধিবৃক্ষস্থলে বোধিসত্ত্ব সাতদিন কঠোর সাধনা করবেন।বোধিসত্ত্বের সহিত আগত মনুষ্যগণ প্রবজ্যা গ্রহণ করে নিজ নিজ স্থানে অবস্থান করে সাধনায় মগ্ন হবেন।আর্য মৈত্রেয় বুদ্ধের বোধিবৃক্ষ হবে নাগেশ্বর বৃক্ষ।এই বৃক্ষ উচ্চতায় ১২০ হাত এবং চার প্রধান শাখা থাকবে উহাদের ১২০ হতে ১৩০ হাত হবে।তাহা ছাড়া এই বৃক্ষের দুই হাজার ছোট ছোট শাখা থাকবে।এই শাখাগুলি অগ্রভাগ নিম্নমুখী থকবে এবং সর্ব সময়ে নড়তে থাকবে।এই বৃক্ষে চক্রের মত বড় বড় নাগফুলে শোভিত থাকবে।এই পুষ্পের পুষ্পরেণু স্বর্গীয় সুগন্ধে সুবাসিত করে রাখবে।এই সুবাসিত সুগন্ধ বাতাসের অনুকূলে প্রতিকূলে প্রবাহিত হয়ে দশ লীগ বেষ্টিত এলাকায় বিস্তৃত থাকবে।এই বৃক্ষের পত্রগুলি সকল ঋতুতে গাঢ় সবুজ থাকবে এবং পুষ্প মানুষের দিকে বিস্তৃত থাকবে।আর্য মৈত্রেয় বুদ্ধ তাঁর পরিবারের লোকজনসহ বন্ধু-বান্ধব ও রাজপরিষদকে সঙ্গে নিয়ে এই অভিনিষ্ক্রমণ করবেন।তাদের মধ্যে চতুরঙ্গ সেনা এবং চর্তুবর্ণ পরিষদ থাকবে এবং তারা প্রবজ্যা গ্রহণ করবে।তাঁর সহিত ৮৪ হাজার রাজপুত্র এবং ৮৪ হাজার ত্রিদেবজ্ঞ ব্রাক্ষণও থাকবেন।বিখ্যাত ব্যক্তিদের মধ্যে ইসিদত্ত ও পুরাণ ভ্রাত্রদ্বয়,জাতিমিত্র ও বিজয় অপরিমিত প্রাজ্ঞদ্বয়,সুদ্ধিক গৃহপতি,সুদত্ত জনৈক মহৎ ব্যক্তি,বিসাখ ও যশবতী দম্পতি প্রভৃতি থাকবেন।তাহা ছাড়া সামাজিক বিভিন্ন পদবিধারী লোকজন তাঁর সহিত থাকবেন।বুদ্ধদের চারটি অপরিবর্তিত স্থান থাকে।যথাঃ-(১)সম্বোধিলাভের স্থান বুদ্ধগয়া,(২)ধর্মচক্র প্রবর্তনের স্থান ঋষিপতন,(৩)অভিধর্ম দেশনার প্র মর্তে অবতরণের স্থান সাংকাশ্য ও (৪)শ্রাবস্তীর বুদ্ধের দীর্ঘকাল অবস্থানের স্থান গন্ধকুটি বিহার।আর্য মৈত্রেয় বোধিসত্ত্ব বুদ্ধত্ব লাভের দিন পায়সান্ন গ্রহণ করবেন।তারপর বোধিবৃক্ষের মূলে ঘাস প্রসারিত করে নির্দিষ্ট আসনে বসবেন।প্রথমে তিনি আনাপান স্মৃতিপ্রস্থান অনশীলন করবেন।তখন মার তাঁর সৈন্যসহ বোধিসত্ত্বকে ধ্যান চ্যুত করতে অগ্রসর হবেন।কিন্তু বুদ্ধের পারমী পূরণের প্রভাবে মার পরাজিত হয়ে দুঃখিত মনে বোধিবৃক্ষের স্থান হতে প্রস্থান করবেন।সম্বোধিলাভের পর তিনি আর্য মৈত্রেয় বুদ্ধ নামে অভিহিত হবেন।সম্বোধি প্রাপ্তির পর আর্য মৈত্রেয় বুদ্ধ বোধিবৃক্ষের চারপাশে সাত সপ্তাহ বিমুক্তি সুখে অতিবাহিত করবেন।তারপর তিনি তাঁর অধীত ধর্ম প্রচারের জন্য মহাব্রক্ষা কর্তৃক অনুরুদ্ধ হবেন।


title: মৈত্রেয় বুদ্ধ

text: আর্য মৈত্রেয় বুদ্ধ নাগবনে সর্ব প্রথম ধর্ম প্রবর্তন করবেন।এই নাগবন কেতুমতী নগরের ঋষিপত্তন নামক স্থানে অবস্থিত।আর্য মৈত্রেয় বুদ্ধ ধর্ম প্রবর্তন কালে একশত লীগ বিস্তৃত স্থানে মহাজনতা সম্মেলন হবে।সেই সময়ে দেবলোক হতে দেবতাগণ সম্মেলনে যোগদান করবেন।ধর্মচক্র প্রবর্তনকালে একশত কোটি সত্ত্বের ধর্মচক্ষু উন্মিলিত হবে।চতুরার্য সত্য প্রকাশের আর্য মৈত্রেয় বুদ্ধের এটা প্রথম অভিসময় (৩৭)।চক্রবর্তী রাজা শঙ্খ তাঁর জন্য মনিরত্ন প্রাসাদ বুদ্ধ প্রমুখ ভিক্ষু সংঘকে দান করবেন।তিনি দরিদ্র,দুঃস্থ এবং ভিক্ষুকদের অকাতরে দান দেবেন।রাজা তাঁর নব্বইশত কোটি পরিষদসহ তাঁর স্ত্রীকে নিয়ে বুদ্ধের নিকট উপনীত হবেন।তারা সকলে ‘এহি ভিকখু’ বা ‘এস ভিক্ষু’ বলার সাথে সাথে অষ্টপরিষ্কার পরিবৃত হয়ে ভিক্ষু-ভিক্ষুনীতে পরিণত হবেন।আর্য মৈত্রেয় বুদ্ধের এটাই হবে দ্বিতীয় অভিসময়।যখন আর্য মৈত্রেয় বুদ্ধের তৃতীয় অভিসময় বা সম্মেলন হবে তখন দেব-মনুষ্য অর্হৎ বিষয়ে আলোচনার জন্য তাঁর নিকট সমবেত হবেন।তখন আশি কোটি সত্ত্বের ধর্মচক্ষু উৎপন্ন হবে।আর্য মৈত্রেয় বুদ্ধের সময়ে অর্হৎদের তিনটা সন্নিপাদ (৩৮) বা সম্মেলন হবে।প্রথম সন্নিপাদ (৩৮) এ লক্ষ কোটি অর্হৎ ভিক্ষু উপস্থিত থাকবেন।অন্যান্য বুদ্ধের ন্যায় আর্য মৈত্রেয় বুদ্ধ ও মাঘী পূর্ণিমায় প্রাতিমোক্ষ (৩৯) উদ্দেশ্যের সময় এই সম্মেলন হবে।এই সম্মেলনের বৈশিষ্ট্য হচ্ছে-(১)এই সময়ে উপস্থিত সকল ভিক্ষু ‘এহি ভিকখু’ হবেন,(২)তারা ষড়াভিজ্ঞ (৪০) হবেন,(৩)তারা পূর্বঘোষণা ছাড়াই উপ স্থিত হবেন,(৪)পঞ্চদশ দিবসে এই উপসোথ অনুষ্ঠিত হবে।দ্বিতীয় সন্নিপাদ হবে,বর্ষাবাসের প্রবারণা (৪১) পূর্ণিমায়।তখন নব্বই কোটি অর্হৎ ভিক্ষু উপস্থিত থাকবেন।তৃতীয় সন্নিপাদ হবে যখন আর্য মৈত্রেয় বুদ্ধ হিমবন্ত প্রদেশের গন্ধমাদন ঢুলু অঞ্চলে নির্জনে বাস করতে যাবেন।তখন অর্হৎদের সংখ্যা হবে আশি লক্ষ কোটি।অন্য সময়ে আর্য মৈত্রেয় বুদ্ধ ষড়াভিজ্ঞ সম্পন্ন এবং ঋদ্ধিপ্রাপ্ত লক্ষ কোটি ভিক্ষুদের দ্বারা পরিবৃত্ত থাকবেন।আর্য মৈত্রেয় বুদ্ধ অনেক লোকের ধর্মচক্ষু উৎপন্নের জন্য তাঁর ধর্মদেশনা করে গ্রামে গঞ্জে ঘুরতে থাকবেন।অনেকে তাঁর নিকট ত্রিশরণাগমন করবেন,অনেকে পঞ্চশীলে প্রতিষ্ঠিত হবেন এবং অনেকে দশশীলে প্রতিষ্ঠিত হবেন,অনেকে তাঁর নিকট উপসম্পদা গ্রহণ করে চতুর্বিধ ফল সমাপত্তি লাভ করবেন।অনেকে বিদর্শন জ্ঞান,অষ্ট সমাপত্তি,ত্রিবিদ্যা এবং ষড়াভিজ্ঞ লাভ করবেন।বুদ্ধের দেশনা বিস্তারিতভাবে প্রকাশিত হবে।বুদ্ধ কোন ব্যক্তি অর্হৎ প্রাপ্তির সম্ভাবনা দেখে সেই ব্যক্তির জন্য মুহুর্তে লক্ষ লীগ পথ অতিক্রম করবেন।এমনকি সত্ত্বগণ যাহাতে নিম্ন যোনিতে (নরক,প্রেতলোক,অসুরলোক,তীর্যকলোক) উৎপন্ন না হয়,সেই জন্য তিনি তাদের সমুত্তেজিত রাখতে প্রচেষ্টা করবেন।আর্য মৈত্রেয় বুদ্ধের অগ্রশ্রাবক হবেন চক্রবর্তীরাজা শঙ্খ।তাঁর প্রবজিত নাম হবে অশোক।তাঁর দ্বিতীয় অগ্রশ্রাবক হবেন ব্রক্ষদেব।বুদ্ধের উপস্থাপক হবেন সীল।বুদ্ধের প্রধান মহিলা শিষ্যা হবেন সীহা।বুদ্ধের প্রধান মহিলা শিষ্যা হবেন পদুমা ও সুমনা।বুদ্ধের প্রধান গৃহী উপাসক হবেন সুমন ও শঙ্খ এবং গৃহী উপাসিকা হবেন যশবতী ও সংঘা।আর্য মৈত্রেয় বুদ্ধ কোথাও গমন করলে বিপুল সংখ্যক দেবতা বুদ্ধের সম্মান করতে করতে তাঁর সহিত গমন করবেন।কামাবচর ভূমির দেবতাগণ,নাগ ও সুপর্ণগণ সজ্জিত মণি মুক্তা দিয়ে তৈরী করে পরিধান করবেন।স্বর্ণ রৌপ্য মণি প্রবাল প্রভৃতি দিয়ে তৈরী আটটি গলার মালা থাকবে।বিভিন্ন রং সজ্জিত শত শত পতাকা উড়তে থাকবে।চাঁদোয়ার অলংকিত মনিরত্নগুলি চন্দ্রের মত দেখাবে।এইগুলি মনিরত্ন খচিত এবং বাজনার দ্বারা পরিবেষ্টিত থাকবে।তখন দেব ও মনুষ্যলোকীয় সুগন্ধ পুষ্প ও ধূপে ভরপুর থাকবে।বুদ্ধের প্রতি শ্রদ্ধাবান হয়ে তারা বুদ্ধের গুণকীর্তন করতে থাকবে।আর্য মৈত্রেয় বুদ্ধের শীল গুণে বিভিন্ন প্রকার অলৌকিক ঘটনা ঘটবে।এই সব অলৌকিক ঘটনা দর্শন করে অনেকে মৃত্যুকেও তুচ্ছ জ্ঞান করে বুদ্ধের শরণাপন্ন হবে।তাতে অনেকে ভব যন্ত্রণা হতে মুক্ত হবেন এবং যদি কেহ মুক্ত হতে না পারেন,তবে স্বর্গে গমনের পথ প্রশস্ত করতে পারবেন।আর্য মৈত্রেয় বুদ্ধ সময়োপযোগী বিনয় বিধান নির্দেশ করবেন প্রয়োজনে অন্যান্য সত্ত্বদের উপযোগী তিনি জাতক বর্ণনা করবেন।তিনি তাঁর আত্নীয়-স্বজনদের নিকট বুদ্ধবংশ প্রকাশ করবেন।অন্যান্য বুদ্ধের মত তিনি তাঁর প্রাত্যহিক বুদ্ধকৃত্য সম্পাদন করবেন।তিনি আগন্তুক ভিক্ষুদেরকে স্বাগত জানিয়ে তাদের কুশলাদি জিজ্ঞেস করবেন।তিনি নিমন্ত্রিত স্থানে বর্ষাবাস করবেন এবং নিমন্ত্রিত ব্যক্তিকে জানিয়ে সেই স্থান ত্যাগ করবেন।তিনি প্রত্যেক দিবারাত্রি বুদ্ধকৃত্য সম্পাদন করবেন এবং রাত্রি প্রথম যামে ধ্যান করে দ্বিতীয় যামে শয্যা গ্রহণ করবেন এবং তৃতীয় যামে দেবতাদের সহিত কথোপকথন করবেন।বুদ্ধগণ ধর্মদেশনাকালে আদিতে শীল,মধ্যে আর্যমার্গ ও অবসানে নির্বাণ সম্বন্ধীয় ধর্মদেশনা করে থাকেন।সেই হেতু বলা হয়েছে-যোধম্মং দেসেতি আদি কল্যাণং মজঝো কল্যাণং পরিয়োসানে কল্যাণং।মজাঝিমনিকায়ের চুল হস্তি পদোপম সূত্রে আছে-আদি মিহং দস্মেয়্য মজমে সগগং বিভাবয়ে,পারিযোসানামিহং কল্যাণং এসাকধিক সন্ঠিতরীতি।আর্য মৈত্রেয় বুদ্ধ সম্বন্ধে এই কথা প্রযোজ্য।


title: মৈত্রেয় বুদ্ধ

text: বুদ্ধগণ অনিত্য ধর্মের অধীন,তাঁদেরকেও মৃত্যুর সম্মুখীন হতে হয়।আর্য মৈত্রেয় বুদ্ধকেও পরিনির্বাণে নির্বাপিত হতে হবে।সকল বুদ্ধগণ পরিনির্বাণের পূর্বে মাংস রস গ্রহণ করে থাকেন।আর্য মৈত্রেয় বুদ্ধ পরিনির্বাণের পূর্বে মাংস রস গ্রহণ করবেন।বুদ্ধের পরিনির্বাণের পূর্বে ২,৪০০,০০০ কোটি সত্ত্ব (অরহত্ব) প্রাপ্ত হবেন।আর্য মৈত্রেয় বুদ্ধের পরিনির্বাণের বিপাক কর্মজ রূপের প্রভাবে কোন দেহাবশেষ থাকবে না।তিনি নির্বাণ ধাতুতে নির্বাপিত হবার সাথে সাথে তাঁর আর কোন অবশিষ্ট থাকবে না।


title: মৈত্রেয় বুদ্ধ

text: অনাগত বংশে উল্লেখ আছে যে,আর্য মৈত্রেয় বুদ্ধের ধর্মের আয়ুষ্কাল হবে ১ লক্ষ ৮০ হাজার বৎসর।কিন্তু অর্থকথায় উল্লেখ আছে যে,আর্য মৈত্রেয় বুদ্ধের ধর্ম ৩ লক্ষ ৮০ হাজার বৎসর বিদ্যমান থাকবে।


title: ক্ল্যামেটর

text: ক্ল্যামেটর ("Clamator") Cuculidae গোত্রের অন্তর্গত একদল বড় আকৃতির বাসা পরজীবী পাখির গণ। এরা কোকিল গোত্রীয় পাখি। এদের সবার ঝুঁটি রয়েছে এবং ঝুঁটি দীর্ঘ ও সূচালো। ডানা খাটো ও গোলাকার। ঠোঁট দুই পাশে চাপা এবং আগার দিকে খানিকটা বাঁকা। পায়ের গোড়া ছাড়া পায়ের অন্য কোথাও পালক নেই। এদের লেজ ক্রমান্বয়ে ছোট থেকে বড় পালকে গড়া। লেজ ডানার চেয়ে বেশ লম্বা। স্ত্রী ও পুরুষ পাখিতে তেমন কোন পার্থক্য নেই। তবে অপ্রাপ্তবয়স্ক পাখির চেহারায় ভিন্নতা দেখা যায়। এরা সবাই দৈর্ঘ্যে কমবেশি ৩৩ সেন্টিমিটার। এদের পালক সাদা, কালো অথবা বাদামিতে মেশানো। দুই আফ্রিকান প্রজাতির উপপ্রজাতিতে দুই রকম প্রকার দেখা যায়: গাঢ় ও হালকা প্রকার।


title: ক্ল্যামেটর

text: "ক্ল্যামেটর" গণে মোট চারটি প্রজাতি অন্তর্ভুক্ত। প্রজাতিগুলো হল:এ গণের প্রজাতিগুলো এশিয়া, ইউরোপের দক্ষিণে এবং সাহারা মরুভূমির দক্ষিণে আফ্রিকায় দেখা যায়। এরা মূলত শুষ্ক অঞ্চলের বাসিন্দা। তবে কিছু প্রজাতি শীত ও গ্রীষ্মে তুলনামূলক আর্দ্র অঞ্চলে পরিযান করে।


title: ক্ল্যামেটর

text: এর সকল প্রজাতি স্বভাবে বাসা পরজীবী, অর্থাৎ এরা নিজে বাসা তৈরি না করে অন্য পাখির বাসায় ডিম পাড়ে। স্ত্রী পাখি পোষকের বাসায় একটিমাত্র ডিম পাড়ে। এদের পোষক মাঝারি আকারের পাখি, যেমন- তাউরা, খয়েরি হাঁড়িচাচা, কসাই পাখি, দামা, বাংলা বুলবুল, সাতভাই ছাতারে ইত্যাদি। এশীয় কোকিলের মত এরা পোষক পাখির ডিম ফেলে দেয় না। এদের ছানারাও পোষকের ডিম ফেলে না। পোষকের ছানারা আসলে এদের ছানাদের সাথে খাবার নিয়ে প্রতিযোগিতা করে পেরে ওঠে না।


title: ক্ল্যামেটর

text: এরা উচ্চস্বরে ডাকাডাকি করে ও প্রজনন মৌসুমে এরা সুরেলা গলায় গান গায়। এদের মূল খাদ্য পোকামাকড় ও শুঁয়োপোকা।


title: আন্না উশেনিনা

text: আন্না উশেনিনা (; জন্ম: ৩০ আগস্ট, ১৯৮৫) সাবেক সোভিয়েত ইউনিয়নের খারকিভে জন্মগ্রহণকারী ইউক্রেনের বিশিষ্ট প্রমিলা দাবাড়ু। তিনি বর্তমানে প্রমিলা বিশ্ব দাবা চ্যাম্পিয়নধারী খেলোয়াড়। নভেম্বর, ২০১২ সালে ৩০তম বাছাই হিসেবে রাশিয়ার খান্তি ম্যানসিস্কে অনুষ্ঠিত নক-আউটভিত্তিক দাবা প্রতিযোগিতায় ষোড়শ বাছাই বুলগেরিয়ার অ্যানতোয়ানেতা স্টিফানোভাকে পরাভূত করে ইউক্রেনের পক্ষে প্রথমবারের মতো বিশ্ব চ্যাম্পিয়নশীপ জয় করেন।


title: আন্না উশেনিনা

text: খারকিভে জন্মগ্রহণকারী উশেনিনা বর্তমানে তার পরিবারের সাথে বসবাস করছেন। শৈশবকালেই মাত্র সাত বছর বয়সে মায়ের কাছ থেকে দাবায় শিক্ষালাভ করেন। পাশাপাশি চিত্রকলা, সঙ্গীত চর্চা করেন। তখনই টের পাওয়া গিয়েছিল যে, বুদ্ধিবৃত্তি ও সৃষ্টিশীলতায় তার বহুমূখী প্রতিভা রয়েছে। মাত্র ১৫ বছর বয়সে ইউক্রেনীয় বালিকা হিসেবে অনূর্ধ্ব-২০ প্রতিযোগিতায় চ্যাম্পিয়ন হন। দাবার কুশলতার বিষয়ে অনেকগুলোই তার নিজস্ব শিক্ষালাভের মাধ্যমে অর্জিত হয়েছে। ২০০০-২০০২ সালে তিনি খারকভ স্পোর্ট স্কুল অব অলিম্পিক রিজার্ভে অধ্যয়ন করেন। এ সময়কালে তার কোচ ছিলেন আন্তর্জাতিক মাস্টার অ্যারটিওম তেপোতান। তারপরও তিনি ক্রামাতরস্কে বিশেষ সুবিধালাভের জন্য আরও কোচিং গ্রহণ করেন। অবসরকালীন সময়ে উশেনিনা গোয়েন্দা উপন্যাস ও শাস্ত্রীয়, পপ সঙ্গীত শুনে থাকেন।


title: আন্না উশেনিনা

text: ২০১২ সালের প্রমিলাদের বিশ্ব দাবা চ্যাম্পিয়নশীপের টাইব্রেকে অ্যানতোয়ানেতা স্টিফানোভার বিপক্ষে জয়ী হন। ফলে তিনি চতুর্দশ প্রমিলাদের বিশ্ব দাবায় চ্যাম্পিয়ন হন। এছাড়াও তিনি স্বয়ংক্রিয়ভাবে গ্র্যান্ড মাস্টার খেতাব লাভ করেন। তিনিই প্রথম ইউক্রেনীয় মহিলা, যিনি বিশ্ব দাবা চ্যাম্পিয়নধারী খেলোয়াড়ের মর্যাদা লাভ করেছেন। খেতাব অক্ষুণ্ন রাখার জন্য তাকে পুণরায় ২০১৩ সালের প্রমিলাদের বিশ্ব দাবা চ্যাম্পিয়নশীপে হু ইফানের মোকাবেলা করতে হয়। কিন্তু ইফানের কাছে পরাজিত হন তিনি।


title: আরব বিদ্রোহ

text: আরব বিদ্রোহ (১৯১৬-১৯১৮) ( "Al-Thawra al-`Arabiyya") () শরিফ হুসাইন বিন আলী কর্তৃক সূচিত হয়। উসমানীয়দের কাছ থেকে স্বাধীনতা লাভ এবং সিরিয়ার আলেপ্পো থেকে ইয়েমেনের এডেন পর্যন্ত বিস্তৃত একটি একক আরব রাষ্ট্র গঠন এই বিদ্রোহের উদ্দেশ্য ছিল।


title: আরব বিদ্রোহ

text: উসমানীয় সাম্রাজ্যে জাতীয়তাবাদের উত্থান হয় ১৮২১ সালের দিকে। আরব জাতীয়তাবাদের ভিত্তিভূমি ছিল মাশরিক (মিশরের পূর্বদিকের আরব ভূমি) বিশেষ করে শামে। আরব জাতীয়তাবাদীদের রাজনৈতিক ঝোক প্রথম বিশ্বযুদ্ধের আগে সহনীয় ছিল। আরবদের দাবিগুলো ছিল সংস্কারবাদী ধরনের। সাধারণ স্বায়ত্বশাসন, শিক্ষায় আরবির ব্যবহার বাড়ানো ও শান্তিকালীন সামরিক বাহিনীতে যোগদানের নিয়ম পরিবর্তন এসবেই সীমাবদ্ধ ছিল।


title: আরব বিদ্রোহ

text: ১৯০৮ সালের ৩ জুলাই তরুণ তুর্কি বিপ্লব শুরু হয় এবং খুব দ্রুত তা সাম্রাজ্যে ছড়িয়ে পড়ে। ফলে সুলতান দ্বিতীয় আবদুল হামিদ ১৮৭৬ সালের সংবিধান পুনঃস্থাপন ও সংসদ পুনঃপ্রতিষ্ঠা করেন। এই সময়কে দ্বিতীয় সাংবিধানিক যুগ বলা হয়। ১৯০৮ অনুষ্ঠিত নির্বাচনে তরুণ তুর্কিরা তাদের কমিটি অব ইউনিয়ন এন্ড প্রগ্রেসের মাধ্যমে প্রতিদ্বন্দ্বী প্রিন্স শাবাহাদ্দিনের দলকে পরাস্ত করতে সমর্থ হন। সিইউপি তাদের দৃষ্টিভঙ্গির দিক থেকে উদারনৈতিক ছিল। সেসাথে তারা ব্রিটিশদের প্রতি বন্ধুত্বপূর্ণ ও সুলতানের নিকটবর্তী ছিল। নতুন সংসদ ১৪২ জন তুর্কি, ৬০ জন আরব, ২৫ জন আলবেনিয়ান, ২৩ জন গ্রিক, ১২ জন আর্মেনিয়ান, ৫ জন ইহুদি, ৪ জন বুলগেরিয়ান, ৩ জন সার্ব ও ১ জন ভ্লাচ নিয়ে গঠিত হয়। উসমানীয় সংসদে সিইউপি কেন্দ্রীকরণ ও আধুনিকীকরণের উপর অধিক জোর দেয়।


title: আরব বিদ্রোহ

text: এই পর্যায়ে আরব জাতীয়তাবাদ কোনো গণ আন্দোলন ছিল না। সিরিয়ায় এই ধারণা সবচেয়ে শক্ত থাকলেও সেখানের পরিস্থিতিও অনুরুপ ছিল। অধিকাংশ আরবই তাদের ধর্ম, গোত্র বা নিজেদের নিজস্ব সরকারের প্রতি আনুগত্য প্রকাশ করত। উসমানীয়িজম ও প্যান-ইসলামিজমের ধারণা আরব জাতীয়তাবাদের শক্ত প্রতিদ্বন্দ্বী ছিল।


title: আরব বিদ্রোহ

text: সংসদের আরব সদস্যরা ১৯০৯ সালের পাল্টা অভ্যুত্থানকে সমর্থন করেন। এই অভ্যুত্থানের উদ্দেশ্য ছিল সংবিধানের বিলুপ্তি সাধন ও দ্বিতীয় আবদুল হামিদের পুনরায় ক্ষমতায় আরোহণ। ক্ষমতাচ্যুত সুলতান তরুণ তুর্কিদের সেকুলার নীতি বাতিলের মাধ্যমে খিলাফত লাভ করতে চেষ্টা করেন। কিন্তু ৩১ মার্চের পরিস্থিতির পর তাকে সেলোনিকায় নির্বাসনে যেতে হয়। তার ভাই পঞ্চম মেহমেদ তার স্থলাভিষিক্ত হন।


title: আরব বিদ্রোহ

text: ১৯১৩ সালে আরব মাশরিকের বুদ্ধিজীবী ও রাজনীতিবিদরা প্যারিসে অনুষ্ঠিত প্রথম আরব কংগ্রেসে মিলিত হন। উসমানীয় সাম্রাজ্যের ভেতরে স্বায়ত্বশাসনের জন্য তারা একগুচ্ছ দাবি উত্থাপন করেন। সেই সাথে এও দাবি করেন যে বাধ্যতামূলকাভাবে সেনাবাহিনীতে যোগ দেয়া আরবদেরকে যুদ্ধের সময় ছাড়া অন্য অঞ্চলে পাঠানো যাবে না।


title: আরব বিদ্রোহ

text: প্রায় ৫০০০ জন সৈনিক আরব বিদ্রোহে অংশগ্রহণ করে বলে ধারণা করা হয়। তবে এখানে শুধু সিনাই ও ফিলিস্তিন অভিযান ও এডমন্ড এলেনবির মিশরীয় বাহিনীর সাথে সংশ্লিষ্টদেরকেই হিসাব করা হয়। ফয়সাল ও লরেন্সের সাথে অংশগ্রহণকারী অনিয়মিত বাহিনীর সৈনিকদেরকে বিবেচনায় আনা হয়নি। কিছু কিছু ক্ষেত্রে, বিশেষ করে সিরিয়ায় চূড়ান্ত অভিযানের সময় এই সংখ্যা বৃদ্ধি পেত। অনেক আরব বিক্ষিপ্তভাবে বিদ্রোহে অংশ নিত। যখন অভিযানের অগ্রগতি দেখা যেত বা নিজেদের বাসভূমির এলাকায় প্রবেশ করতে তখন তারা এতে যোগ দেয়। আকাবা অভিযানের সময় প্রথমদিকে আরব বাহিনীতে মাত্র কয়েকশত সৈনিক ছিল। পরবর্তীতে স্থানীয় গোত্রগুলো থেকে এক হাজারের বেশি মানুষ আকাবায় চূড়ান্ত অভিযানের জন্য যোগ দেয়। হুসাইনের সৈন্যসংখ্যার বিভিন্ন বিবরণ পাওয়া যায়। কিন্তু ১৯১৮ সাল নাগাদ তাদের সংখ্যা ৩০,০০০ এর মত ছিল। হাশেমি সৈন্যবাহিনী দুইটি অংশ নিয়ে গঠিত ছিলঃ গোত্রীয় অনিয়মিত সৈন্য যারা উসমানীয়দের বিরুদ্ধে গেরিলা আক্রমণ করত ও উসমানীয় আরব যুদ্ধবন্দীদের মধ্য থেকে সংগৃহিতদের নিয়ে গঠিত শরিফি বাহিনী যারা নিয়মিত পদ্ধতিতে যুদ্ধ করত। যুদ্ধের প্রাথমিক দিনে হুসাইনের বাহিনী মূলত বেদুইন ও অন্যান্য মরুচারি যাযাবর গোত্রগুলোকে নিয়ে গঠিত হয়েছিল। তারা তার সাথে দুর্বল মিত্রতায় আবদ্ধ ছিল এবং সমগ্র পরিস্থিতির চেয়ে গোত্রীয় আনুগত্য তাদের কাছে বেশী গুরুত্বপূর্ণ ছিল। স্বর্ণমুদ্রায় অগ্রিম বেতন না পাওয়া পর্যন্ত তারা লড়াইয়ে অংশ নিতে চাইত না। ১৯১৬ এর শেষ নাগাদ ফরাসির ১.২৫ মিলিওন গোল্ড ফ্রা এবং ১৯১৮ সালের সেপ্টেম্বর নাগাদ ব্রিটিশরা প্রতি মাসে ২,২০,০০০ পাউন্ড বিদ্রোহে খরচ করে। ফয়সালের ধারণা ছিল যে উসমানীয় সেনাবাহিনীতে কর্মরত আরবদেরকে বিদ্রোহ করতে ও নিজের পক্ষে আনতে পারবেন। কিন্তু উসমানীয় সরকার অধিকাংশ আরব সেনাদেরকে যুদ্ধের প্রথম সারিতে প্রেরণ করে। ফলে এসময় মুষ্টিমেয় কিছু পক্ষত্যাগী সৈনিক আরবদের সাথে যোগ দেয়। হাশেমি বাহিনী এসময় দুর্বলভাবে সজ্জিত ছিল। কিন্তু পরবর্তীতে ব্রিটেন ও ফ্রান্সের কাছ থেকে রাইফেল ও মেশিনগানের মত প্রয়োজনীয় অস্ত্রের সরবরাহ পায়।


title: আরব বিদ্রোহ

text: ১৯১৭ সালে হেজাজে প্রায় ২০,০০০ জন উসমানীয় সৈন্য ছিল। ১৯১৬ সালের জুনে বিদ্রোহ শুরু হওয়ার সময় চতুর্থ উসমানীয় আর্মির ৭ম কর্পস লেফটেন্যান্ট কর্নেল আলি নসিব পাশার অধীন ৫৮তম পদাতিক ডিভিশন, জেনারেল মেহমেদ জামাল পাশার অধীন ১ম প্রাদেশিক বাহিনীর সাথে যোগ দেয়ার জন্য হেজাজে অবস্থান করছিল। এই বাহিনীর কাজ ছিল হেজাজ রেলওয়ে ও জেনারেল ফখরুদ্দিন পাশার অধীন হেজাজের বাহিনীর সুরক্ষা নিশ্চিত করা। হেজাজ রেলওয়ের উপর অব্যাহত হামলার কারণে ১৯১৭ সালে ২য় আরেকটি বাহিনী গঠন করা হয়। উসমানীয় বাহিনীতে খলিফার প্রতি অণুগত সৈনিক ছিল। তারা মিত্রশক্তির বিরুদ্ধে লড়াই করে। আধুনিক জার্মান অস্ত্র সরবরাহ থাকায় প্রথমদিকে উসমানীয়রা হাশেমিদের বিরুদ্ধে সুবিধা লাভ করে। অধিকন্তু উসমানীয়দের কাছে নিজেদের বিমানবাহিনী, জার্মান বিমান ও উসমানীয় সৈনিকদের সাহায্য ছিল। সেই সাথে তারা হাইল রাজতন্ত্রের রাজা ইবনে রশিদের সাহায্য লাভ করে। ইবনে রশিদের গোত্র বর্তমান সৌদি আরবের উত্তর অঞ্চল শাসন করত এবং হাশেমি ও সৌদি এই দুই দলের সাথে সংঘাতে লিপ্ত ছিল। সরবরাহ লাইনের শেষপ্রান্তে অবস্থান করাটা উসমানীয়দের দুর্বলতা ছিল। অবস্থানগত দুর্বলতার কারণে তাদেরকে কখনো কখনো প্রতিরক্ষামূলক যুদ্ধ করতে হয়েছে। হাশেমিদের বিরুদ্ধে উসমানীয়দের পদক্ষেপ অধিকাংশ সময়ই শত্রুর তৎপরতার চেয়ে সরবরাহের ঘাটতি কারণে বাধাপ্রাপ্ত হয়েছে।


title: আরব বিদ্রোহ

text: যুদ্ধে আরব বিদ্রোহের মূল অবদান ছিল দশ হাজার উসমানীয় সৈনিকদেরকে ব্যস্ত রাখা। নাহয় তারা সুয়েজ খাল আক্রমণ করতে যেত। এটি ছিল বিদ্রোহ শুরু করার জন্য একটি ব্রিটিশ বিবেচনা। একে অসম যুদ্ধ হিসেবে ধরা হয়। সামরিক নেতৃবৃন্দ ও ঐতিহাসিকরা এই বিষয়ে বহুবার অধ্যয়ন করেছেন।


title: আরব বিদ্রোহ

text: উসমানীয় সাম্রাজ্য উসমানীয়-জার্মান মিত্রতার অংশ হিসেবে প্রথম বিশ্বযুদ্ধে মধ্যপ্রাচ্যের লড়াইয়ে অংশ নেয়। দামেস্ক ও বৈরুতের অনেক আরব জাতীয়তাবাদী ব্যক্তিত্বকে গ্রেপ্তার ও নির্যাতন করা হয়। স্যার মার্ক সাইকস প্রতিরোধ পতাকাটির নকশা প্রণয়ন করেন। বিদ্রোহের উদ্দীপক হিসেবে “আরবত্ব” প্রতিষ্ঠার জন্য এটি তৈরী করা হয়।


title: আরব বিদ্রোহ

text: ১৯১৬ সালের ৮ জুনের দিকে পবিত্র শহর মক্কার অভিভাবক হুসাইন বিন আলী যুক্তরাজ্য ও ফ্রান্সের পক্ষে যোগদান করেন। প্রকৃত তারিখ জানা যায়নি। উসমানীয় সেনাবাহিনীতে কর্মরত তরুণ আরব অফিসার মুহাম্মদ শরিফ আল-ফারুকির সাহায্যের কারণে তারা উপকৃত হন।


title: আরব বিদ্রোহ

text: হুসাইনের অধীনে ৫০,০০০ এর মত অস্ত্রধারী লোক ছিল। কিন্তু রাইফেলধারীর সংখ্যা ছিল ১০,০০০ এর কম। উসমানীয় সরকার যুদ্ধের পর তাকে পদচ্যুত করবে এই খবর পেয়ে তিনি ব্রিটিশ হাই কমিশনার হেনরি ম্যাকমাহনের সাথে চিঠি বিনিময় করেন। মিত্রশক্তির পক্ষাবলম্বন করলে মিশর থেকে পারস্য পর্যন্ত বিস্তৃত আরব সাম্রাজ্য দেয়া হবে বলে আশ্বাস দেয়া হয়। কুয়েত, এডেন ও সিরিয়া উপকূলের কিছু এলাকাকে এর মধ্যে ধরা হয়নি। এসময় হুসাইন কাগজ কলমে উসমানীয়দের পক্ষের হলেও মিত্রশক্তির সাথে সম্পর্ক স্থাপন করেন। জাইদ পরিবারের প্রধান শরিফ আলি হায়দার মক্কার শরীফের পদের জন্য উসমানীয় সরকারের সাথে আতাত করছে ও তাকে শীঘ্রই ক্ষমতাচ্যুত করা হবে এমন গুজবের কারণে তিনি এই সিদ্ধান্ত নেন। দামেস্কে আরব জাতীয়তাবাদীদেরকে জনসম্মুখে মৃত্যুদন্ড দেয়ায় হুসাইনের মনে ক্ষমতাচ্যুত হওয়ার ভয় বৃদ্ধি পায়। ১৯১৬ সালের ৫ জুন হুসাইনের দুই পুত্র আমির আলী বিন হুসাইন ও ফয়সাল মদীনার উসমানীয় সামরিক ঘাঁটি আক্রমণের মাধ্যমে বিদ্রোহ শুরু করেন। কিন্তু ফখরি পাশার নেতৃতাধীন তুর্কি বাহিনীর কাছে তারা পরাজিত হন। ১৯১৬ সালের ১০ জুন হুসাইন তার সমর্থকদের মক্কার উসমানীয় ঘাটি আক্রমণের আদেশ দিলে বিদ্রোহ প্রকৃতভাবে শুরু হয়। মক্কার যুদ্ধে সুসজ্জিত উসমানীয় সেনাদের সাথে হুসাইনের সমর্থকদের মধ্যে এক মাসের মত রক্তাক্ত লড়াই হয়। ব্রিটিশদের পাঠানো মিশরীয় সৈনিকরা মক্কার হাশেমিদের সাথে যোগ দেয় ও অস্ত্রের সরবারহ প্রদান করে। এরপর ৯ জুলাই আরব তাদের দখলে আসে। উসমানীয়দের এলোপাতাড়ি গোলাবর্ষণ মক্কার ক্ষতির কারণ হলে তা “তারা পবিত্র শহর মক্কার অমর্যাদা করেছে” এমন অপপ্রচারের সুযোগ করে দেয়। জুনের ১০ তারিখ হুসাইনের আরেক পুত্র আমির আবদুল্লাহ তাইফ আক্রমণ করেন। ২২ সেপ্টেম্বর মিশরীয় বাহিনীর গোলন্দাজদের সহায়তায় আবদুল্লাহ তাইফ দখল করেন।


title: আরব বিদ্রোহ

text: ব্রিটিশ ও ফরাসি নৌবাহিনী লোহিত সাগর থেকে উসমানীয়দের তাড়িয়ে দেয়। ব্রিটিশ যুদ্ধ্বজাহাজ ও সিপ্লেনের সহয়তায় ১০ জুন ৩৫০০ জন আরব জেদ্দা বন্দর আক্রমণ করে। ব্রিটিশ বিমানবাহী জাহাজ এইচএমএস বেন-মাই-চেরি হাশেমিদের আকাশ থেকে সাহায্যে ভূমিকা রাখে। ১৬ জুন উসমানীয়রা আত্মসমর্পণ করে। ১৯১৬ এর সেপ্টেম্বরের শেষ নাগাদ আরবরা ব্রিটিশ নৌবাহিনীর সহায়তায় উপকূলীয় শহর রাবেঘ, ইয়ানবো, কুনফিদা দখল করে ও ৬০০০ জন উসমানীয়কে বন্দী করা হয়। এর ফলে ব্রিটিশরা ৭০০ জন উসমানীয় আরব যুদ্ধবন্দীকে বিদ্রোহে পাঠাতে সক্ষম হয়। তারা নুরি আস-সাইদের নেতৃত্বে বিদ্রোহে যোগ দিয়ে সম্মত হয়েছিল। সেই সাথে ফরাসি উত্তর আফ্রিকা থেকে বেশ কিছু মুসলিম সৈনিক বিদ্রোহে যোগ দেয়। পনের হাজার সুসজ্জিত উসমানীয় সেনা হেজাজে রয়ে যায়। কিন্তু অক্টোবরে মদীনার উপর সরাসরি হামলায় আরবদের বিতাড়িত হয়।


title: আরব বিদ্রোহ

text: ১৯১৬ সালের জুনে ব্রিটিশরা হেজাজের বিদ্রোহে সাহায্য করার জন্য বেশ কয়েকজন কর্মকর্তাকে পাঠায়। কর্নেল সিরিল উইলসন, কর্নেল পিয়ার্স সি. জয়েস ও লেফটেন্যান্ট কর্নেল স্টুয়ার্ট ফ্রান্সিস নিউকম্ব এদের মধ্যে উল্লেখযোগ্য। অন্যদিকে ফরাসিরা কর্নেল এডওয়ার্ড ব্রেমেনকে ফ্রান্সের সামরিক মিশনে প্রেরণ করে। ফ্রান্স কয়েকজন মুসলিম অফিসারকে নিয়োগ করায় এক্ষেত্রে বেশী সুবিধা পায়। এই অফিসাররা হলে ক্যাপ্টেন আউল্ড আলি রাহো, ক্লড প্রস্ট ও লরেন্ট ডেপুই (শেষের দুইজন আরবে অবস্থানকালে ইসলাম গ্রহণ করেন)। ফরাসি সেনাবাহিনীর ক্যাপ্টেন রোজারিও পিসানি মুসলিম না হলেও প্রকৌশলী ও গোলন্দাজ অফিসার হিসেবে বিদ্রোহে গুরুত্বপূর্ণ ভূমিকা পালন করেন।


title: আরব বিদ্রোহ

text: ১৯১৬ এর অক্টোবরে মিশরের ব্রিটিশ সরকার তরুণ অফিসার ক্যাপ্টেন টমাস এডওয়ার্ড লরেন্সকে হেজাজের হাশেমি বাহিনীর সাথে কাজ করার জন্য পাঠায়। ইংরেজ ঐতিহাসিক ডেভিড মারফি লিখেছেন যে লরেন্স যদিও ব্রিটিশ ও ফরাসি অফিসারদের মধ্যে অন্যতম ছিলেন কিন্তু ঐতিহাসিক লেখায় মনে হয় যে লরেন্স নিজেই আরবে মিত্রশক্তির প্রতিনিধিত্ব করছিলেন।


title: আরব বিদ্রোহ

text: আরব বিদ্রোহের সাফল্যের জন্য ডেভিড হোগার্থ গারট্রুড বেলকে কৃতিত্ব দেন। তিনি অক্সফোর্ড থেকে স্নাতক হন। ১৮৮৮ সাল থেকে শুরু করে তিনি ব্যাপকভাবে মধ্যপ্রাচ্য ভ্রমণ করেন। ১৯১৪ সালের জানুয়ারি বেল হাউয়িতাত গোত্রের শেখ হার্বের সাথে সাক্ষাৎ করেন এবং লরেন্সের আকাবা দখলের জন্য প্রয়োজন এমন তথ্য সরবরাহ করেন। ডেভিড হোগার্থ বলেন যে লরেন্স তার রিপোর্টের উপর নির্ভরশীল ছিলেন এবং যা ১৯১৭ ও ১৯১৮ সালের আরব অভিযানের জন্য গুরুত্বপূর্ণ ছিল।


title: আরব বিদ্রোহ

text: ১৯১৬ সালের ডিসেম্বরে লরেন্স ইয়ানবোতে একটি উসমানীয় হামলা প্রতিহত করার জন্য ব্রিটিশ নৌবাহিনীর সহয়তা পান। আরব বিদ্রোহে লরেন্সের প্রধান অবদান ছিল ব্রিটিশ কৌশলের পক্ষে ফয়সাল ও আবদুল্লাহর মত আরব নেতাদের সমর্থন লাভ করা। লরেন্স ফয়সালের সাথে বন্ধুত্বপূর্ণ সম্পর্ক গড়ে তোলেন। ফয়সালের উত্তর আরব বাহিনী ব্রিটিশদের জন্য প্রধান সাহায্যকারী বাহিনী হয়ে উঠে। অপরদিকে আবদুল্লাহর সাথে লরেন্সের সম্পর্ক ভাল ছিল না। ফলে আবদুল্লাহর আরব পূর্বাঞ্চল বাহিনী ব্রিটিশদের সাহায্য খুব একটা পায়নি। উসমানীয়দেরকে মদীনা থেকে বের করে দেয়ার পাশাপাশি হেজাজ রেলওয়ে আক্রমণ করার ব্যাপারে লরেন্স আরবদেরকে উৎসাহিত করে। এর ফলে রেলপথের সুরক্ষায় নিয়োজিত তুর্কি সৈনিকরা বিপর্যয়ের সম্মুখীন হয়।


title: আরব বিদ্রোহ

text: ১৯১৬ সালের ১ ডিসেম্বর ফখরি পাশা ইয়ানবো বন্দর দখল করার জন্য তিন ব্রিগেড সৈন্য নিয়ে অগ্রসর হন। ফখরি পাশার সৈনিকরা বেশ কয়েকটি লড়াইয়ে হাশেমি বাহিনীকে পরাজিত করে ও বন্দর দখল করে। কিন্তু ব্রিটিশ রাজকীয় নৌবাহিনী ইয়ানবো আক্রমণ করে। প্রচুর ক্ষয়ক্ষতিসহ তুর্কিরা পরাজিত হয়। ফখরি পাশা তারপর তার বাহিনী দক্ষিণের রাবেঘ দখলের জন্য অগ্রসর হন। কিন্তু সৈনিক ও সরবরাহ লাইনের উপর গেরিলা আক্রমণ, ইয়ানবোতে নবগঠিত উড্ডয়ন কেন্দ্র থেকে হামলা এবং তার সরবরাহ দূরত্ব অধিক হয়ে যাওয়ায় তিনি ১৯১৭ সালের ১৮ জানুয়ারি মদীনায় ফিরে আসেন।


title: আরব বিদ্রোহ

text: উপকূলীয় শহর আল ওয়াজ ছিল হেজাজ রেলওয়ে আক্রমণের মূল ঘাটি। ১৯১৭ সালের ৩ জানুয়ারি ফয়সাল লোহিত সাগরের উপকূল ধরে যাত্রা শুরু করেন। তার সাথে ৫১০০ উষ্ট্রারোহী, ৫৩০০ পদাতিক, চারটি ক্রাপ মাউন্টেন গান, দশটি মেশিন গান ও ৩৮০ মালবাহী উট ছিল। এই যাত্রাপথে রাজকীয় নৌবাহিনী ফয়সালকে প্রয়োজনীয় রসদ সরবরাহ করে। ১৯১৭ সালের ২৩ জানুয়ারি দক্ষিণ দিক থেকে ৮০০ উসমানীয় আক্রমণের জন্য প্রস্তুত হলে ৪০০ আরব ও ব্রিটিশ নৌবাহিনী উত্তর দিক থেকে আক্রমণ করে। ওয়াজ ৩৬ ঘন্টার মধ্যে আত্মসমর্পণ করে এবং উসমানীয়রা মদীনার সুরক্ষার জন্য মক্কা ত্যাগ করে। আরব বাহিনীতে এসময় সত্তর হাজার লোকবল ছিল এবং রাইফেলের সংখ্যা ছিল আটাশ হাজার। পুরো বাহিনীকে তিনটি প্রধান দলে ভাগ করে দেয়া হয়। আলীর বাহিনী মদীনার উপর তৎপরতা চালান, আবদুল্লাহ ওয়াদি আইস থেকে নিজের কাজ পরিচালনা করেন এবং ফয়সাল তার বাহিনীকে নিয়ে ওয়াজে অবস্থান করেন। উষ্ট্রারোহী আরবরা ১০০০ মাইলের মধ্যে বাধাবিপত্তি ছাড়াই যাতায়াত করতে পারত। ১৯১৬ সালে মিত্রশক্তি উসমানীয় আরব যুদ্ধবন্দীদের নিয়ে নিয়মিত আরব সেনাবিহিনী গঠন শুরু করে (একে শরিফাইন আর্মিও বলা হয়)। নিয়মিত বাহিনীর সৈনিকরা ব্রিটিশ ধাচের ইউনিফর্ম ও মাথায় "কেফিয়াহ" পরত। তারা নিয়মিত পদ্ধতিতে যুদ্ধে অংশ নিত। যুদ্ধে অংশ নেয়া উল্লেখযোগ্য উসমানীয় অফিসাররা হচ্ছেন নুরি আস-সাইদ, জাফর আল-আসকারি ও আজিজ আলি আল-মিসরি।


title: আরব বিদ্রোহ

text: ১৯১৭ সালে আমির আবদুল্লাহর নেতৃত্বে আরব পূর্বাঞ্চল বাহিনী আশরাফ বের নেতৃতাধীন একটি উসমানীয় কনভয়কে আক্রমণ করেন ও ২০,০০০ পাউন্ড সমমূল্যের স্বর্ণমুদ্রা লাভ করেন। সুলতানের প্রতি আনুগত্য প্রদর্শনের জন্য এগুলো বিভিন্ন আরব গোত্রকে প্রদানের জন্য নিয়ে যাওয়া হচ্ছিল। ১৯১৭ সাল থেকে শুরু করে হাশেমি যোদ্ধারা হেজাজ রেলওয়ে আক্রমণ শুরু করে। প্রথমে নিয়মিত বাহিনীর আল-মিসরির এবং ব্রিটিশ অফিসার নিউকম্ব, লেফটেন্যান্ট হর্নবি ও মেজর এইচ. গারলেন্ড রেলপথের অরক্ষিত অংশগুলো উড়িয়ে দেয়ার পরিকল্পনা করেন। ১৯১৭ সালের ফেব্রুয়ারিতে গারলেন্ড নিজের ডিজাইন করা একটি মাইন দিয়ে প্রথমবারের মত একটি চলন্ত রেলগাড়ি আক্রমণ করে সেটি ধ্বংস করে দেন। মদীনায় ফরাসি সামরিক বাহিনীর ক্যাপ্টেন আউল্ড আলি রাহো রেলপথের উপর তার আক্রমণ পরিচালনা করেন। তিনি রেলপথ ধ্বংসের অন্যতম প্রধান ব্যক্তি ছিলেন। ১৯১৭ এর মার্চে লরেন্স হেজাজ রেলওয়ের উপর তার প্রথম আক্রমণ পরিচালনা করেন। একই বছর নিউকম্ব ও জয়েস তাদের হামলা পরিচালনা করেন। ১৯১৭ এর আগস্টে একটি অভিযানে ক্যাপ্টেন রাহো হেজাজ রেলওয়ের পাঁচ কিমি পথ ও চারটি সেতু ধ্বংস করার জন্য বেদুইনদের একটি দলকে নেতৃত্ব দেন।


title: আরব বিদ্রোহ

text: ১৯১৭ এর মার্চে ইবনে রশিদের নেতৃতাধীন গোত্রীয় লোকজন উসমানীয়দের সাথে যোগ দেয়। তারা হাশেমিদের উপর হামলা চালায়। তবে ১৯১৬ এর ডিসেম্বরে ইয়ানবো দখলে উসমানীয়রা ব্যর্থ হওয়ায় হাশেমিদের শক্তি অনেকাংশে বৃদ্ধি পায় এবং উসমানীয়দেরকে আক্রমণাত্মক অবস্থা থেকে সরে প্রতিরক্ষামূলক অবস্থায় সরে যেতে হয়। লরেন্স পরে দাবি করেন যে ইয়ানবোর পরাজয় হেজাজ পরিস্থিতির মোড় ঘুরিয়ে দেয়।


title: আরব বিদ্রোহ

text: ১৯১৭ সালে লরেন্স আরব অনিয়মিত বাহিনী ও আউদা আবু তায়ির অধীন বাহিনীকে নিয়ে বন্দর নগরী আকাবা আক্রমণ করেন। লোহিত সাগরের তুর্কি বন্দরগুলোর মধ্যে তখন পর্যন্ত আকাবা টিকে ছিল। আকাবা দখলের মাধ্যমে আরব বিদ্রোহে ব্রিটিশ সাহায্য সরবরাহের অগ্রগতি হত। লরেন্স ও আউদা ১৯১৭ এর ৯ মে ৪০ জন সঙ্গীসহ যাত্রা করেন। সিরিয়ান গোত্র হাউয়িতাত উটের উপর যুদ্ধের জন্য প্রসিদ্ধ ছিল। তাদের কাছ থেকে লোকবল সংগ্রহ করা তাদের উদ্দেশ্য ছিল। ৬ জুলাই অল্প হতাহতের মাধ্যমে আকাবা আরবদের দখলে আসে। লরেন্স এরপর আকাবায় ২৫০০ জন আরব ও ৭০০ জন তুর্কি বন্দীদের জন্য খাবার ও অন্যান্য সরবরাহের জন্য ১৫০ মাইল দূরে সুয়েজ যাত্রা করেন। শীঘ্রই ইংরেজ ও ফরাসি নৌবহর এখানে অবস্থান নেয় ফলে আরবদের পক্ষে শহর দখলে রাখা সহজ হয়। একই বছরে জেনারেল এলেনবির সহায়তায় আরবরা উসমানীয়দের উপর বেশ কয়েকটি সফল আক্রমণ পরিচালনা করে। এর ফলে বীরশেবার যুদ্ধ সংঘটিত হয়। এধরনের আক্রমণ ১৯১৭ এর সেপ্টেম্বর থেকে লরেন্সের নেতৃত্বে পরিচালিত হয়। এতে লরেন্স তুর্কি রেলগাড়ি ধ্বংস করে দিতেন। নভেম্বরে এলেনবির আক্রমণকে সাহায্য করার জন্য লরেন্স ইয়ারমুক নদীর তীরে একটি অভিযান পরিচালনা করেন। এই অভিযানে তিনি তেল শিহাবের রেলসেতু ধ্বংস করতে ব্যর্থ হলেও জেনারেল মেহমেদ জামাল পাশার ট্রেনকে ধ্বংস করে দেন। এই অভিজানে এলেনবির জয় ১৯১৭ সালের ক্রিসমাসের আগেই জেরুজালেম বিজয় ত্বরাণ্বিত করে।


title: আরব বিদ্রোহ

text: আকাবা দখলের সময় অনেক অফিসার ফয়সালের অভিযানে যোগ দেয়। লেফটেন্যান্ট কর্নেল স্টুয়ার্ট এফ. নিউকম্ব ও সিরিল ই. উইলসনের তত্ত্বাবধানে ব্রিটিশ অফিসার ও উপদেষ্টারা আরবদেরকে রাইফেল, বিস্ফোরক, মর্টার ও মেশিন গান সরবরাহ করে। ঘাটতির কারণে অস্ত্র বিচ্ছিন্নভাবে সরবরাহ করা হত। মিশরীয় ও ভারতীয় সৈনিকরা প্রথমদিকে মেশিনগানার ও বিশেষজ্ঞ হিসেবে বিদ্রোহে অংশ নেয় এবং কয়েকটি রোলস রয়েস সাজোয়া যান যুদ্ধের জন্য বরাদ্দ করা হয়। ব্রিটিশ রাজকীয় নৌবাহিনীও আরবদের অপারেশনে সমর্থন দেয়। সেই সাথে রাজকীয় উষ্ট্র বাহিনীও আরবদের সাথে কিছু সময়ের জন্য কাজ করে। ব্রেমন্ডের অধীন ফরাসি ১১০০ অফিসার হুসাইন ও তার পুত্র, বিশেষ করে আমির আলী ও আবদুল্লাহর সাথে শখ্য গড়ে তোলে। তাই আরব দক্ষিণ বাহিনীতেই ফরাসিদের তৎপরতা বেশী ছিল। আমির আলীর অধীন এই বাহিনী মদীনা অবরোধে অংশ নেয়। অন্যদিকে আবদুল্লাহর অধীন পূর্বাঞ্চল বাহিনী ইবনে রশিদের কাছ থেকে আলীর পূর্ব ভাগ রক্ষার দায়িত্বে ছিল। হাশেমি বাহিনী কখনোই মদীনা দখল করতে পারেনি। কেবল ১৯১৯ সালের ৯ জানুয়ারি তুর্কি সরকারের ঘোষণার পরই উসমানীয় কমান্ডার ফখরি পাশা আত্মসমর্পণ করেন। এসময় মদীনায় মোট ৪৬৫ জন অফিসার ও ৯৩৬৪ জন সৈনিক ছিল।


title: আরব বিদ্রোহ

text: লরেন্স, উইলসন ও অন্যান্য অফিসারদের নির্দেশনায় আরবরা হেজাজ রেলওয়ের উপর সফল আক্রমণ পরিচালনা করে। এছাড়াও তারা সামরিক সরবরাহ আটক করে, ট্রেন ও ট্রাক ধ্বংস করে এবং হাজারের বেশি উসমানীয় সৈনিকদের বন্দী করে। যদিও এসব আক্রমণ সাফল্য সবসময় আসত না, তবুও তারা উসমানীয় সৈন্যদের বন্দী করা ও মদীনাকে বিচ্ছিন্ন করায় সফল ছিল। ১৯১৮ সালের জানুয়ারিতে আরব বিদ্রোহের অন্যতম বৃহৎ যুদ্ধে লরেন্স ও আরব সৈনিকরা তাফিলাহতে উসমানীয়দের একটি বড় সৈন্যবহরকে পরাজিত করে।


title: আরব বিদ্রোহ

text: ১৯১৮ সালের মার্চে আরব উত্তর বাহিনী নিম্নোক্তদের নিয়ে গঠিত হয়েছিল:


title: আরব বিদ্রোহ

text: ১৯১৮ সালের এপ্রিলে জাফর আল-আসকারি ও নুরি আস-সাইদ মানের সুরক্ষিত রেলপথের উপর নিয়মিত আরব বাহিনী নিয়ে আক্রমণ করেন। এতে দুই পক্ষে ব্যাপক হতাহত হয়। শরিফি বাহিনী মানকে বিচ্ছিন্ন করতে সমর্থ হলেও তারা ১৯১৮ এর সেপ্টেম্বর পর্যন্ত অবস্থান বজায় রাখে। মানের সেনাঘাঁটিতে মাস্টার্ড গ্যাস ব্যবহারের জন্য আল-আসকারির বেশ কয়েকটি অণুরোধ ব্রিটিশরা ফিরিয়ে দেয়।